
Στην Αθήνα σήμερα, στις 14 Ιουλίου 2026, ημέρα Τρίτη και ώρα 14.10΄, συνεδρίασε στην Αίθουσα Γερουσίας του Μεγάρου της Βουλής η Επιτροπή Αναθεώρησης του Συντάγματος, υπό την προεδρία του Προέδρου αυτής κ. Μαυρουδή Βορίδη, με θέμα ημερήσιας διάταξης: Συζήτηση επί των άρθρων 101 και 101Α΄.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και ανέγνωσε τον κατάλογο των μελών της επιτροπής. Παρόντες ήταν οι Βουλευτές κ.κ. Χαράλαμπος Αθανασίου, Γεώργιος Βλάχος, Μαυρουδής (Μάκης) Βορίδης, Μιχαήλ Λιβανός, Παναγής Καππάτος, Θεόδωρος Καράογλου, Ιωάννης Κεφαλογιάννης,  Ευστάθιος Κωνσταντινίδης, Γεώργιος Κωτσός, Ζωή (Ζέττα) Μακρή, Άννα Μάνη - Παπαδημητρίου, Παναγιώτης (Νότης) Μηταράκης, Ανδρέας Νικολακόπουλος, Γεώργιος Βρεττάκος, Νικόλαος Παναγιωτόπουλος, Ζωή Ράπτη, Στεργιανή (Στέλλα) Αραμπατζή, Θεόδωρος Σκυλακάκης, Ευριπίδης Στυλιανίδης, Ευάγγελος (Άγγελος) Συρίγος, Ιωάννης Παππάς, Παναγιώτης Δουδωνής, Ευαγγελία Λιακούλη, Δημήτριος Μάντζος, Γεώργιος Γαβρήλος, Θεόφιλος Ξανθόπουλος, Γεώργιος Παπαηλιού, Κωνσταντίνος-Βασίλειος Μεταξάς, Ιωάννης Δελής, Στυλιανός Φωτόπουλος, Κωνσταντίνος Χήτας, Γεώργιος Ρούντας, Αθανάσιος (Νάσος) Ηλιόπουλος, Ελένη Καραγεωργοπούλου και Θεοδώρα Τζάκρη.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Επιτροπής Αναθεωρήσεως του Συντάγματος, με θέμα ημερησίας διατάξεως: Συζήτηση επί των άρθρων 101 και 101Α΄ του Συντάγματος. 
Πριν την έναρξη της συζητήσεως, να σας ανακοινώσω τις αναπληρώσεις μελών της επιτροπής μας για τη σημερινή συνεδρίαση, όπως μας γνωστοποιήθηκαν με σχετικές επιστολές των Κοινοβουλευτικών Ομάδων.
Από την Κοινοβουλευτική Ομάδα της Νέας Δημοκρατίας, τους κ.κ. Δημήτριο Καιρίδη, Ελευθέριο Κτιστάκη, Ιωάννη Οικονόμου και Θεόδωρο (Θόδωρο) Ρουσόπουλο θα αναπληρώσουν οι κ.κ. Μιχαήλ Λιβανός, Μακάριος Λαζαρίδης, Γεώργιος Βρεττάκος και η κ. Στεργιανή Αραμπατζή και Ιωάννης Παππάς.
Από την Κοινοβουλευτική Ομάδα του ΚΚΕ τον κ. Ιωάννη Γκιόκα θα αναπληρώσει ο κ. Κωνσταντίνος- Βασίλειος Μεταξάς.
Σας ενημερώνω ότι σας έχουν αποσταλεί τα διορθωμένα πρακτικά της Επιτροπής Αναθεώρησης Συντάγματος της 7ης Ιουλίου 2026, της 8ης Ιουλίου 2026 και της 9ης Ιουλίου 2026 και ερωτάται η Επιτροπή αν τα επικυρώνει.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Τα πρακτικά της Επιτροπής Αναθεώρησης του Συντάγματος των προαναφερομένων ημερομηνιών επικυρώθηκαν.
Η αυριανή μας συνεδρίαση θα γίνει έτσι όπως την έχουμε προγραμματίσει και εν συνεχεία ακολουθεί ψηφοφορία. Η πρόταση την οποία σας κάνω είναι, όπως είχε γίνει και στο παρελθόν, η ψηφοφορία στην επιτροπή να εκφραστεί διά των Εισηγητών των Κοινοβουλευτικών Ομάδων. 
Επομένως, στο τέλος της αυριανής μας συνεδριάσεως θα ερωτηθούν οι Εισηγητές επί των άρθρων, θα τοποθετηθούν και αυτά θα συμπεριληφθούν στην έκθεσή μας προς την Ολομέλεια. 
Τονίζω για μία ακόμη φορά κάτι το οποίο το ζητάει διακαώς και η Υπηρεσία, το θέμα των εισηγήσεων για να συνταχθεί και η έκθεση.
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Τι περιθώριο έχουμε;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Θα το πω λίγο τώρα για να μην το αφήσουμε, γιατί το ζήτημα της επιμέλειας -ας το πω- το έχω θέσει σε προηγούμενη παρέμβαση. 
ΧΑΡΑΛΑΜΠΟΣ ΑΘΑΝΑΣΙΟΥ: Πιο δυνατά, κύριε Πρόεδρε.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Θα ήθελα να είναι έτοιμες οι εισηγήσεις την Παρασκευή. 
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Τη Δευτέρα είχαμε πει.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Να πω γιατί; Δεν είναι εκ λόγου δυστροπίας, απλώς υπάρχει μια ανάγκη επεξεργασίας. Τι επεξεργασίας; Να συναφθούν σε ενιαίο κείμενο, κάπως να μπουν, γιατί υπάρχει μια δουλειά που κάνει και η Υπηρεσία. 
ΧΑΡΑΛΑΜΠΟΣ ΑΘΑΝΑΣΙΟΥ: Όχι την Παρασκευή, κύριε Πρόεδρε!
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Να κάνουμε την προσπάθειά μας για την Παρασκευή; Τι λέτε; 
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Όταν λέτε «εισηγήσεις», τι εννοείτε;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Οι Γενικοί Εισηγητές θα μας πούνε τι εισηγούνται σε σχέση με την πρόταση και αν θέλουν να αναδείξουν οτιδήποτε. 
Οι εισηγήσεις δεν είναι συμπύκνωση, δεν θα συρράψουμε τις εισηγήσεις που έχουν γίνει εδώ. Είναι ένα πιο μικρό κείμενο όπου οι Εισηγητές θα μιλήσουν για όσα νομίζουν εκείνοι ότι θέλουν να μιλήσουν, πώς τοποθετούνται απέναντι στην αναθεωρητική πρόταση που επεξεργαστήκαμε. Αυτό! Τη δέχονται, δεν την δέχονται. Για ποιους λόγους την δέχονται; Μπορεί να θέλουν να τονίσουν κάποια σημεία, μπορεί όχι. Είναι μία έκθεση, όπως νομίζει ο καθένας. Δεν είναι απαραίτητα να το πάμε άρθρο, άρθρο. 
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Τι μέγεθος θα έχει;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Δεν έχει τρομερή έκταση. Σας λέω, δηλαδή, ό,τι και στις προηγούμενες, μη φανταστείτε τόμους. Είναι σχετικά μικρά κείμενα, ευσύνοπτα. 
ΧΑΡΑΛΑΜΠΟΣ ΑΘΑΝΑΣΙΟΥ: Κύριε Πρόεδρε, είναι απαραίτητο να γίνει την Παρασκευή; Δεν μπορεί να γίνει τη Δευτέρα;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Θα συγγράψετε κάτι εσείς; 
ΧΑΡΑΛΑΜΠΟΣ ΑΘΑΝΑΣΙΟΥ: Όχι, οι Εισηγητές. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ο Εισηγητής θα συγγράψει. Άρα γιατί εσείς; Δεν μου το θέτει ο Εισηγητής αυτό, αλλά εσείς τώρα συνηγορώντας υπέρ της επιμελείας του Εισηγητού, υποθέτω. Έτσι, με αυτήν την έννοια;
ΧΑΡΑΛΑΜΠΟΣ ΑΘΑΝΑΣΙΟΥ: Υπάρχω και διαφοροποιούμαι.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Γιατί τον Εισηγητή τον είδα δεκτικό. Είναι επιμελής ο Εισηγητής της Πλειοψηφίας. 
ΧΑΡΑΛΑΜΠΟΣ ΑΘΑΝΑΣΙΟΥ: Υπάρχουν κάποια άρθρα που είχαμε διαφοροποίηση. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Λοιπόν, να κάνουμε την προσπάθειά μας για την Παρασκευή και από κει και πέρα βλέπουμε.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Ηλεκτρονικά θα σταλούν;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Η Υπηρεσία θα μου πει. Ηλεκτρονική υποβολή, σωστά; Σωστά. 
Μετά ταύτα, τον λόγο έχει ο Γενικός Εισηγητής της Πλειοψηφίας, ο κ. Ευριπίδης Στυλιανίδης.
ΕΥΡΙΠΙΔΗΣ ΣΤΥΛΙΑΝΙΔΗΣ (Γενικός Εισηγητής της Πλειοψηφίας): Κύριε Πρόεδρε, κυρίες και κύριοι συνάδελφοι, στο άρθρο 101 παράγραφος 1 θεσπίζονται οι αρχές της συνέχειας της ενότητας του κράτους που εξυπηρετούνταν στο παρελθόν από τους διορισμένους από την κυβέρνηση κρατικούς νομάρχες, οι οποίοι είχαν την ευθύνη της εποπτείας και του συντονισμού των δημοσίων υπηρεσιών στην ελληνική περιφέρεια, καθώς και της λογοδοσίας στην κεντρική κυβέρνηση. 
Αυτό είχε νόημα διότι στις διοικητικές αποφάσεις του διορισμένου νομάρχη δεν μπορούσε να επιδράσει καταλυτικά το πολιτικό κόστος. Παράγοντες επιρροής, αντίθετα, ήταν η αποτελεσματική υλοποίηση του κυβερνητικού προγράμματος και ο συντονισμός και η στήριξη της τοπικής αυτοδιοίκησης. 
Το σύστημα μετεξελίχθηκε μετά τη θέσπιση της αιρετής αυτοδιοίκησης δεύτερου βαθμού. Το κέντρο βάρους των αρμοδιοτήτων έγειρε υπέρ της αυτοδιοίκησης, δηλαδή υπέρ των δημάρχων και των αιρετών πλέον περιφερειαρχών. 
Παρ’ όλα αυτά όμως, το Σύνταγμα στο άρθρο 101 παράγραφος 1 εξακολουθεί να κατοχυρώνει το αποκεντρωτικό σύστημα οργάνωσης και διοίκησης, ώστε να προστατεύσει την αρχή της συνέχειας του κράτους που λειτουργεί παράλληλα, συμπληρωματικά, αλληλοελεγκτικά με την αυτοδιοίκηση. 
Το αποκεντρωτικό κρατικό σύστημα καθιερώθηκε ήδη στο Σύνταγμα του 1927, στο άρθρο 108 και έκτοτε υιοθετήθηκε από όλα τα Συντάγματα που ακολούθησαν. Σύμφωνα με το άρθρο 6 του ν.3852/2010, το γνωστό ως Πρόγραμμα «Καλλικράτης», ενιαίες μονάδες των αποκεντρωμένων υπηρεσιών του κράτους αποτελούν οι επτά αποκεντρωμένες διοικήσεις. Αυτές ασκούν τη γενική αποφασιστική αρμοδιότητα στις κρατικές υποθέσεις της περιφέρειάς τους, ενώ τα κεντρικά όργανα διοίκησης διατηρούν τη γενική κατεύθυνση, τον συντονισμό και τον έλεγχο νομιμότητας των πράξεων των ίδιων των αποκεντρωμένων. 
Το Σύνταγμα μέχρι σήμερα δεν επιτρέπει την κατάργηση των περιφερειακών οργάνων του κράτους, ούτε τη μεταφορά των εκτελεστικών αρμοδιοτήτων τους σε όργανα της αιρετής τοπικής αυτοδιοίκησης. Παρότι ο ελεγκτικός ρόλος της αποκεντρωμένης διοίκησης δεν μπορεί να αμφισβητηθεί, δεν είναι πάντα αυτονόητο ότι η αποκέντρωση των αποφάσεων διευκολύνει και δεν περιπλέκει περαιτέρω τη λειτουργία του κράτους, αυξάνοντας τη γραφειοκρατία και την καθυστέρηση λόγω διαφωνιών μεταξύ κεντρικής και αποκεντρωμένης διοίκησης ή μεταξύ αποκεντρωμένων διοικήσεων και εκλεγμένων περιφερειών ή δήμων. 
Το ερώτημα λοιπόν που τίθεται προς προβληματισμό είναι αν η κατάργηση του τεκμηρίου αρμοδιότητας υπέρ των αποκεντρωμένων θα διευκολύνει ή θα περιπλέξει περαιτέρω την κατάσταση. Ενδεχομένως κάποιες αρμοδιότητες θα μπορούσαν να περάσουν στις αιρετές περιφέρειες και η εφαρμογή αποκεντρωμένου συστήματος να γίνεται με ύπαρξη αποκεντρωμένης κρατικής δομής ή αποκεντρωμένων υπηρεσιών των υπουργείων και άλλων φορέων του Δημοσίου. 
Η διεθνής τάση είναι οι ελεγκτικές αρμοδιότητες, δηλαδή ο έλεγχος της νομιμότητας, να γίνεται από ένα ανεξάρτητο καθαρά δικαστικό ή ελεγκτικό όργανο, όπως ο Επόπτης της Νομιμότητας, ώστε το κράτος να είναι πιο ευέλικτο. Γι’ αυτό στο ίδιο αυτό άρθρο προτείνουμε και τη θεσμοθέτηση των βασικών αρχών της χρηστής διοίκησης, της διαφάνειας, της λογοδοσίας και της αξιοκρατίας, παράλληλα δε τη συνταγματική κατοχύρωση της Εθνικής Αρχής Διαφάνειας. 
Στο άρθρο 101 παράγραφος 4, ξεκαθαρίζει ότι ο κοινός νομοθέτης και η διοίκηση, όταν δρουν κανονιστικά, υποχρεούνται να λαμβάνουν υπ’ όψιν τις ιδιαίτερες συνθήκες των νησιωτικών και ορεινών περιοχών, μεριμνώντας για την ανάπτυξή τους.
Αυτό είναι η πρόταση που εισηγήθηκε και πέτυχε η Νέα Δημοκρατία τόσο σε ευρωπαϊκό επίπεδο όσο και σε εθνικό επίπεδο στην Αναθεώρηση του 2008. Η ιδιαιτερότητα των νησιωτικών και των ορεινών περιοχών -και των ακριτικών προσθέτω εγώ- στο άρθρο 106 του Συντάγματος που προκύπτει και από τη σχετική γεωγραφική και διοικητική απομόνωσή τους, προκαλεί αυξημένο κόστος μεταφορών και ατελή πρόσβαση στις αγορές και στις δημόσιες υπηρεσίες. 
Την ιδιαιτερότητα αυτή η Νέα Δημοκρατία αγωνίστηκε και πέτυχε να την αναδείξει από το 2003 στη συνέλευση για το μέλλον της Ευρώπης υπό τον Βαλερί Ζισκάρ Ντ’ Εστέν. Ως εκπρόσωποι τότε του Ελληνικού Κοινοβουλίου, η αείμνηστη Μαριέττα Γιαννάκου και ο ομιλών, δώσαμε επίμονη μάχη και πετύχαμε να αναγνωριστεί κατά τη συζήτηση για το σχέδιο ευρωπαϊκού συντάγματος, με αποτέλεσμα αργότερα να υιοθετηθεί και στο άρθρο 174 της Συνθήκης Λειτουργίας της Ευρωπαϊκής Ένωσης. 
Η αναφορά του άρθρου 106 παράγραφος 1 του Συντάγματος συμπληρώνει και επιβεβαιώνει αυτήn την επιμονή μας. Διαβάζω: «Για την εδραίωση της κοινωνικής ειρήνης και την προστασία του γενικού συμφέροντος το κράτος προγραμματίζει και συντονίζει την οικονομική δραστηριότητα στη χώρα επιδιώκοντας να εξασφαλίσει την οικονομική ανάπτυξη όλων των τομέων της εθνικής οικονομίας. Λαμβάνει τα επιβαλλόμενα μέτρα για την αξιοποίηση των πηγών του εθνικού πλούτου από την ατμόσφαιρα και τα υπόγεια ή υποθαλάσσια κοιτάσματα για την προώθηση της περιφερειακής ανάπτυξης και την προαγωγή ιδίως της οικονομίας των ορεινών, νησιωτικών και παραμεθόριων περιοχών». 
Αναφορικά με τη λειτουργία της διοίκησης ο κοινός νομοθέτης έχει προβλέψει τη δημιουργία νησιωτικών και ορεινών δήμων με τον ν.3852/2010, στους οποίους μετέφερε αρμοδιότητες των καταργηθεισών νομαρχιακών αυτοδιοικήσεων με τα άρθρα 94 και 209, όπως αντικαταστάθηκε από το άρθρο 4 του νόμου 4071/2012. 
Τέλος, αναφορικά με την παροχή κινήτρων ο κοινός νομοθέτης έχει ήδη θεσπίσει κίνητρα σε δημοσίους υπαλλήλους σε ορεινές και νησιωτικές περιοχές με το άρθρο 8 του ν.4440/2016 για τη μετάταξη ή απόσπαση υπαλλήλων σε υπηρεσίες απομακρυσμένων, παραμεθόριων και ορεινών, νησιωτικών ΟΤΑ πρώτου βαθμού, καθώς και το άρθρο 32 του ν.4483/2017 όπως αντικαταστάθηκε από το άρθρο 349 του ν.4512/2018 για παροχή δωρεάν σίτισης και κατάλληλου καταλύματος διαμονής στους ιατρούς και νοσηλευτές του Κέντρου Υγείας και των δημοσίων νοσοκομείων, του προσωπικού της Ελληνικής Αστυνομίας, του Λιμενικού Σώματος, της Πυροσβεστικής Υπηρεσίας, του ΕΚΑΒ και τους αναπληρωτές εκπαιδευτικούς σε ορεινούς και νησιωτικούς δήμους. Τέτοιες πολιτικές συνεχίζονται και σήμερα, όπως, παραδείγματος χάριν, το στοιχείο της εντοπιότητος στην πρόσφατη πρόσληψη συνοριοφυλάκων στη Θράκη. Εδώ έχουμε παραμεθόρια περιοχή. 
Οι τελευταίες απανωτές κρίσεις που αντιμετώπισε η Ελλάδα, η οικονομική, η υγειονομική, η ενεργειακή και η μεταναστευτική ή πληθωριστική και φυσικά η εθνική οδήγησαν στην όξυνση του δημογραφικού προβλήματος ιδίως στην ελληνική περιφέρεια και στις ακριτικές περιοχές με τραγικές επιπτώσεις σε ζητήματα εθνικής ασφάλειας. Αυτό μας υποχρεώνει να δράσουμε θεσμικά, αλλά και πολιτικά άμεσα και δυναμικά. 
Για τους λόγους αυτούς η Νέα Δημοκρατία προτείνει εκτός των άλλων στο άρθρο 101 να προστεθεί παράγραφος 5 που θα αναφέρεται ρητά στη μέριμνα της ελληνικής πολιτείας για τη στήριξη του πρωτογενούς τομέα στο πλαίσιο μιας εθνικής στρατηγικής διατροφικής αυτάρκειας και την ανάπτυξη της ελληνικής περιφέρειας, ώστε να εξασφαλίζεται ίση πρόσβαση σε δημόσια αγαθά σε όλη την επικράτεια.
Περνάω στο δεύτερο άρθρο, 101Α΄, Ανεξάρτητες Αρχές. Οι Ανεξάρτητες Αρχές εμφανίστηκαν ως φαινόμενο στις Ηνωμένες Πολιτείες Αμερικής και μεταφέρθηκαν με καθυστέρηση στην Ευρώπη. Θα μπορούσε να ισχυριστεί κανείς ότι αποτελούν τη θεσμική ομολογία της ανεπάρκειας του πολιτικού συστήματος να διαχειριστεί από μόνο του την αναγκαιότητα μιας νέας οριζόντιας, αυτή τη φορά, διάκρισης των εξουσιών, η διάκριση μεταξύ αγοράς, τεχνοκρατίας και πολιτικής. 
Αν καθένας από τους χώρους αυτούς αφεθεί να δράσει μόνος του και ανεξέλεγκτα εμφανίζει την τάση να επιβάλλεται επί των άλλων. Συγκεκριμένα αν αφεθεί η πολιτική να ελέγξει την αγορά, θα οδηγηθούμε σε ένα κρατικο-παρεμβατικό μοντέλο αντίστοιχο αυτού που απέτυχε στη Σοβιετική Ένωση προσβάλλοντας ακόμα και τις ατομικές ελευθερίες. 
Αν αφεθεί η τεχνοκρατία να ελέγξει την πολιτική, τότε κινδυνεύουμε να οδηγηθούμε σε έναν ανεφάρμοστο ορθολογισμό που συχνά δεν έχει τη δυνατότητα να αντιληφθεί τις αντοχές ή τις επιθυμίες της κοινωνίας μετατρέποντας τη δημοκρατία σε καθεστώς των ειδικών, αυτών που οι Γερμανοί αποκαλούν fachidioten, δηλαδή το κράτος των εξειδικευμένων ηλιθίων. 
Τέλος, αν αφεθεί η αγορά να ελέγξει την πολιτική, τότε κινδυνεύουμε να οδηγηθούμε στην απόλυτη διαπλοκή, όπου η ισχύς συγκεκριμένων συμφερόντων θα πολλαπλασιάζεται άπληστα με κατά παραγγελία νομοσχέδια σε βάρος του κοινωνικού συνόλου και εν τέλει της ίδιας της δημοκρατίας. 
Οι Ανεξάρτητες Αρχές έρχονται να εδραιώσουν αυτήν ακριβώς τη νέα οριζόντια διάκριση των εξουσιών προσδιορίζοντας δυναμικά, αλλά με ακρίβεια τον συμπληρωματικό και αλληλοελεγκτικό ρόλο των τριών διαφορετικών χώρων: της αγοράς, της τεχνοκρατίας και της πολιτικής. Σταδιακά, λοιπόν, με τη λειτουργία και τις αποφάσεις τους ξεκαθαρίζουν ότι πρώτον η αγορά παράγει πλούτο και δημιουργεί θέσεις εργασίας, απενοχοποιώντας τις έννοιες της φιλοδοξίας και του κέρδους ως κινητήριες δυνάμεις δημιουργίας του ανθρώπου, αρκεί το ατομικό κέρδος και συμφέρον να διέρχεται μέσα από το δημόσιο, το κοινωνικό και το εθνικό συμφέρον και να υπακούει σε κανόνες. 
Δεύτερον, η τεχνοκρατία συνεισφέρει στους άλλους χώρους φρέσκια γνώση και σύγχρονη πληροφόρηση αλλά χωρίς να τους υποκαθιστά στη λειτουργία τους την αποφασιστική. Η πολιτική θέτει τους κανόνες, εποπτεύει την εφαρμογή τους και οριοθετεί ένα κοινό εθνικό ή κοινωνικό όραμα, μία στρατηγική μέσα στην οποία θα χωρά το μικρό όνειρο της κάθε οικογένειας, της κάθε επιχείρησης, του κάθε πολίτη και του κάθε ανθρώπου. 
Οι Ανεξάρτητες Αρχές, λοιπόν, δεν είναι δυνατόν να θεωρούνται θεσμικά αντίβαρα που λειτουργούν αντιπλειοψηφικά στο πλαίσιο της αρχής των ελέγχων και των ισορροπιών των πολιτικών τους. Αντίθετα πρέπει να λειτουργούν ως εγγυήσεις για ένα δικαιοκρατικό, δημοκρατικό και πλουραλιστικό πολίτευμα μέσα από την προστασία της αυτονομίας της πολιτικής έναντι της υπερσυγκέντρωσης οικονομικής, επικοινωνιακής και εντέλει πολιτικής επιρροής. 
Όπως στην παραδοσιακή διάκριση σε νομοθετική, δικαστική και εκτελεστική εξουσία ενυπάρχουν ως αντίβαρα ο δικαστικός έλεγχος αντισυνταγματικότητας, ο κοινοβουλευτικός έλεγχος, η δυνατότητα διάλυσης της Βουλής κ.λπ., έτσι πρέπει να λειτουργούν και οι Ανεξάρτητες Αρχές, όχι ως αντίβαρα στον κοινοβουλευτικό χαρακτήρα του πολιτεύματος, αλλά ως αντίβαρα στη σχέση αγοράς, τεχνοκρατίας και πολιτικής στο πλαίσιο αυτής της νέας οριζόντιας διάκρισης εξουσιών. 
Υπό αυτό το πρίσμα οι Ανεξάρτητες Αρχές μπορούν να διακριθούν τυπολογικά σε τέσσερις κατηγορίες. Η πρώτη κατηγορία περιλαμβάνει τις αρχές που λειτουργούν ως θεσμικές εγγυήσεις για την αποτελεσματικότερη προστασία συγκεκριμένων ατομικών δικαιωμάτων, όπως η Αρχή Προστασίας Δεδομένων Προσωπικού Χαρακτήρα του άρθρου 9Α΄ του Συντάγματος και η Αρχή Προστασίας του Απορρήτου των Τηλεπικοινωνιών, το άρθρο 19 παράγραφος 2 του Συντάγματος. 
Η δεύτερη κατηγορία περιλαμβάνει τις αρχές που ασκούν εποπτεία σε μεγάλους τομείς ή στο σύνολο της δημόσιας διοίκησης, ιδιαίτερα ως προς το δικαίωμα του αναφέρεσθαι στο άρθρο 10, παράγραφος 1 του Συντάγματος, όπως ο Συνήγορος του Πολίτη, το άρθρο 103, παράγραφος 9 του Συντάγματος, καθώς και την πρόσληψη δημοσίων υπαλλήλων στο άρθρο 103 του Συντάγματος, όπως το Ανώτατο Συμβούλιο Επιλογής Προσωπικού, το ΑΣΕΠ, του άρθρου 103 παράγραφος 7 του Συντάγματος. 
Η τρίτη κατηγορία περιλαμβάνει ανεξάρτητα όργανα που ασκούν αρμοδιότητες σχετικές με τη λειτουργία της αγοράς συνολικά ή ειδικών τομέων της, όπως μεταξύ άλλων είναι η Επιτροπή Ανταγωνισμού, η Εθνική Επιτροπή Τηλεπικοινωνιών και Ταχυδρομείων και η Ρυθμιστική Αρχή Ενέργειας. Οι αρχές αυτές δεν προβλέπονται από το Σύνταγμα, αλλά από τον νόμο και αναφέρονται κυρίως στην οικονομική λειτουργία του κράτους και την οικονομική ελευθερία ενώ επηρεάζονται και από το ευρωπαϊκό δίκαιο. 
Κρίσιμη είναι η τέταρτη και τελευταία κατηγορία μικτών ως προς το αντικείμενό τους αρχών που συνδυάζουν χαρακτηριστικά των τριών προηγούμενων κατηγοριών, όπως είναι το Εθνικό Συμβούλιο Ραδιοτηλεόρασης, του άρθρου 15, παράγραφος 2 του Συντάγματος το οποίο εγγυάται δικαιώματα, ασκεί εποπτεία και διαθέτει αποφασιστικές αρμοδιότητες. 
Οι Ανεξάρτητες Αρχές είναι χρήσιμες ιδίως όταν εγγυώνται δικαιώματα τα οποία στην περίπτωση αυτή πρέπει να κατοχυρώνονται συνταγματικά και όταν επιδιώκουν περισσότερη διαφάνεια στη λειτουργία της διοίκησης, όπερ και πρέπει να αποτυπώνεται με σχετικές ρυθμίσεις στον Κώδικα Διοικητικής Διαδικασίας. 

Αντίθετα, όταν συνιστούν εκδήλωση αδυναμίας του πολιτικού συστήματος να αναλάβει τις ευθύνες του, το οποίο προσπαθεί να τις μετακυλήσει στους ώμους μη πολιτικών προσώπων, η σύστασή τους πρέπει να είναι φειδωλή.
Τη σχέση των Ανεξαρτήτων Αρχών με τη Βουλή ρυθμίζει το ίδιο το Σύνταγμα στο άρθρο 101Α παράγραφος 3, που, εκτός από τον κοινοβουλευτικό έλεγχο, παραπέμπει και στον Κανονισμό της Βουλής. Ο έλεγχος προκαλείται από τον Υπουργό ή με απευθείας ακροάσεις, σύμφωνα με το άρθρο 66 επόμενα του Συντάγματος και τα άρθρα 138Α και 43Α παράγραφος 2 περίοδος β΄ του Κανονισμού της Βουλής.
Η κοινοβουλευτική λογοδοσία των Ανεξαρτήτων Αρχών και ο κοινοβουλευτικός τους έλεγχος εγγυάται τον συμπληρωματικό τους ρόλο, διευκολύνει τη Βουλή στο έργο της, ενδυναμώνει τη δημοκρατική τους νομιμοποίηση και ενισχύει την αποτελεσματικότητά τους μέσα από την υποχρέωση κοινοβουλευτικής λογοδοσίας, με εκθέσεις, ακροάσεις κ.λπ..
Η συγκρότηση και λειτουργία των Ανεξαρτήτων Αρχών που προβλέπονται στο Σύνταγμα ρυθμίζεται στο άρθρο 101Α παράγραφος 2 του Συντάγματος. Η πρόβλεψη για επιδίωξη ομοφωνίας ή, πάντως, αυξημένης πλειοψηφίας των τεσσάρων πέμπτων της Διάσκεψης των Προέδρων, που ίσχυε πριν την Αναθεώρηση του 2019, οδήγησε σε δυσκολία ή και αδυναμία συγκρότησης Ανεξαρτήτων Αρχών. Αυτό αντιμετωπίστηκε τότε προσωρινά, σύμφωνα με το άρθρο 3 παράγραφος 2 του ν. 3051/2002, όπως τροποποιήθηκε από τον ν. 4055/2012, με το να παρατείνονται αυτοδικαίως μέχρι έξι μήνες οι θητείες των μελών της Ανεξάρτητης Αρχής στην περίπτωση που κάποια μέλη εκλείψουν ή αποχωρήσουν ή και περισσότερο, όταν δεν υπάρχει η δυνατότητα σχηματισμού απαρτίας.
Το Συμβούλιο της Επικρατείας, εντούτοις, με την απόφαση 3515/2013, επέτρεψε την παράταση λειτουργίας των Αρχών μέχρι την ανάδειξη νέων μελών, μόνο όμως για εύλογο χρόνο που κρίνεται κατά τις περιστάσεις.
Η Νέα Δημοκρατία αντιμετώπισε το πρόβλημα που ανέκυψε στην πράξη, αφήνοντας ακέφαλες τις Ανεξάρτητες Αρχές με την αναθεώρηση του άρθρου 101Α παράγραφος 2 του 2019. Για να διευκολύνει τη διαδικασία της αλλαγής, αντικατέστησε την ομοφωνία με την ενισχυμένη πλειοψηφία των τριών πέμπτων της Διάσκεψης των Προέδρων και θεσμοθέτησε την παράταση της θητείας έως τον διορισμό των νέων μελών. Έτσι, κατέστησε ευκολότερη τη στελέχωση των Ανεξαρτήτων Αρχών, χωρίς όμως να χάνεται ο υπερκομματικός και ανεξάρτητος χαρακτήρας τους, αλλά και χωρίς να ανακύπτει θεσμικό κενό από την αδυναμία της συγκρότησής τους.
Παράλληλα, προστάτευσε το κύρος της εκάστοτε Ανεξάρτητης Αρχής από μικροκομματικές σκοπιμότητες που μπορεί να εμποδίζουν την αντικατάσταση των μελών της και διασφάλισε τη συνεχή και αδιατάρακτη λειτουργία των Ανεξαρτήτων Αρχών, στις οποίες έχουν ανατεθεί σημαντικές αρμοδιότητες για την προστασία των ατομικών ελευθεριών και τη λειτουργία του δημοκρατικού πολιτεύματος.
Στο διάστημα που μεσολάβησε από το 2019 έως σήμερα, αντιμετωπίστηκε μεν σε σημαντικό βαθμό η αδυναμία ανάδειξης νέων διοικήσεων των Ανεξαρτήτων Αρχών, αμφισβητήθηκαν όμως έντονα από την Αντιπολίτευση τα κριτήρια επιλογής των προσώπων.
Για να θεραπευθεί, λοιπόν, θεσμικά και αυτή η αδυναμία, η Νέα Δημοκρατία επαναπροσδιορίζει τον τρόπο επιλογής των διοικήσεων, προτείνοντας η επιλογή Προέδρων και μελών Ανεξαρτήτων Αρχών από κοινοβουλευτική επιτροπή να γίνεται από κατάλογο τριών υποψηφίων που προτείνονται από συμβούλιο εμπειρογνωμόνων, μετά από δημόσια πρόσκληση εκδήλωσης ενδιαφέροντος. Στο συμβούλιο συμμετέχουν ex officio ο Διοικητής της Εθνικής Αρχής Διαφάνειας, ο Πρόεδρος του ΑΣΕΠ, ο Διοικητής της Τράπεζας της Ελλάδος, ο Πρόεδρος του Συλλογικού Οργάνου Δημοσίων Πανεπιστημίων της χώρας, δηλαδή ο Πρόεδρος της Συνόδου Πρυτάνεων των δημοσίων πανεπιστημίων και ο επικεφαλής του συλλογικού οργάνου που εκπροσωπεί τους ΟΤΑ Α΄ ή Β΄ βαθμού, δηλαδή ο εκάστοτε Πρόεδρος της ΚΕΔΕ ή της ΕΝΠΕ.
Σας ευχαριστώ πολύ.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο Γενικός Εισηγητής της Μειοψηφίας, ο κ. Παναγιώτης Δουδωνής.
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Ευχαριστώ.
Κυρίες και κύριοι συνάδελφοι, φυσικά, ένα ερώτημα πλανάται όλον αυτόν τον χρόνο κατά τον οποίο συνεδριάζει η Επιτροπή μας. Δεν είναι μια τυχαία Επιτροπή. Είναι η Επιτροπή Αναθεώρησης του Συντάγματος. Γιατί όλη αυτή η βιασύνη;
Και σήμερα, ο Πρόεδρος της Βουλής σε τηλεοπτική του συνέντευξη έδωσε μια απάντηση, ότι η βιασύνη αυτή υπάρχει, όλα γίνονται μέσα σε έναν μήνα, η Βουλή θα αποφασίσει για τα θέματα της Αναθεώρησης του Συντάγματος με δύο ψηφοφορίες, από τις οποίες η μία θα είναι τέλη Ιουλίου και η άλλη τέλη Αυγούστου, για να έχει ο Πρωθυπουργός το ελεύθερο -προσέξτε- να αποφασίσει πότε τον βολεύει να γίνουν εκλογές.
Θυμηθείτε όλες τις αναλύσεις κατά τη συζήτηση στην Ολομέλεια για τη συγκρότηση αυτής της Επιτροπής, τις αναλύσεις που ακούσαμε από Βουλευτές της Νέας Δημοκρατίας -του Εισηγητή της συμπεριλαμβανομένου, της κ. Μπακογιάννη συμπεριλαμβανομένης- που μας έλεγαν ότι δεν είναι κάτι το περίεργο, ότι είμαστε εμείς οι περίεργοι.
Και ακούστε σήμερα τι είπε ο Πρόεδρος της Βουλής, εκφράζοντας αυτό το οποίο όλοι καταλαβαίνουμε σε σχέση με το γιατί αυτή η Επιτροπή έχει όλη αυτή την πρεμούρα, να το πω, χρησιμοποιώντας αυτή την έκφραση, να συνεδριάζει και να συζητά τόσο σοβαρά θέματα σαν να μας κυνηγάει κάτι.
Λοιπόν, αυτό που μας κυνηγάει, κατά αυτή την κυνική παραδοχή, είναι το να έχει την άνεση ο κ. Μητσοτάκης να δει ποτέ τον βολεύει, σε σχέση με δικά του εσωκομματικά προβλήματα -κορυφαίο των οποίων είναι η σύσταση ενός κόμματος από πρώην Πρωθυπουργό και Πρόεδρο του κόμματός του- αν είναι καλή περίοδος το φθινόπωρο ή η άνοιξη για να κάνει εκλογές. Άρα, αν θα είναι φθινόπωρο-χειμώνας ή άνοιξη-καλοκαίρι, που λένε και στις κολεξιόν οι εκλογές. Και γι’ αυτό και σε αυτόν τον σχεδιασμό αποτελούμε απλώς μια παρωνυχίδα. Ως παρωνυχίδα αντιμετωπίζεται η Επιτροπή Αναθεώρησης του Συντάγματος και άρα και το Σύνταγμα, κατά την παραδοχή -ξαναλέω- του Προέδρου της Βουλής.
Όταν, λοιπόν, κάνουμε εδώ περισπούδαστες αναλύσεις, να έχετε υπ’ όψιν σας ότι τελούμε υπό την αίρεση της ταχύτητος, ούτως ώστε ο Πρωθυπουργός να έχει τον χρόνο του να αποφασίσει και το πεδίο καθαρό.
Λυπάμαι, αλλά αυτό δεν είναι λειτουργία Επιτροπής Αναθεώρησης του Συντάγματος. Είναι μια λειτουργία μιας διευκολυντικής για τα πράγματα και για τον Πρωθυπουργό κατάστασης, στην οποία πραγματικά είναι προσβολή ο τρόπος με τον οποίο συμπεριφέρεται η Κυβέρνηση. Είναι προσβολή, γιατί νομίζω και θέλω να το πω για όλους σας, ότι όλοι έχετε προσέλθει με προτάσεις. Με άλλες συμφωνούμε, με άλλες διαφωνούμε, αλλά πάντως, γίνεται μια συζήτηση εδώ πέρα, μια συζήτηση που, αν υπήρχε περισσότερος χρόνος, θα είχε πολύ μεγαλύτερο βάθος. Κακά τα ψέματα, θα είχε πολύ μεγαλύτερο βάθος.
Και τυχαίνει να είμαι συνταγματολόγος, να είναι η δουλειά μου αυτή. Δεν μπορεί να απαιτείται από κάθε Βουλευτή ο οποίος εκφέρει γνώμη ή άποψη, είναι μέλος της Επιτροπής να είναι συνταγματολόγος. Δεν μπορεί να έχει η Βουλή μια Γερουσία γεμάτη συνταγματολόγους. Άρα, επιδρά προφανώς και στην ποιότητα κάποιων επί των προτάσεων, χωρίς να θέλω να στοχοποιήσω κανέναν.
Άρα, λοιπόν, εδώ υπάρχει μια πρεμούρα, γιατί; Για να έχει τον Σεπτέμβρη του χαλαρό ο Πρωθυπουργός, να δει πού πάνε τα πράγματα, πού είναι οι φωτογραφίες της στιγμής των φωτογράφων του και αναλόγως να αποφασίσει. Αυτό πάει πολύ! Να το παραδέχονται κιόλας κάποιοι!
Σήμερα, κατ’ αρχάς, έχουμε το άρθρο 101 παράγραφοι 3 και 5. Λοιπόν, επί της αλλαγής στο αποκεντρωτικό σύστημα, πρόκειται για μια αναπαραγωγή του επιτελικού κράτους στο επίπεδο της αποκέντρωσης. Άρα, για μια συγκέντρωση αρμοδιοτήτων, άρα για μια οπισθοχώρηση σε σχέση με το μοντέλο το οποίο γνωρίζουμε ήδη από το Σύνταγμα, άρα για έναν καλλωπισμό μιας προσπάθειας να συγκεντρωθούν όλο και περισσότερες εξουσίες σε όλο και λιγότερα χέρια, όλο και πιο ανέλεγκτα.
Σας θυμίζω ότι έχει λεχθεί στην Επιτροπή Θεσμών και Διαφάνειας περί της πολιτικής ευθύνης λογιζομένων ως ιδιωτών από την κοινοβουλευτική Πλειοψηφία της Νέας Δημοκρατίας, αντισυνταγματικά βέβαια. Άρα, εδώ πέρα πάμε για την πλήρη αποσάθρωση και του αποκεντρωτικού συστήματος με ωραίες λέξεις στο άρθρο 101 παράγραφος 3.
Άκουσα τον κ. Στυλιανίδη, τον κύριο Εισηγητή να μιλάει για τη νησιωτικότητα. Δεν θέλω να απαξιώσω την προσφορά κανενός. Θέλω, όμως, να πω ότι το άρθρο 101 παράγραφος 4 για τη νησιωτικότητα έχει συγκεκριμένη υπογραφή και είναι η υπογραφή του ΠΑΣΟΚ και των προσπαθειών του, που είναι συνέχεια των προσπαθειών του ιδρυτή μας Ανδρέα Παπανδρέου για τα ζητήματα αυτά, για τα ζητήματα, όπως είναι το Πανεπιστήμιο Αιγαίου, για τα θέματα της ακριτικής και νησιωτικής Ελλάδας.
Σας θυμίζω χαρακτηριστικά τη φράση του «θα δώσουμε κι από αυτά που δεν έχουμε» για τα ζητήματα αυτά. Άρα, μην προσπαθείτε να λειτουργήσετε κατά νόσφιση της τότε αρμοδιότητας, αλλά και μέριμνας των κυβερνήσεων του ΠΑΣΟΚ. Γιατί, εν πάση περιπτώσει, προφανώς δεν απαξιώνουμε τη συμβολή κανενός, αλλά πρέπει να θυμόμαστε, να έχουμε μνήμη για να μπορούμε να προχωράμε και στο μέλλον. Και υπάρχει μια παράταξη που για τα θέματα αυτά έχει δείξει μια πολύ συγκεκριμένη, πολύ ειδική, πολύ επισταμένη μέριμνα. 
Νομίζω το πιο σημαντικό από το να λέμε γενικότητες επί του άρθρου, επί της πιθανής αλλαγής του άρθρου 101, είναι να πούμε αυτό το οποίο είπε το ΠΑΣΟΚ, ότι πρέπει να μπει ένας φραγμός στην απόκτηση εμπραγμάτων δικαιωμάτων από πολίτες υπηκόους τρίτων χωρών στις ακριτικές μας περιοχές. Αν θέλετε πραγματικά να νοιαστείτε για τη νησιωτικότητα και την ακριτικότητα, πρέπει να αφουγκραστείτε αυτή την πρόταση που είχε και ευήκοα ώτα και σε Βουλευτές και άλλων κομμάτων και πραγματικά το εκτιμώ. Το εκτιμώ. Το λέω και το εννοώ. Ακούστε μια πρόταση η οποία λειτουργεί επί της πραγματικότητας και όχι επί ενός βερμπαλισμού. Γιατί οι βάσεις έχουν τεθεί. 
Αυτό το οποίο χρειαζόμαστε δεν είναι η απλή συνταγματική κατοχύρωση της έννοιας που υπάρχει εδώ και είκοσι πέντε χρόνια και έχει δουλέψει, αλλά έχει δουλέψει γιατί συνοδεύονταν από συγκεκριμένες πολιτικές, οι οποίες εφήρμοζαν τη συνταγματική επιταγή. Χρειαζόμαστε να ανταποκριθούμε στις προκλήσεις που δημιουργούν μέθοδοι και μεθοδεύσεις συγκεκριμένων οικονομικών συμφερόντων, συγκεκριμένων προελεύσεων, οι οποίες μπορεί να μας οδηγήσουν σε πολύ επικίνδυνες ατραπούς. 
Άρα, αν θέλουμε να κάνουμε κάτι για τη νησιωτική και ακριτική Ελλάδα, ας πάμε μπροστά με αυτή την πρόταση, η οποία έτσι κι αλλιώς περιλαμβάνεται και σε άρθρο το οποίο είναι από εσάς αναθεωρητέο. Άρα, το άρθρο θα συζητηθεί έτσι κι αλλιώς στην επόμενη Βουλή. Άρα, αφ' ης στιγμής το άρθρο θα είναι αναθεωρητέο και θα συζητηθεί στην επόμενη Βουλή, αυτή τη στιγμή η δική μας πρόταση είναι πρόταση δεύτερης αναθεωρητικής Βουλής, για τους λόγους που έχουμε εξηγήσει και γιατί ζητούμε και την αναθεώρηση του άρθρου 110.
Ίσως, κύριε Πρόεδρε, θα είχε ένα ενδιαφέρον -και σας το λέω ειλικρινώς- να έχουμε μια συνεδρίαση για να συζητήσουμε για την αλλαγή του άρθρου 110. Δεν είναι μόνο το ΠΑΣΟΚ που το ζητάει και τα άλλα κόμματα της Αντιπολίτευσης. Εμείς έχουμε και συγκεκριμένη πρόταση. Άκουσα και Βουλευτές της Συμπολίτευσης να μιλούν γι’ αυτό με πολύ προσεκτική επιχειρηματολογία. 
Κάποιοι έχουν ίδιες θέσεις με εμάς και με τη μεγάλη μερίδα των Ελλήνων συνταγματολόγων. Δεν παριστάνω ότι ανακαλύψαμε ξανά την Αμερική ή επανεφηύραμε τον τροχό, αλλά υπάρχουν φωνές οι οποίες ζητούν την αναθεώρηση του άρθρου 110. Κι άλλες βέβαια προτάσεις μπορεί να μην έχουν την ίδια κατεύθυνση με τη δική μας -άκουσα τον κ. Σκυλακάκη, φέρ’ ειπείν- πάντως, ζητούν κι αυτοί την αναθεώρηση του άρθρου 110. Ίσως θα είχε ένα ενδιαφέρον, κύριε Πρόεδρε, να το συζητήσουμε αυτό. 
Το λέω γιατί με την αφορμή της συζήτησης για τις νησιωτικές και ακριτικές περιοχές, νομίζω ότι θα τεθούν σειρά θεμάτων στην επόμενη Βουλή και μεταξύ των θεμάτων αυτών την ύψιστη σημασία θα έχει να συζητήσουμε και το πώς θα αναθεωρείται το Σύνταγμα. Διότι έχουμε το προηγούμενο του 2019 και έχουμε το δεδομένο ότι δεν δεσμεύει καμία επόμενη Βουλή ως προς την κατεύθυνση. 
Επιπλέον, έχουμε και αν θέλετε φωνές οι οποίες ενώνονται με τη δική μας, που τι λέμε; Η μέγιστη δυνατή συναίνεση, ναι, να υπάρχει, αλλά να υπάρχει στη δεύτερη Βουλή. Κι όταν λέω μέγιστη δυνατή συναίνεση δεν εννοώ κάποια υπερπλειοψηφία, τη μέγιστη υπερπλειοψηφία των διακοσίων. Εννοώ αυτή των εκατόν ογδόντα. Όμως, να υπάρχει στη δεύτερη Βουλή ούτως ώστε να μην έχουμε πονηριές τύπου 2019, που καταλήξαμε να έχουμε Πρόεδρο της Δημοκρατίας, ο οποίος δύναται να εκλεγεί ακόμα και με σχετική πλειοψηφία, γιατί κάποιοι ήθελαν να αποσυνδεθεί από την προκήρυξη των εκλογών ή γιατί τότε ο ΣΥΡΙΖΑ ήθελε να γίνεται δημοψήφισμα, αν θυμάμαι καλά ή απευθείας εκλογή. Δηλαδή, κάπου να μιλάμε ειλικρινά. Και το λέω αυτό γιατί νομίζω ότι με πολύ μεγαλύτερη ειλικρίνεια θα ακούγαμε απόψεις σε τούτη την πρώτη Βουλή και από τη Συμπολίτευση για τα ζητήματα αυτά τα οποία συζητούμε. 
Εν πάση περιπτώσει, προχωράω στο άρθρο 101Α΄ για τις Ανεξάρτητες Αρχές. Έχετε ανά χείρας την πρότασή μας για το άρθρο 101Α΄. Κοιτάξτε, η πρόταση της Νέας Δημοκρατίας, για να ξεκινήσουμε από εκεί, μετακυλίει το πρόβλημα αλλού από εκεί από όπου πράγματι είναι. Το πρόβλημα βρίσκεται στο γεγονός ότι η Νέα Δημοκρατία πρώτον έχει φερθεί με έναν άθλιο τρόπο σε επικεφαλής Ανεξάρτητων Αρχών, κορυφαίο παράδειγμα ο κ. Ράμος, αλλά και ο κ. Μενουδάκος, με έναν τρόπο που είναι ασεβής απολύτως απέναντι και στην ιδιότητά τους ως επικεφαλής των αρχών και στην προσωπική διαδρομή που είχε ο καθένας. 
Και δεύτερον, στο ζήτημα ακριβώς των Ανεξαρτήτων Αρχών, έχετε κάνει ό,τι μεθόδευση μπορεί να συλλάβει ανθρώπου νους. Σας λέω χαρακτηριστικά: Έχετε εφεύρει τρία πέμπτα χωρίς να υπάρχουν σε συνεργασία με τον κ. Βελόπουλο στο ζήτημα της ΑΔΑΕ και του ΕΣΡ και ιδίως στο ζήτημα της ΑΔΑΕ που σας έκαιγε. 
Δεύτερον, όταν υπήρχαν τρία πέμπτα, όπως στην περίπτωση της κ. Συγγούνα πριν από δύο μήνες στη Διάσκεψη των Προέδρων, αρνηθήκατε ότι υπάρχουν τα τρία πέμπτα και αποσύρατε την υποψηφιότητα. Γιατί; Διότι δεν έχετε μια κουλτούρα, ακόμα κι εκεί, σεβασμού των Ανεξάρτητων Αρχών, δεν θεωρείτε ότι πρέπει να αφήνονται οι αρχές να κάνουν τη δουλειά τους σ’ αυτό το οποίο είναι, δηλαδή ανεξάρτητες. Καίγεστε, βέβαια, και με το γνωστό θεματάκι με το οποίο είστε εμμονικοί. Και δεν είναι θεματάκι, είναι θεματάρα. Και πάνω απ’ όλα νομοθετείτε ή αποφασίζετε κατά τα καλά και συμφέροντα. 
Τούτη εδώ η πρόταση καταφέρνει να κρατήσει όλο το πρόβλημα. Απότοκος δε όλου αυτού είναι ότι λόγω της γενικευμένης δυσπιστίας υπάρχει ζήτημα σε σχέση με τη στελέχωση των Ανεξάρτητων Αρχών. Και ειδικότερα, όπως έδειξε η περίπτωση της κ. Συγγούνα, εσείς δεν θέλετε επιλογή μελών των Ανεξαρτήτων Αρχών. Θέλετε συναλλαγή. Θέλετε να σου δώσω μια αρχή να μου δώσεις μία. Όχι, εμείς δεν θέλουμε αυτό. Με συγχωρείτε. Και νομίζω ότι κανένας Έλληνας πολίτης που μας παρακολουθεί δεν θα το επιθυμούσε αυτό. Θα ήθελε να μπαίνουν άξιοι άνθρωποι στις Ανεξάρτητες Αρχές. 
Γι’ αυτό και ζητήσαμε να υπάρχει ανοικτή πρόσκληση. Έγινε η ανοικτή πρόσκληση και όταν κάναμε μια ανεξάρτητη αξιολόγηση, με βάση τις δικές μας εκτιμήσεις, για την επάρκεια την ακαδημαϊκή και επαγγελματική του καθενός, ήρθατε να μας πείτε η Συγγούνα είναι δική σας, ελάτε να ψηφίσετε και τον Μακρυδημήτρη που είναι δικός μας, για να ψηφίσουμε κι εμείς τη Συγγούνα. Μα, δεν είναι δική μας καμία κ. Συγγούνα. Είναι μια δικαστής με μια διαδρομή. Πληροί το όριο της αφυπηρέτησης, το οποίο έχουμε πει και εν πάση περιπτώσει, έχει ένα βιογραφικό δυνατό. Δεν είναι η λογική αυτή, ο δικός μας κι ο δικός σας. Ούτε είναι λογική αυτή να την απευθύνετε ούτε στην Αξιωματική, ούτε σε οποιοδήποτε άλλο κόμμα της Αντιπολίτευσης. Διότι πρέπει να φύγουμε από αυτή τη νοοτροπία που οδήγησε την Ελλάδα στην πτώχευση. Αυτή είναι μια νοοτροπία πελατειακή και κάποιοι εξακολουθούν να την εκπροσωπούν. 
Ήρθε, λοιπόν, η ώρα να πάμε σε μια αντικειμενική, με κριτήρια επιλογή των μελών αυτών. Και εγώ σας λέω -και μπορείτε να το δείτε και στην πρότασή μας- ότι πέρα από την επέκταση των εχεγγύων προσωπικής και λειτουργικής ανεξαρτησίας, που είναι απαραίτητη δεδομένων των επιθέσεων που έχουν γίνει, έχουμε κι έναν μηχανισμό επίλυσης αδιεξόδων στην περίπτωση κατά την οποία δεν επιτυγχάνεται η πλειοψηφία στην Κοινοβουλευτική Επιτροπή. 
Δηλαδή, εσείς, ενώ το πρόβλημα είναι ότι λόγω του γεγονότος ότι θέλετε συνεχώς συναλλαγές, θέλετε συνεχώς να ελέγχετε, απαξιώνετε τις αρχές -υπάρχουν τρία πέμπτα και λέτε ότι δεν υπάρχουν, δεν υπάρχουν τρία πέμπτα και λέτε ότι υπάρχουν- και έχουμε φτάσει σε ένα αδιέξοδο εδώ στο Κοινοβούλιο, τι προτείνετε; Να παραμείνει η διαδικασία χωρίς καμία όδευση διαφυγής στην Κοινοβουλευτική Επιτροπή. 
Εμείς λέμε, λοιπόν, ότι αν δεν επιτευχθούν τα τρία πέμπτα της Διάσκεψης των Προέδρων, αν η απαιτούμενη πλειοψηφία δεν επιτευχθεί σε τρεις διαδοχικές ψηφοφορίες, για να υπάρχει και η έννοια της επαναληψιμότητας, άρα και της πολιτικής πίεσης για να βρεθεί ένα πρόσωπο κοινής αποδοχής από όσες το δυνατόν περισσότερες μερίδες της Βουλής, η επιλογή ανατίθεται σε ειδική επιτροπή που αποτελείται από τον Πρόεδρο της Βουλής, εννέα Βουλευτές -άρα, έχει και σημαντικό κομμάτι κοινοβουλευτικό- που επιλέγονται ανάλογα με τη δύναμη των κοινοβουλευτικών ομάδων και των ανεξαρτήτων, τους αμέσως προηγούμενους επικεφαλής των συνταγματικά κατοχυρωμένων Ανεξάρτητων Αρχών, τρεις πρυτάνεις δημοσίων πανεπιστημίων της χώρας, οι οποίοι ορίζονται με κλήρωση και τον Πρόεδρο της Ολομέλειας των Προέδρων των Δικηγορικών Συλλόγων. Είναι μια μέθοδος επίλυσης σε περίπτωση που προκύπτουν αδιέξοδα.
Η δική σας πρόταση δεν προσφέρει μέθοδο επίλυσης. Κρατάει το ίδιο ακριβώς πρόβλημα, τη συνδρομή κάποιων παραγόντων της δημόσιας ζωής, τους οποίους συμβουλεύεστε για να καταρτίσουν ένα τριτοπρόσωπο, ας το πούμε έτσι.

Αλλά επί του τριτοπροσώπου πάλι η Κοινοβουλευτική Επιτροπή έχει τον πρώτο και τελευταίο λόγο. Τώρα, η Κοινοβουλευτική Επιτροπή, τι είναι; Μπορεί να είναι η Θεσμών και οι Διαφάνειας, μπορεί να εννοείται ότι παραμένει στη Διάσκεψη των Προέδρων. Αυτό δεν διευκρινίζεται από την πρότασή σας. Καταλαβαίνω ότι είναι πρόταση πρώτα της Βουλής, νομίζω είναι αρκετά πιο εξειδικευμένη. 
Άρα, εδώ με τη δική σας πρόταση διατηρούνται όλα τα προβλήματα, τα οποία υπάρχουν στην παρούσα φάση. Και βέβαια, νομίζω ότι η πρόταση είναι για να διατηρηθούν τα προβλήματα αυτά. Δεν δημιουργείται μια, αν θέλετε, μέθοδος επίλυσης κάποιου συνταγματικού αδιεξόδου στην επιλογή των ανώτατων Ανεξάρτητων Αρχών. Αντιθέτως, διατηρείται η επιλογή έτσι όπως είναι τώρα ή κάπως διαφορετική, αλλά εμπλέκονται και διάφοροι άλλοι παράγοντες που καταλήγουν σε τρία πρόσωπα. Πώς; Με ποιες διαδικασίες; Με ανοικτή πρόσκληση; Με την εξέταση βιογραφικών; Με φίλους τους; Τι είναι, δηλαδή; Πώς καταλήγουμε σε αυτήν την επιλογή των τριών προσώπων, για να αποφασίσει μετά η Κοινοβουλευτική Επιτροπή; 
Και εδώ νομίζω, μιας και είμαστε στις τελευταίες συνεδριάσεις, είναι κάτι κλασικό, το οποίο το είδαμε σε αυτήν την επιτροπή, σε αυτόν τον σύντομο χρόνο στον οποίο συνεδρίασε, για να έχει και ο Πρωθυπουργός στη διάθεσή του, είπαμε, πώς το είπε ο κ. Κακλαμάνης, ότι ενώ έχετε δημιουργήσει εσείς ένα πρόβλημα, παρουσιάζετε το πρόβλημα ως συνταγματικό πρόβλημα και όχι πρόβλημα κατάχρησης ενός θεσμού από εσάς ή καταστρατήγησης μιας διάταξης του Συντάγματος και παρουσιάζετε μια πρόταση αλλαγής της διάταξης αυτής, η οποία παρουσιάζει και έχει όλα τα χαρακτηριστικά, τα οποία επιτρέπουν σε κάποιον άλλον σαν και εσάς ή και εσάς στο μέλλον, ανάλογα με τι θα αποφασίσει ο ελληνικός λαός, να εξακολουθήσει να καταστρατηγεί τη διάταξη, η οποία απλώς θα έχει άλλη μορφή. 
Δηλαδή, στο άρθρο 86 διατηρείτε τη σύνδεση με την κοινοβουλευτική πλειοψηφία. Στα ζητήματα της επιλογής ηγεσίας της δικαιοσύνης την αποσυνδέετε υποτίθεται από την εκτελεστική εξουσία, αλλά το συνδέετε με την κοινοβουλευτική πλειοψηφία. Άρα, το συνδέετε με την ίδια την κοινοβουλευτική πλειοψηφία που στηρίζει την εκτελεστική εξουσία. Άρα, πάλι ένα κόμμα αποφασίζει. Και στο ζήτημα αυτό κρατάτε τα πάντα, τα οποία υπάρχουν μέχρι σήμερα, απλώς αντικαθιστάτε αυτό το οποίο έγινε μετά από πρόταση του Πρόεδρου του ΠΑΣΟΚ, δηλαδή την επιλογή με βάση τα βιογραφικά, από κάποιους οι οποίοι καταρτίζουν ένα τριτοπρόσωπο επί του οποίου αποφασίζει μία κοινοβουλευτική επιτροπή που δεν ξέρουμε ποια είναι ακριβώς. 
Τι μας οδηγεί στο συμπέρασμα ότι και πάλι δεν θα λέτε ότι υπάρχουν τρία πέμπτα και θα υπάρχουν ή ότι δεν υπάρχουν τρία πέμπτα και υπάρχουν; Εν πάση περιπτώσει, τι θα μας λέει; Ότι σε περιπτώσεις όπως στην περίπτωση ΑΔΑΕ-Νέα Δημοκρατία-Βελόπουλος που δεν υπήρχαν τρία πέμπτα, εσείς παραστήσατε ότι υπάρχουν ή σε περιπτώσεις όπως της κ. Συγγούνα που υπήρχαν τρία πέμπτα, δεν θα αποσύρετε την υποψηφιότητα; Για να γίνω πιο καθαρός. Τίποτα. Παραμένουν τα πάντα. Το πρόβλημα εξακολουθεί να υπάρχει, αλλά με έναν αυξημένο βαθμό πολυπλοκότητας. 
Το να επιλύεις προβλήματα ανάγοντάς τα σε έναν αυξημένο βαθμό πολυπλοκότητας δεν συνιστά συνταγματική αναθεώρηση. Συνιστά μια φακιρική μέθοδο, στην οποία μας έχει συνηθίσει ο Πρωθυπουργός σε πολλά ζητήματα. Αλλά νομίζω το Σύνταγμα δυστυχώς ως το θεμέλιο του πολιτεύματος και ως κάτι το οποίο ενδύεται την ισχύ την αυξημένη, σε σχέση με τον τυπικό νόμο, δεν είναι ένα πεδίο στο οποίο θα έπρεπε να γίνονται τέτοιου είδους φακιρικές ασκήσεις και τέτοιου είδους πειραματισμοί. 
Με ειλικρίνεια, στην επόμενη Βουλή -γιατί βλέπετε ότι είναι τελείως διαφορετική η αντίληψή μας στα θέματα αυτά ως προς την κατεύθυνση την οποία πρέπει να πάρει η αναθεώρηση- πέραν δηλαδή του ίδιου του ζητήματος που είναι και το κομβικό και νομίζω τα λύνει όλα, του προηγουμένου της Αναθεώρησης του 2019, σε κομβικά ζητήματα εσείς θέλετε τη διατήρηση της ίδιας παθογένειας ούτως ώστε κάποιος σαν και εσάς να καταστρατηγεί τη διάταξη, απλά η διάταξη να είναι ελαφρώς διαφορετική για να πούμε ότι κάτι έγινε. Εμείς θέλουμε μια ριζική αλλαγή για ποιοτική αναβάθμιση της δημοκρατίας, άρα και του κράτους δικαίου, άρα και των δικαιωμάτων, άρα και των θεσμών και αυτού που λέμε οργανωτικό σκέλος. 
Σας ευχαριστώ πολύ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Δουδωνή. 
Και τον λόγο έχει ο Ειδικός Αγορητής της Ελληνικής Λύσης, ο κ. Κωνσταντίνος Χήτας, ο οποίος είναι σε συνεννόηση με τον κ. Θεόφιλο Ξανθόπουλο, επειδή έχει μια προτεραιότητα, μια εργασία ο κ. Χήτας και ο κ. Ξανθόπουλος ευγενικά παραχώρησε τη θέση του.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Ευχαριστώ και εσάς και τον κ. Ξανθόπουλο.
Τώρα να μιλάει το ΠΑΣΟΚ για πελατειακή κουλτούρα και για τις Ανεξάρτητες Αρχές, αυτό πάει πολύ, όταν όποια πέτρα και αν σηκώσεις είναι Πασόκος από κάτω, όταν η πλειοψηφία των μελών των Ανεξάρτητων Αρχών είναι ΠΑΣΟΚ εκεί μέσα. Όμως, δεν θα επεκτείνω, γιατί τα θέματα τα οποία συζητάμε σήμερα είναι σοβαρά. 
Κυρίες και κύριοι Βουλευτές, ιδρύσαμε το κόμμα μας με έναν βασικό στόχο, να αλλάξουμε αυτό το σαθρό πολιτικό σύστημα που μας οδηγεί στην παρακμή και όχι απλά να το διαχειριστούμε. Η απλή διαχείρισή του δεν οδηγεί πουθενά, παρά μόνο στο ίδιο σπιράλ παρακμής, το οποίο βιώνουμε καθημερινά. 
Όπως είπαμε και κατά την εναρκτήρια ομιλία μας, βασική αρχή μας είναι ότι το πολιτικό σύστημα πρέπει να ακουμπάει την πλάτη του στο λαό. Το πολιτικό σύστημα να ακουμπάει την πλάτη του στον λαό. Τι εννοούμε με αυτό; Και σας καλούμε να το σκεφτείτε σοβαρά. Μόνο όταν υπάρχουν δημοκρατικές ασφαλιστικές δικλείδες, μόνο τότε το κάθε φυσικό πρόσωπο, που είναι φορέας πολιτικής εξουσίας, έχει την πολιτική δύναμη, το πολιτικό σθένος να αντιμετωπίσει κάθε πρόκληση, κάθε εκβιασμό και να προστατέψει αποτελεσματικά τα εθνικά και λαϊκά συμφέροντα. 
Για παράδειγμα, ένας Πρόεδρος της Δημοκρατίας που εκλέγεται άμεσα από τον λαό με αυξημένες αρμοδιότητες, έχει αυτή τη δύναμη. Ένας Πρωθυπουργός που εκβιάζεται από δανειστές, να περικόψει για παράδειγμα μισθούς και συντάξεις ή εκβιάζεται από διεθνείς παράγοντες από τη σωστή πλευρά της ιστορίας, να υπογράψει για παράδειγμα την προδοτική συμφωνία των Πρεσπών ή νέες Πρέσπες Αιγαίου, πρέπει να έχει πίσω του ένα συνταγματικό δικαστήριο ή ένα δημοψήφισμα με πρωτοβουλία των πολιτών για να μπορέσει πειστικά να αρνηθεί. 
Τα παραδείγματα είναι αμέτρητα και μπορώ να τα αναφέρω για ώρες. Άλλωστε, το αντιλαμβάνεστε και εσείς ως έμπειρα πολιτικά στελέχη που είστε οι περισσότεροι, αν όχι όλοι. 
Όλα αυτά, λοιπόν, δίνουν πραγματική δύναμη -και το ξέρετε- σε εκείνον που ασκεί κυβερνητική εξουσία. Τον κάνουν δηλαδή να μην διστάζει, να ακολουθεί τη συνείδησή του, να προσέρχεται σε συνομιλίες με το κεφάλι ψηλά και εξασφαλισμένα τα νώτα του και στην ουσία προστατεύουν τόσο τον ίδιο όσο και την πατρίδα και τον λαό από πιέσεις και τυχόν εκβιασμούς. 
Αυτό εννοούμε, λοιπόν, όταν λέμε ότι το πολιτικό σύστημα πρέπει να ακουμπά την πλάτη του στον λαό. Δεν ακουμπά την πλάτη της στον λαό η Κυβέρνηση, όταν για παράδειγμα κρύβεται πίσω από Ανεξάρτητες Αρχές. Στην περίπτωση αυτή, αντί η Κυβέρνηση να έχει τη δύναμη να προστατέψει πατρίδα και λαό, αντίθετα κρύβει τις δικές της ευθύνες σε βάρος της πατρίδας και του λαού. Και πού πρέπει να υπάρχουν θεσμοθετημένα όλα αυτά τα θεσμικά αντίβαρα; Μα, φυσικά, στον καταστατικό χάρτη της πολιτείας. 
Επομένως, η συζήτηση για την αναθεώρηση του Συντάγματος αποτελεί μια πράξη ευθύνης απέναντι στο μέλλον της χώρας και των επόμενων γενεών. Είναι η στιγμή που το πολιτικό σύστημα οφείλει να αναμετρηθεί με τις ιστορικές του ευθύνες, να διορθώσει στρεβλώσεις του παρελθόντος, να θωρακίσει τη λειτουργία της δημοκρατίας για την προάσπιση των εθνικών και λαϊκών συμφερόντων. Αντί γι’ αυτό όμως, οι προτάσεις που φέρνει σήμερα προς ψήφιση η κυβερνητική Πλειοψηφία για τα άρθρα 101 και 101Α΄ προκαλούν βαθιές, μελαγχολικές πολιτικές σκέψεις. 
Βρισκόμαστε μπροστά σε μια απροκάλυπτη προσπάθεια της εκτελεστικής εξουσίας να εργαλειοποιήσει τον καταστατικό χάρτη της χώρας. Στόχος της είναι να κρύψει τη δική της ανικανότητα, να νομιμοποιήσει την κατάρρευση των δομών και να χτίσει ένα καθεστώς ανευθυνότητας και αδιαφάνειας, μακριά από τον κοινοβουλευτικό έλεγχο, αλλά και τη λαϊκή κυριαρχία. 
Κυρίες και κύριοι της Πλειοψηφίας, ας ξεκινήσουμε από το άρθρο 101 και την περιβόητη αποκέντρωση. Αποτελεί πλέον κοινό τόπο και το βιώνει κάθε Έλληνας πολίτης στην περιφέρεια, από τον Έβρο μέχρι την Κρήτη, από τα νησιά του Αιγαίου μέχρι τα ορεινά της Πίνδου, ότι το αποκεντρωτικό σύστημα της χώρας μας έχει εν πολλοίς καταρρεύσει στην πράξη. 
Οι περιφερειακές δομές υπολειτουργούν, οι πόροι παρακρατούνται στο κέντρο και το ισχύον ρυθμιστικό πλαίσιο του άρθρου 101 έχει καταστεί προ πολλού γράμμα κενού περιεχομένου. Και τι έρχεται να κάνει σήμερα η Κυβέρνηση; Αντί να θεραπεύσει αυτήν την κατάρρευση, αντί να δώσει πνοή, να δώσει πόρους και πραγματική αυτονομία στην ελληνική περιφέρεια, έρχεται με την πρότασή της ουσιαστικά να νομιμοποιήσει το πρόβλημα. Έρχεται να αναιρέσει κάθε ουσιαστική αρμοδιότητα των αποκεντρωμένων κρατικών οργάνων, καταργώντας το τεκμήριο αρμοδιότητος υπέρ των αποκεντρωμένων διοικήσεων. 
Κατά τη λογική της κυβερνητικής πρότασης, τα όργανα της περιφέρειας περιθωριοποιούνται εντελώς. Αντικαθίστανται κατά κανόνα από όργανα και υπηρεσίες των Υπουργείων. 
Αυτό είναι η αποθέωση του κρατικού συγκεντρωτισμού, του ολοκληρωτικού επιτελικού κράτους, είναι η επαναφορά και η αποκατάσταση σε όλο της το μεγαλείο του υδροκεφάλου κράτους των Αθηνών. Θέλετε ένα κράτος λάφυρο, υδροκέφαλο, όπου η παραμικρή απόφαση για την ελληνική επαρχία θα πρέπει να περνά από το φίλτρο του κομματικού ελέγχου των υπουργικών γραφείων.
Υπονομεύετε την περιφερειακή ανάπτυξη για να ελέγχετε τις ροές του χρήματος και των αποφάσεων από το Μέγαρο Μαξίμου. Κι επειδή η πολιτική κοροϊδία της Κυβέρνησης δεν έχει όρια, προσπαθείτε να χρυσώσετε το χάπι. Προσθέτετε διατάξεις για τη δήθεν συνταγματική κατοχύρωση των αρχών της χρηστής διοίκησης, της διαφάνειας, της λογοδοσίας και της αξιοκρατίας. 
Ακούστε καλά! Σ’ ένα σύγχρονο ευρωπαϊκό κράτος δικαίου όλες αυτές οι αρχές είναι τόσο αυτονόητες, ώστε κάθε ειδικότερη αναγωγή τους σε συνταγματικώς κατοχυρωμένα προτάγματα καθίσταται οπωσδήποτε περιττή, αν όχι ύποπτη. Στοχεύει, μάλλον, να καλύψει τις δικές σας ανεπάρκειες. Το Σύνταγμα δεν είναι λευκό χαρτί για να γράφετε εκθέσεις ιδεών, για το πώς ακριβώς αποτύχατε να το εφαρμόσετε στην πραγματικότητα. 
Μ’ αυτήν την πρόταση, λοιπόν, πέφτετε μόνοι σας στην παγίδα. Εκθέτετε ανεπανόρθωτα τους ίδιους τους εμπνευστές της. Διότι τι άλλο είναι αυτή η προσθήκη, αν όχι μια πανηγυρική γραπτή ομολογία αποτυχίας; Ομολογείτε ξεκάθαρα ενώπιον του ελληνικού λαού ότι σήμερα στην Ελλάδα του 2026 αυτές οι σύμφυτες με το κράτος δικαίου αρχές δεν ίσχυσαν ποτέ, ούτε τηρήθηκαν κατά τη δική σας διακυβέρνηση. Αυτό ακριβώς αποκαλύπτεται με την πρότασή σας. Χρειάζεται πράγματι απύθμενο θράσος για να ζητάτε να γραφτεί η διαφάνεια και η αξιοκρατία στο Σύνταγμα, την ίδια ώρα που η καθημερινή σας πρακτική είναι οι απευθείας αναθέσεις, οι ημέτεροι σε θέσεις ευθύνης και η συστηματική υπονόμευση κάθε ελεγκτικού μηχανισμού. 
Κυρίες και κύριοι Βουλευτές, αν η πρόταση για το άρθρο 101 αποκαλύπτει την υπερσυγκεντρωτική μανία της Κυβέρνησής σας, η πρόταση για το άρθρο 101Α΄ αποκαλύπτει κάτι πολύ πιο επικίνδυνο, την προσπάθεια θεσμικής οχύρωσης ενός συστήματος ανευθυνότητας. 
Ας βάλουμε τα πράγματα στη σωστή τους βάση. Το Σύνταγμα της Ελλάδος προβλέπει ρητά και περιοριστικά μόνο πέντε Ανεξάρτητες Αρχές, το Ανώτατο Συμβούλιο Επιλογής Προσωπικού, το ΑΣΕΠ, τον Συνήγορο του Πολίτη, το ΕΣΡ, την Αρχή Διασφάλισης του Απορρήτου των Επικοινωνιών και την Αρχή Προστασίας Δεδομένων Προσωπικού Χαρακτήρα. Πέντε, αυτό ορίζει ο καταστατικός μας χάρτης.
 Τι έχει συμβεί όμως στην πραγματικότητα; Είναι αυτό που φωνάζουμε εδώ και χρόνια. Δυστυχώς, η Κυβέρνηση έχει μετατρέψει τη δημιουργία Ανεξάρτητων Αρχών σε βιομηχανία. Έχει φτάσει ο αριθμός τους κοντά στις σαράντα. Πέντε ορίζει το Σύνταγμα, περί τις σαράντα μετράμε αυτήν τη στιγμή. Με απλούς καθημερινούς νόμους να ξεφυτρώνουν η μια μετά την άλλη. 
Και ποιο είναι το αποτέλεσμα; Ένα σωρό χρήματα των Ελλήνων φορολογουμένων ξοδεύονται καθημερινά για τη συντήρηση αυτών των δήθεν ανεξάρτητων δομών, δομές που στελεχώνονται με παχυλούς μισθούς, με γραφεία, με συμβούλους και το κυριότερο, με το προκλητικό προνόμιο του ακαταδίωκτου για τα μέλη τους. 
Ας μιλήσουμε με ειλικρίνεια, έξω από τα δόντια. Γιατί αυτή η μανία με τις Ανεξάρτητες Αρχές; Διότι πίσω από αυτές, η Κυβέρνηση κρύβει τη δική της ανεπάρκεια, τη δική της απροθυμία να κυβερνήσει και να αναλάβει κυρίως το πολιτικό κόστος. «Δεν φταίω εγώ. Όχι, δεν φταίω εγώ. Φταίει ο σταθμάρχης, φταίει η ανεξάρτητη αρχή», αυτό ακούμε συνεχώς, σαν ένα μικρό παιδί που προσπαθεί να αποφύγει την ευθύνη. Μεταφέρει τις κρατικές αρμοδιότητες σε ανεύθυνα όργανα, ώστε όταν κάτι καταρρέει, όταν μια δημόσια υπηρεσία για παράδειγμα αποτυγχάνει, να δείχνει την εκάστοτε αρχή και να νίπτει τας χείρας της ως σύγχρονος Πόντιος Πιλάτος.
Αυτός ο υπερπληθωρισμός των δήθεν Ανεξάρτητων Αρχών δεν είναι τίποτε άλλο παρά δημιούργημα της παγκοσμιοποίησης. Έχουν σχεδιαστεί με ένα και μόνο σκοπό, να διαχέεται η ευθύνη των κυβερνήσεων, να θολώνει το τοπίο της λογοδοσίας, ακριβώς όπως συμβαίνει και με το δίκτυο των ανεξέλεγκτων μη Κυβερνητικών Οργανώσεων. Βασική μηδενιστική αρχή, όταν όλοι είναι υπεύθυνοι, στο τέλος δεν είναι κανένας. Ο πολίτης δεν ξέρει ποιον να «μαυρίσει» στην κάλπη, γιατί η κυβέρνηση του λέει: «δεν φταίω εγώ, φταίει η Ανεξάρτητη Αρχή». Το βλέπουμε να συμβαίνει παντού. Το είδαμε στα Τέμπη, το είδαμε παντού. Αυτό είναι το θέατρο του παραλόγου και η πλήρης αποδόμηση της αντιπροσωπευτικής δημοκρατίας.
Και σαν να μην έφτανε αυτή η άναρχη πληθώρα, έρχεται τώρα η Κυβέρνηση με την πρόταση αναθεώρησης του άρθρου 101Α΄ να βάλει την ταφόπλακα στην όποια ανεξαρτησία είχε απομείνει ακόμα και στις συνταγματικά κατοχυρωμένες αρχές. Τι μας προτείνετε εδώ; Μας προτείνετε μια επιλογή των Προέδρων και των μελών των αρχών να γίνεται από μια απλή κοινοβουλευτική επιτροπή μέσα από ένα έτοιμο κατάλογο τριών υποψηφίων. Μάλιστα. Και ποιος θα φτιάχνει αυτόν τον κατάλογο που θα μας φέρει τους τρεις υποψήφιους; Ένα συμβούλιο, λέει, εμπειρογνωμόνων.
Για να δούμε, λοιπόν, ποιοι συμμετέχουν ex officio σ’ αυτό το συμβούλιο. Ο Διοικητής της Εθνικής Αρχής Διαφάνειας, μάλιστα, δηλαδή ο εκλεκτός και διορισμένος από την κυβέρνηση, από την πλειοψηφία, ο Πρόεδρος του ΑΣΕΠ, πάλι εκλεκτός της κυβέρνησης, ο Διοικητής της Τράπεζας της Ελλάδος, του υποκαταστήματος δηλαδή της Ευρωπαϊκής Κεντρικής Τράπεζας, ο Πρόεδρος του συλλογικού οργάνου των δημοσίων πανεπιστημίων της χώρας και ο επικεφαλής του συλλογικού οργάνου που εκπροσωπεί τους ΟΤΑ Α΄ και Β΄ Βαθμού. Δηλαδή δημιουργείτε έναν μηχανισμό φιλτραρίσματος των υποψηφίων, ελεγχόμενο στην πλειοψηφία του από πρόσωπα που βρίσκονται στη σφαίρα επιρροής της εκάστοτε κυβέρνησης. 
Θέλετε να στερήσετε από τη Βουλή το δικαίωμα να επιλέγει ελεύθερα. Θέλετε να έρθουν στην επιτροπή μόνο τρία ονόματα κομμένα και ραμμένα στα μέτρα του Μαξίμου, δηλαδή να μετατραπεί η κοινοβουλευτική διαδικασία σε μια τυπική γραφειοκρατική επικύρωση προειλημμένων αποφάσεων. Αυτή η μεθόδευση έχει έναν και μόνο στόχο, την πλήρη παράκαμψη των διευρυμένων πολιτικών συναινέσεων. 
Σας ενοχλεί η ανάγκη συνεννόησης με την Αντιπολίτευση. Σας ενοχλεί που το Σύνταγμα σας υποχρεώνει να αναζητήσετε ευρύτερες πλειοψηφίες για πρόσωπα κοινής αποδοχής. Θέλετε να διορίζετε τους δικούς σας ανθρώπους, τους δικούς σας τοποτηρητές, χωρίς να δίνετε λογαριασμό σε κανέναν.
Το κάνατε κατά τον πλέον εκκωφαντικό τρόπο με τον Πρόεδρο της Δημοκρατίας. Το κάνατε ήδη με τις διοικήσεις των Ανεξάρτητων Αρχών. Συγκεκριμένα, περιορίσατε το 2019 την παλιά απαιτούμενη πλειοψηφία των τεσσάρων πέμπτων της Διάσκεψης των Προέδρων μόλις στα τρία πέμπτα για να έχετε μεγαλύτερη ευχέρεια. Τώρα θέλετε για την απόλυτη εξουσία, να αποφασίζετε μόνοι σας σε μια επιτροπή με την κυβερνητική πλειοψηφία σας.
Κυρίες και κύριοι Βουλευτές, απέναντι σε αυτόν τον θεσμικό κατήφορο, απέναντι στην κοροϊδία και τη συγκάλυψη της κυβερνητικής ανεπάρκειας, η δική μας παράταξη στέκεται με ευθύνη, στέκεται με καθαρό λόγο και σε συγκεκριμένες ριζοσπαστικές προτάσεις. Εμείς δεν ερχόμαστε λοιπόν να μπαλώσουμε το σύστημα της διαφθοράς και της ανευθυνότητας. Ερχόμαστε να το γκρεμίσουμε και να αποκαταστήσουμε τη δημοκρατική τάξη. Η δική μας πρόταση για την αναθεώρηση του άρθρου 101Α΄ είναι σαφής, κατηγορηματική και απόλυτα ευθυγραμμισμένη με το πνεύμα των ιδρυτών του Συντάγματος.
Πρώτον, καταργούνται άμεσα όλες οι Ανεξάρτητες Αρχές, εκτός των πέντε που προβλέπονται ρητά στο Σύνταγμα. Θα επιστραφούν στον λαό τα χρήματα που σπαταλιούνται για τη συντήρηση των φορέων ψηφοθηρίας σας και απόκρυψης των ευθυνών σας πίσω από τους ακαταδίωκτους. Τέλος στη σπατάλη του δημοσίου χρήματος. Τέλος στη βιομηχανία των διορισμών και των βολικών οργάνων. Οι αρμοδιότητες, αλλά και οι ευθύνες επιστρέφουν εκεί που ανήκουν. Ανήκουν στα Υπουργεία και στη δημόσια διοίκηση η οποία οφείλει να λειτουργεί με ευθύνη των πολιτικών προϊσταμένων της. Οι κυβερνήσεις θα αναλαμβάνουν την ευθύνη των πράξεων και των παραλείψεών τους. Δεν θα κρύβονται πλέον πίσω από ανεύθυνες αρχές και ακαταδίωκτα μέλη.
Δεύτερον, η επιλογή των μελών των πέντε αυτών συνταγματικών αρχών επιστρέφει αποκλειστικά στη Διάσκεψη των Προέδρων της Βουλής. Καμία κοινοβουλευτική επιτροπή «λάστιχο», κανένα συμβούλιο εμπειρογνωμόνων και κανένας κυβερνητικός εγκάθετος δεν θα φιλτράρει τη βούληση του Κοινοβουλίου. Η Βουλή ως ο αυθεντικός εκφραστής της λαϊκής κυριαρχίας θα έχει τον πρώτο και τον τελευταίο λόγο. Ξεκάθαρα πράγματα.
Και τρίτον, επανέρχεται η αυξημένη πλειοψηφία των τεσσάρων πέμπτων των μελών της Διάσκεψης των Προέδρων για την επιλογή των μελών τους. Αποκαθιστούμε το καθεστώς που ίσχυε πριν από το 2019, όταν η παρούσα Κυβέρνηση με τη γνωστή της αλαζονεία μείωσε την πλειοψηφία στα τρία πέμπτα για να μπορεί να ελέγχει και να επιβάλλει πρόσωπα της αρεσκείας της.
Η πλειοψηφία των τεσσάρων πέμπτων εγγυάται ότι τα πρόσωπα που θα διοικούν αυτές τις πέντε κρίσιμες αρχές θα είναι πρόσωπα εγνωσμένου κύρους, ευρείας πολιτικής αποδοχής και πραγματικής ανεξαρτησίας, πρόσωπα που θα εμπνέουν εμπιστοσύνη στο σύνολο του ελληνικού λαού και όχι μόνο στο κυβερνών κόμμα. 
Κυρίες και κύριοι Βουλευτές, η μάχη αυτή δεν είναι μια στείρα νομική αντιπαράθεση. Είναι μια βαθιά πολιτική και ιδεολογική σύγκρουση για το τι κράτος θέλουμε. Από τη μία πλευρά βρίσκεται η Κυβέρνηση της Νέας Δημοκρατίας, μια Κυβέρνηση που επιθυμεί ένα κράτος συγκεντρωτικό στην Αθήνα, υδροκέφαλο, εχθρικό προς την περιφέρεια αλλά ταυτόχρονα και ανεύθυνο, ένα κράτος που κρύβει την ανικανότητά του πίσω από σαράντα ανεξάρτητες αρχές φαντάσματα, που φορτώνει με βάρη τον φορολογούμενο πολίτη και που νομοθετεί το ακαταδίωκτο για να προστατεύει τους δικούς της ανθρώπους, μια κυβέρνηση που προσπαθεί να μετατρέψει την πολιτική της αποτυχία σε συνταγματικό θέσφατο. 
Από την άλλη πλευρά βρισκόμαστε εμείς που προτάσσουμε την πραγματική δημοκρατική αποκέντρωση, τη ζωντανή περιφέρεια, τη θεσμική διαφάνεια και τη σταθερή λογοδοσία. Είμαστε εμείς που πιστεύουμε σε ένα κράτος δικαίου, το οποίο δεν χρειάζεται να αυτοδιαφημίζεται στις παραγράφους του Συντάγματος, γιατί ο πολίτης θα το νιώθει στην καθημερινότητά του μέσα από την ισονομία, μέσα από την αξιοκρατία και τη δικαιοσύνη. Δεν θα γίνουμε συνεργοί στον ευνουχισμό της ελληνικής περιφέρειας. Δεν θα επιτρέψουμε να γίνει το Σύνταγμα το πλυντήριο των κυβερνητικών παραλείψεων και το οχυρό της ασυλίας σας.
Η παρούσα Βουλή είναι απλώς η Προτείνουσα. Η τελική απόφαση θα ανήκει στην επόμενη, την αναθεωρητική Βουλή. Εκεί τον πρώτο και τον τελευταίο λόγο θα τον έχει ο ελληνικός λαός με την ψήφο του. Αρκεί τα Μέσα Μαζικής Ενημέρωσης να τον ενημερώσουν για τις συνέπειες της ψήφου του. Θα το κάνουν; Μάλλον όχι. Βολεύει την ολιγαρχία το παρόν καθεστώς, αυτό που ισχύει σήμερα.
Καλούμε, λοιπόν, όλα τα κόμματα της Αντιπολίτευσης να καταψηφίσετε τις κυβερνητικές μεθοδεύσεις. Καλούμε τους πολίτες σε εκλογική και δημοκρατική εγρήγορση, ώστε η επόμενη Βουλή να στερήσει από την παράταξη της Νέας Δημοκρατίας τη δυνατότητα να παραχαράξει το Σύνταγμα. Απέναντι στην αλαζονεία και τον συγκεντρωτισμό της εξουσίας σας, εμείς απαντάμε με δημοκρατία, με λογοδοσία και γνήσιες συνταγματικές αξίες.
Ευχαριστώ πολύ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε.
Τον λόγο έχει ο Ειδικός Αγορητής του ΣΥΡΙΖΑ και Γραμματέας της Επιτροπής μας κ. Θεόφιλος Ξανθόπουλος. 
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Σας ευχαριστώ, κύριε Πρόεδρε.
Κυρίες και κύριοι συνάδελφοι, είναι η προτελευταία συνεδρίαση της Επιτροπής μας. Αύριο είναι η καταληκτική συνεδρίαση και επιβεβαιώνεται η εκτίμηση που είχαμε κάνει στη συζήτηση στην Ολομέλεια για την επίσπευση της διαδικασίας, γιατί προφανώς η Κυβέρνηση δεν ενδιαφέρεται τόσο για τη Συνταγματική Αναθεώρηση. Ενδιαφέρεται για το περιτύλιγμα, το αμπαλάζ που τη συνοδεύει, την επικοινωνιακή διαχείριση του πράγματος και για να το χρησιμοποιήσει ως ένα μέτρο ενδιαφέροντος -και θα έλεγα- και αλλαγής παραδείγματος για τα πολιτικά πράγματα της χώρας, ενώ η πραγματικότητα βοά ότι οι δυσκολίες της καθημερινότητας των πολιτών και η πολιτική συμπεριφορά της Νέας Δημοκρατίας δεν έχουν ως γενεσιουργό αιτία το Σύνταγμα, αλλά τις βαθιά ταξικές και συντηρητικές πολιτικές της.
Καταρχάς βρισκόμαστε εξ αντικειμένου στην τελευταία χρονιά λειτουργίας της Βουλής, που το αργότερο, τον Μάρτη, την άνοιξη του 2027, είπε ο Πρωθυπουργός θα διεξαχθούν οι εκλογές, που σημαίνει ότι είμαστε σε μια κατά βάση προεκλογική περίοδο. Η φύση του Συντάγματος, η αγωνία, η έννοια του συντακτικού νομοθέτη από το 1975, εδώ και πενήντα χρόνια, δηλαδή, που τιμούμε αυτό το Σύνταγμα, ήταν να υπάρχουν οι ευρύτερες δυνατές συναινέσεις, που σε μια προεκλογική χρονιά, όπως είναι τώρα, δεν είναι ο κατάλληλος χρόνος για να υπάρξουν οι συναινέσεις αυτές.
Δεύτερον, θέλω να μείνω σε ένα πολύ πρακτικό ζήτημα, το οποίο νομίζω αποδεικνύει τους ισχυρισμούς μου, διότι στη συνεδρίαση της 10ης Ιουνίου στην Ολομέλεια, η Ολομέλεια παραχώρησε προθεσμία δύο μηνών για την ολοκλήρωση των εργασιών της επιτροπής, δηλαδή 10 Αυγούστου θα έπρεπε να παραδώσουμε τα πορίσματά μας. Η πλειοψηφία, όμως, στην επιτροπή συνέτμησε, μείωσε, περιόρισε την προθεσμία αυτή και 15 Ιουλίου, ουσιαστικά, θα ολοκληρώσουμε τη Συνταγματική Αναθεώρηση και θα ψηφίσουμε ως Επιτροπή τις αναθεωρητές διατάξεις, έτσι ώστε την μεθεπόμενη εβδομάδα να πάει στην Ολομέλεια.
Δεν μπορώ να πω ότι η συζήτηση που έγινε στην επιτροπή μας ήταν μια συζήτηση που στερείται ενδιαφέροντος και περιεχομένου. Αν όμως, είχαμε τον χρόνο και την ευχέρεια και κυρίως, το ουσιαστικό ενδιαφέρον της κυβερνητικής πλειοψηφίας για να συζητήσουμε τα προς αναθεώρηση άρθρα -γιατί αυτή η Βουλή είναι η Προτείνουσα, η επόμενη Βουλή είναι αναθεωρητική- ενδεχομένως η συζήτηση αυτή θα είχε περισσότερο ενδιαφέρον για την επόμενη Αναθεωρητική Βουλή και ενδεχομένως να κέντριζε και το ενδιαφέρον των πολιτών. 
Γιατί ναι, μεν η πραγματική αναθεώρηση από πλευράς θεσμικής βαρύτητας είναι μία κορυφαία διαδικασία, αλλά η κοινωνία που αντιμετωπίζει τόσο σοβαρά προβλήματα, που για τη μεγάλη πλειοψηφία των Ελλήνων πολιτών είναι προβλήματα επιβίωσης, λίγη, μικρή -για να μην πω ελάχιστη- σημασία δίνει σε αυτή τη διαδικασία που γίνεται εδώ και τόσες μέρες. Και για τη σημασία αυτή την ελάχιστη, βεβαίως η κύρια ευθύνη είναι της Κυβέρνησης εξαιτίας της τακτικής που ακολούθησε.
Να μιλήσω, λοιπόν, για το άρθρο 101, το οποίο είναι στις αναθεωρητέες διατάξεις της κυβερνητικής Πλειοψηφίας. Τι λέει, λοιπόν, το άρθρο 101; Ότι η διοίκηση του κράτους οργανώνεται σύμφωνα με το αποκεντρωτικό σύστημα. Θα κάνω μία παρατήρηση γενική και επί της αρχής. Το αποκεντρωτικό σύστημα στη χώρα έχει εν πολλοίς καταρρεύσει στην πράξη, ενώ η προτεινόμενη αλλαγή, ουσιαστικά, περιθωριοποιεί τα αποκεντρωμένα κρατικά όργανα και τα αντικαθιστά με όργανα των Υπουργείων.
Για τις αρχές της χρηστής διοίκησης, της διαφάνειας, της λογοδοσίας και της αξιοκρατίας, που είναι αυτονόητες για ένα σύγχρονο κράτος δικαίου, ώστε η ειδική συνταγματική κατοχύρωσή τους να καθίσταται περιττή, εδώ έχουμε το εντελώς αντίθετο. Το λέμε δηλαδή, και μου θυμίζει -πώς να το πω;- το πολιτικό προσωπικό της χώρας, το οποίο διά της αυθυποβολής, επαναλαμβάνοντας συνεχώς για τις ανάγκες της διαφάνειας, λογοδοσίας, αξιοκρατίας, προσπαθεί να πείσει καταρχάς εαυτόν ότι υπηρετεί αυτές τις αρχές σε αυτό το συγκεκριμένο πολιτικό σύστημα που έχουμε.
Προτείνει, λοιπόν, η αναθεώρηση των παραγράφων 3 και 5, οι οποίες συμπεριλαμβάνουν την κατάργηση του τεκμηρίου αρμοδιότητας υπέρ των αποκεντρωμένων διοικήσεων -και αυτό είναι μια κατά βάση κρατική υπηρεσία-, ότι η εφαρμογή του αποκεντρωτικού συστήματος μπορεί να γίνει με την ύπαρξη αποκεντρωμένης κρατικής δομής ή με την ύπαρξη αποκεντρωμένων υπηρεσιών των Υπουργείων και των λοιπών φορέων του δημόσιου τομέα, δηλαδή αποκεντρώνει κρατική εξουσία αντί να ισχυροποιεί τις περιφερειακές διοικήσεις. 
Κρατική μέριμνα, οι αρχές της χρηστής διοίκησης, της διαφάνειας και της λογοδοσίας και της αξιοκρατίας. Ξαναλέω, ουσιαστικά μου θυμίζει μία διαδικασία αυθυποβολής της Νέας Δημοκρατίας, για να πειστεί η ίδια και στη συνέχεια να πείσει στην ελληνική κοινωνία ότι αυτές είναι οι αρχές με τις οποίες πολιτεύεται. Επιπλέον, κατοχυρώνει συνταγματικά την Εθνική Αρχή Διαφάνειας.
Έχουμε μια αξιακά διαφορετική προσέγγιση, γιατί θεωρούμε ότι το σύγχρονο κράτος οφείλει να ενισχύσει ουσιαστικά την αυτοδιοίκηση και την αποκέντρωση. Οι προηγμένες χώρες της Ευρώπης, της οποίας αποτελούμε οργανικό μέλος, ουσιαστικά έχουν πολύ ισχυρή αυτοδιοικητική οργάνωση. 
Για παράδειγμα, η διοίκηση των περιφερειών είναι ουσιαστικά επιμέρους μίνι κυβερνήσεις στις σύγχρονες δυτικές κοινωνίες. Στον αντίποδα κινείται η συνταγματική πρόταση της Νέας Δημοκρατίας. 
Θέλω να κάνω σημειακά ορισμένες παρατηρήσεις. Τι λέμε εμείς; Καθορίζεται συνταγματικά ο δημόσιος χαρακτήρας της δημόσιας διοίκησης, που σήμερα βρίσκεται υπό αμφισβήτηση με το διαρκώς διευρυνόμενο φαινόμενο της αποικιοποίησης της διοίκησης από τον ιδιωτικό τομέα. Έχουμε δει στελέχη ιδιωτικά να υφαρπάζουν, να λυμαίνονται, ή -για να μην είμαι σκληρός- να χρησιμοποιούν μέρος της δημόσιας διοίκησης, με το πρόσχημα της βέλτιστης και γρήγορης απόδοσης της διοίκησης. 
Αντί, δηλαδή, η Κυβέρνηση να πάρει μέτρα και να θεσπίσει την επιτάχυνση των διοικητικών διαδικασιών με την απελευθέρωση της διοίκησης από τη μέγγενη του κρατικού μηχανισμού, με την ενίσχυση της λογοδοσίας της διοίκησης, με την θέσπιση της αυτενέργειας των δημόσιων υπαλλήλων, εκχωρεί αυτά που κρίνει ότι ενδιαφέρουν για την επίσπευση της διοικητικής μηχανής, στον ιδιωτικό τομέα. Τα είδαμε αυτά στον ΕΦΚΑ. 
Εχθές είχαμε μία συζήτηση για το Ελληνικό Κτηματολόγιο, όπου στον πυρήνα της λειτουργίας του Εθνικού Κτηματολογίου ως φορέα λειτουργίας και προστασίας, θα έλεγα, τόσο της ατομικής, όσο και της δημόσιας περιουσίας, μπαίνουν εκατόν πενήντα άνθρωποι με συμβάσεις και ουσιαστικά οικειοποιούνται και ασκούν μέρος της δημόσιας εξουσίας που κατά τα άλλα ανατίθεται σε δημόσιους λειτουργούς. 
Επανέρχομαι, λοιπόν, στην πρότασή μας και στο περιεχόμενο που θέλω να καταθέσω στην Επιτροπή μας. Ο κυρίαρχος χαρακτήρας πρέπει να είναι ο δημόσιος χαρακτήρας της διοίκησης, με όργανα στελεχωμένα από δημοσίους υπαλλήλους και οργανωμένα κατά τέτοιο αποτελεσματικό και ορθολογικό τρόπο, ώστε να μπορούν να είναι αποτελεσματικά, να επιτυγχάνουν την αποστολή τους, αξιοποιώντας τα υλικά, αλλά και τα άυλα μέσα που θέτει στη διάθεσή τους το κράτος.
Με την προσθήκη τροποποίησης στην παράγραφο 3, διευκρινίζεται ότι το ισχύον αποκεντρωτικό σύστημα δεν έχει κατοχυρωμένη μορφή, αλλά αυτή η ειδική οργάνωσή του προσδιορίζεται ελεύθερα από τον κοινό νομοθέτη, με κριτήριο τη γενική κατάσταση της διοίκησης.
Στις αρμοδιότητες των κεντρικών οργάνων προστίθεται ο πλέον κομβικός, από σκοπιάς της διοικητικής επιστήμης, στρατηγικός σχεδιασμός. Αυτό, κατά την άποψή μας, είναι το «κουμπί», η λυδία λίθος, της επόμενης μέρας για τη δημόσια διοίκηση στη χώρα. Ο στρατηγικός σχεδιασμός εντάσσεται πλέον στα κρατικά όργανα, τα οποία οφείλουν να τον φέρουν σε πέρας αυτοδυνάμως, δηλαδή χωρίς να μπορεί να τον αναθέτουν σε άλλους. 
Τέλος, στην παράγραφο 4 έχουμε την προσέγγιση ότι ο κοινός νομοθέτης οφείλει να λαμβάνει τα κατάλληλα μέτρα, προκειμένου να εξισορροπεί δυσμενείς γεωμορφολογικές συνθήκες και να φέρνει το επίπεδο οικονομικής ανάπτυξης όλων σε παρόμοιο ύψος. Έχει πολύ μεγάλη σημασία, κατά την άποψή μας, γιατί η χώρα μας έχει ένα γεωγραφικό ανάγλυφο εξαιρετικά σπάνιο που είναι προίκα για τη χώρα, για τους κατοίκους της, αλλά ταυτόχρονα χρήζει ειδικής μέριμνας.
Έχουμε βουνά, έχουμε ας πούμε τον Όλυμπο που είναι το κατεξοχήν βουνό, και έχουμε διάσπαρτα νησιά, χιλιάδες νησιά, νησίδες, βραχονησίδες, εκατοντάδες νησιά που κατοικούνται και όλα αυτά δεν μπορούν να μπαίνουν στα καυδιανά δίκρανα, στη μέγγενη μιας ενιαίας αντιμετώπισης. Τι μπορεί να γίνεται; Μπορεί να υπάρχει μία κεντρική ρύθμιση από την Αθήνα, από την πηγή της εξουσίας του κράτους ή πρέπει να υπάρχει αυτό που είπα προηγουμένως, ανάλογα με τις γεωμορφολογικές συνθήκες να παίρνονται πρωτοβουλίες, έτσι ώστε το αποτέλεσμα να είναι ισόρροπο για όλους;
Κατά τη γνώμη μας, αυτό πρέπει να είναι ο στόχος της δημόσιας διοίκησης και ο στρατηγικός σχεδιασμός, που ανέφερα προηγουμένως, θα πρέπει να έχει όλες τις αναγκαίες μέριμνες, ώστε να επιτυγχάνεται αυτό το αποτέλεσμα. 
Άρθρο 101Α΄: Ανεξάρτητες Αρχές. Έχοντας την οδυνηρή εμπειρία της συμπεριφοράς της Κυβερνητικής Πλειοψηφίας για την ΑΔΑΕ στην περασμένη Κοινοβουλευτική Περίοδο, όπου αιφνιδίως ο τότε Πρόεδρος της Βουλής και νυν Πρόεδρος Δημοκρατίας, θεώρησε ότι το λιγότερο από τα τρία πέμπτα ισούται με τα τρία πέμπτα, στη λογική ότι το μισό είναι υπέρ του μαθητού και έτσι, με μία λαθροχειρία, ξαφνικά απέκτησε η Ανεξάρτητη Αρχή διοίκηση, ενώ δεν συγκέντρωνε τις συνταγματικές προβλέψεις. Έχετε δώσει ένα δείγμα γραφής για να είμαστε καχύποπτοι απέναντί σας. 
Από την άλλη μεριά, θέλω να πω κάτι που είπα σε ανύποπτο καιρό στην Ολομέλεια. Πόσες Ανεξάρτητες Αρχές πιστεύετε ότι μπορεί να σηκώνει το πολιτικό μας σύστημα, κυρίες και κύριοι της Πλειοψηφίας; Δεν πρέπει να κάνετε μία γενναία αυτοκριτική, γιατί για κάθε δυσκολία που αντιμετωπίζουμε ως διοίκηση -γιατί η διοίκηση είναι κοινή, δεν είναι της κυβερνητικής πλειοψηφίας, είναι της χώρας- να έρχεστε και να θεσμοθετείτε μια Ανεξάρτητη Αρχή, με την ελπίδα ότι θα τα κάνει καλύτερα και να απεκδύεστε ένα μέρος της πολιτικής, αλλά και της δημόσιας ευθύνης που έχετε για να βελτιώσετε τη λειτουργία της κρατικής μηχανής και να εκχωρείτε συνεχώς κομμάτια του πυρήνα του κράτους σε Ανεξάρτητες Αρχές, οι οποίες δεν λογοδοτούν, έχουν δημοκρατική νομιμοποίηση μέσω της επιλογής που κάνουμε από τις επιτροπές της Βουλής, αλλά είναι προφανές ότι αποτελούν βολικό άλλοθι για την εκάστοτε πολιτική εξουσία -σήμερα είστε εσείς, προχθές ήμασταν εμείς, αύριο θα είναι κάποιοι άλλοι- να λέει ότι «εγώ έκανα το παν, θέσπισα μια Ανεξάρτητη Αρχή, η οποία έχει αυτά τα αποτελέσματα και τα παράπονά σας στον δήμαρχο»; 
Επειδή, όμως, είναι ένα μεγάλο ζήτημα αυτή η θεσμική κατάκτηση των Ανεξαρτήτων Αρχών και στις δυτικές δημοκρατίες, επειδή ακριβώς έχουμε επίγνωση της διαλεκτικής σχέσης που έχουν οι εξουσίες μεταξύ τους, η εκτελεστική νομοθετική και η δικαστική -κυρίως η εκτελεστική που τείνει να καταλάβει όσο περισσότερο ζωτικό χώρο μπορεί, σε βάρος των άλλων δύο- έχει καταλήξει η πολιτική επιστήμη ότι οι Ανεξάρτητες Αρχές αποτελούν τα σημεία ισορροπίας, αποτελούν τους φραγμούς, αποτελούν το όριο, το οποίο μπορεί να ελέγχει αυτή τη βουλιμία της εκτελεστικής εξουσίας να καταλάβει ζωτικό χώρο περισσότερο από όσο της είναι αναγκαίος και περισσότερο από όσο τις επιτρέπεται για να λειτουργήσουν και οι άλλες δύο εξουσίες, ανεξάρτητα από την ίδια. 
Άρα, λοιπόν, η επαναφορά των τεσσάρων πέμπτων δημιουργεί ουσιαστικά μία αδιαλλαξία, θα έλεγα, της εκάστοτε πλειοψηφίας. Το είδαμε πάρα πολύ αυτό την προηγούμενη κυβερνητική περίοδο, όπου κάναμε πάρα πολύ καιρό να κάνουμε διοίκηση στο Εθνικό Συμβούλιο Ραδιοτηλεόρασης, με ό,τι σήμαινε αυτό. 
Θέλουμε να πούμε ότι θα πρέπει να υπάρχει και μία λογοδοσία των Ανεξάρτητων Αρχών, με τη συζήτηση της έκθεσής τους, γιατί υποβάλλουν και σήμερα έκθεση στην Επιτροπή Θεσμών -εγώ ανήκω στην Επιτροπή Θεσμών και είναι αλήθεια ότι παίρνουμε τις εκθέσεις των Ανεξάρτητων Αρχών-, αλλά να συζητούνται στην Ολομέλεια της Βουλής για να υπάρχει πολιτική συζήτηση, με την αναγκαία δημοσιότητα και επιπλέον, με την αναγνώριση στα πρόσωπα της διοίκησής τους της δυνατότητας να εμφανίζουν με δική τους πρωτοβουλία αυτό που εκείνοι θεωρούν σημαντικό.
Είμαστε μάρτυρες όλοι της ανοίκειας, για να μην πω έως και προσβλητικής συμπεριφοράς του Προέδρου της Βουλής, του κ. Τασούλα, ο οποίος αρνήθηκε στον Πρόεδρο της Ανεξάρτητης Αρχής Προστασίας Προσωπικών Δεδομένων, τον κ. Ράμμο, να έρθει να καταθέσει στην Επιτροπή Θεσμών με τη δικαιολογία ότι δεν προσεκλήθη. 
Και όταν ένας δημόσιος λειτουργός αισθάνεται την ευθύνη να έρθει να ενημερώσει το όργανο στο οποίο οφείλει τον διορισμό του και εισπράττει μια τέτοια προσβλητική απάντηση, νομίζω ότι ήρθε η ώρα να θεσμοθετήσουμε ότι αυτό, η λογοδοσία του δηλαδή, δεν είναι μονομερής ενέργεια, δεν απευθύνεται μόνο από τη Βουλή προς αυτόν, αλλά και η διοίκηση της οποιασδήποτε Ανεξάρτητης Αρχής μπορεί να έρθει και να κάνει τον απολογισμό της ενώπιον της Βουλής ή να ενημερώσει τη Βουλή για θέματα μείζονα, τα οποία υπέπεσαν στην αντίληψή του.
Γιατί -κλείνω με αυτό- το ξέρετε, το ξέρουμε, δεν είμαστε παντογνώστες. Πολλά πράγματα τα μαθαίνουμε εκ των υστέρων και αφού έχουν χάσει την πολιτική τους οξύτητα. Και με αυτήν την έννοια, λοιπόν, το να έρχεται ένας άνθρωπος που έχει τη θέση και τη γνώση να ενημερώνει τη Βουλή για θέματα τα οποία άπτονται της αρμοδιότητάς του, μπολιάζει τον πολιτικό διάλογο, μας καθιστά γνώστες και κυρίως μας δίνει τη δυνατότητα να παρέμβουμε πριν να είναι πολύ αργά για όλους. 
Σας ευχαριστώ πολύ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Ξανθόπουλε. 
Τον λόγο έχει ο Αναπληρωτής Ειδικός Αγορητής του Κομμουνιστικού Κόμματος Ελλάδας, ο κ. Ιωάννης Δελής. 
ΙΩΑΝΝΗΣ ΔΕΛΗΣ (Αναπληρωτής Ειδικός Αγορητής του ΚΚΕ): Δυστυχώς, κυρίες και κύριοι, η Επιτροπή Συνταγματικής Αναθεώρησης ολοκληρώνει τις εργασίες της με τον ίδιο τρόπο που τις άρχισε, με fast track διαδικασίες. 
Μετά την ασφυκτική χρονική συμπίεση των συνεδριάσεων της επιτροπής, δεκαπέντε συνεδριάσεις μέσα σε έναν μόλις μήνα, έρχεται η σημερινή απόφαση για την κατάθεση των εισηγητικών εκθέσεων μέσα σε δύο μόλις ημέρες μετά την τελευταία συνεδρίαση, από την Τετάρτη στην Παρασκευή. Γι’ αυτό και από αυτό το Βήμα καλούμε την Πλειοψηφία να επανεξετάσει την απόφασή της για την κατάθεση αυτών των εισηγητικών εκθέσεων των κομμάτων μέχρι την Παρασκευή και να δοθεί μία παράταση, μάλλον να δοθεί ένας εύλογος χρόνος έτσι ώστε να γίνει η σωστή επεξεργασία και η κατάθεση, τουλάχιστον, μέχρι τη Δευτέρα. 
Μπαίνω στο σημερινό θέμα λέγοντας ότι δεν υπάρχει Συνταγματική Αναθεώρηση τα τελευταία χρόνια όπου το θέμα των Ανεξάρτητων Αρχών να μην έχει την τιμητική του. Πρόκειται για μια από τις πιο βολικές συζητήσεις και τις πιο ηχηρές αντιπαραθέσεις, βέβαια, ανάμεσα στην Κυβέρνηση και τα υπόλοιπα κόμματα της αστικής Αντιπολίτευσης. Όλοι σας, φυσικά, κάθε φορά μιλάτε ανάλογα με τη θέση που κάθεστε, αν είστε δηλαδή στην κυβερνητική καρέκλα ή αν είστε στην Αντιπολίτευση. 
Έτσι, η Κυβέρνηση της Νέας Δημοκρατίας φέρνει σήμερα ορισμένες προτάσεις για τις λεγόμενες Ανεξάρτητες Αρχές στο όνομα -όπως πάντα- της εξασφάλισης της αποτελεσματικής τους λειτουργίας και εκείνης της πολυφορεμένης τους ανεξαρτησίας και με οδηγό τη δική της πρόταση πάλι για τον τρόπο επιλογής της δικαιοσύνης, κάνει λόγο η Πλειοψηφία για τη συγκρότηση ενός συμβουλίου εμπειρογνωμόνων, λέει, συγκεκριμένης σύνθεσης, το οποίο θα προτείνει έναν κατάλογο τριών υποψηφίων προς επιλογή από μία ειδική κοινοβουλευτική επιτροπή, χωρίς, όμως, να αναφέρεται ποια θα είναι αυτή η επιτροπή και ποια θα είναι και η σύνθεση αυτής της επιτροπής. 
Ποια είναι, όμως, άραγε η συμπεριφορά, ο βίος και η πολιτεία της Κυβέρνησης της Νέας Δημοκρατίας στο πεδίο των Ανεξάρτητων Αρχών; Στον επτάχρονο, λοιπόν, κυβερνητικό της βίο, πότε μετράει η Κυβέρνηση όπως θέλει και προσαρμόζει ανάλογα στα μέτρα της τις πλειοψηφίες στη Διάσκεψη των Προέδρων της Βουλής για να αντικαταστήσει μέλη Ανεξάρτητων Αρχών, όπως έγινε φέρ’ ειπείν με τη νέα σύνθεση της Ανεξάρτητης Αρχής Διαφάνειας του Απορρήτου των Επικοινωνιών, την ΑΔΑΕ, συμπράττοντας ανοικτά και με κάτι άσπονδους, κατά τα άλλα, φίλους της. Πότε εισάγει φωτογραφικές διατάξεις για την προαγωγή των εκλεκτών της σε Ανεξάρτητες Αρχές ή για να απαλλαγεί από άλλους, όπως στην περίπτωση Θάνου στην Επιτροπή Ανταγωνισμού. Πότε καθυστερεί την επιλογή σε άλλες Ανεξάρτητες Αρχές που δεν ταιριάζουν με το κυβερνητικό αφήγημα, όπως, παραδείγματος χάριν, στην επιλογή του Συνηγόρου του Πολίτη. Πότε αγνοεί τις αποφάσεις της δικαιοσύνης σχετικά με τις Ανεξάρτητες Αρχές, όπως, παραδείγματος χάριν, στην περίπτωση της ΑΔΑΕ και τη δικαστική απόφαση για γνωστοποίηση όσων είχαν τεθεί σε παρακολούθηση από την ΕΥΠ. Αυτό έλεγε η δικαστική απόφαση. Πότε χρησιμοποιεί τη δικαιοσύνη προκειμένου να νομιμοποιήσει τις τακτικές της, όπως έγινε πάλι στην περίπτωση της ΑΔΑΕ, με εκείνη τη γνωστή παρέμβαση του Ντογιάκου για το θέμα των παρακολουθήσεων. Και ο κατάλογος, βέβαια, συνεχίζεται και δεν έχει τελειωμό. 
Υπάρχει ένας κατάλογος, όμως, που είναι επίσης μακρύς και για τα κόμματα της βολικής, της συστημικής Αντιπολίτευσης. Από το 2001 ακόμα, τότε που με τυμπανοκρουσίες το ΠΑΣΟΚ ψήφιζε μεν -μαζί με τη Νέα Δημοκρατία- τη συνταγματική κατοχύρωση των Ανεξάρτητων Αρχών ως την επιτομή, όπως λέγανε τότε, της ανεξαρτησίας και του ελέγχου της εκτελεστικής εξουσίας, αλλά ως γνωστόν μετά, ως κυβέρνηση το ΠΑΣΟΚ, ποτέ δεν σταμάτησε «να τις κόβει και να τις ράβει» στα δικά του μέτρα είτε με καθυστερήσεις στον διορισμό της σύνθεσής τους, όπως έκανε τότε με το Εθνικό Συμβούλιο Ραδιοτηλεόρασης, είτε με την παράκαμψή τους, όπως έγινε στο ΑΣΕΠ και πάντα, βέβαια, με πολύ, πολύ συγκεκριμένες κατευθύνσεις στο έργο τους. 
Αλλά και μετά που ήρθε η κυβέρνηση ΣΥΡΙΖΑ του Τσίπρα, ακολούθησε και αυτή τη γνωστή τακτική όλων των αστικών κυβερνήσεων και συνέχισε να προσαρμόζει τις λεγόμενες Ανεξάρτητες Αρχές στις ανάγκες της δικής της διακυβέρνησης, πότε μεταφέροντας τις αρμοδιότητές τους σε Υπουργούς, όπως έκανε με το Εθνικό Συμβούλιο Ραδιοτηλεόρασης και τις τηλεοπτικές άδειες. Πότε ανάποδα, με την ανάθεση σε αυτές τις Αρχές κυβερνητικών αρμοδιοτήτων προκειμένου να υλοποιούνται απρόσκοπτα οι μνημονιακές δεσμεύσεις και αυτό ακριβώς έγινε με τη μετατροπή της Γενικής Γραμματείας Δημοσίων Εσόδων στη λεγόμενη Ανεξάρτητη Αρχή, την ΑΑΔΕ, και όταν χρειαζόταν φυσικά και φωτογραφικά, τοποθετώντας τα δικά της παιδιά, όπως έγινε, παραδείγματος χάριν, με την εκλογή της κ. Θάνου στην Επιτροπή Ανταγωνισμού. 
Όλοι σας, λοιπόν, όταν είσαστε στην κυβέρνηση αξιοποιείτε, πολλές φορές απροκάλυπτα, τις Ανεξάρτητες Αρχές και όλοι σας πάλι όταν είστε στην αντιπολίτευση εξαπολύετε μύδρους ενάντια στην εκάστοτε κυβέρνηση και ορκίζεστε στη δήθεν ανεξαρτησία και στην αντικειμενικότητα αυτών των Αρχών και τις προβάλλετε ως τα θεσμικά, τάχα, αντίβαρα στην αυθαιρεσία της κυβερνητικής, της εκτελεστικής εξουσίας. 
Τώρα, μάλιστα, ακόμα περισσότερο σε συνθήκες πολεμικής προετοιμασίας και διαφαινόμενων οικονομικών κρίσεων, όπου όπως βλέπουμε και σε όλη τη συζήτηση για τη Συνταγματική Αναθεώρηση αυτό βγαίνει, είναι διάχυτη η αγωνία όλων σας, η αγωνία όλων των αστικών κομμάτων για να ενισχυθεί η μειωμένη, πράγματι, εμπιστοσύνη του λαού στο άδικο αυτό κράτος δικαίου σας, στο καπιταλιστικό κράτος δηλαδή, στο οποίο χρειάζονται και όλα αυτά τα κάθε λογής θεσμικά αντίβαρα, όπως τα λέτε, σαν τις Ανεξάρτητες Αρχές. 
Γι’ αυτό και ξαναφέρνετε ξαναζεσταμένες όλες εκείνες τις γνωστές και απατηλές θεωρίες περί εγγυήσεων ανεξαρτησίας, είτε όπως λέει το ΠΑΣΟΚ με την αποσύνδεση της εκλογής των μελών τους από την εκάστοτε κυβερνητική πλειοψηφία και τη συνταγματική κατοχύρωση άλλης μιας ακόμα ανεξάρτητης τάχα αρχής, την Εθνική Αρχή Διαφάνειας, κάτι με το οποίο συμφωνεί πάλι και εδώ η Νέα Δημοκρατία, είτε με κάτι χιλιοειπωμένες, γενικόλογες, αόριστες αναφορές όπως τώρα τελευταία του Τσίπρα για διαφάνεια, λέει, και έλεγχο σε κάθε επίπεδο της εξουσίας και του δημοσίου χρήματος.
Πόσες φορές κι αν τα ακούσαμε αυτά, αφού κατά την πάγια τακτική τους όλοι οι διάφοροι επίδοξοι σωτήρες-απατεώνες, πάντα προσπαθούν να εμφανίσουν τη διαφθορά και μόνο τη διαφθορά ως τη μήτρα όλων των προβλημάτων, προκειμένου να κρύψουν φυσικά το κύριο. Αυτό τους νοιάζει. Ότι δηλαδή, επειδή αυτό το σύστημα στο οποίο ζούμε είναι εκμεταλλευτικό από τη φύση του, ακριβώς γι’ αυτό είναι και βαθιά άδικο, σάπιο και διεφθαρμένο. 
Επειδή λοιπόν, το σύστημά σας έχει στο DNA του το κυνήγι του κέρδους με κάθε κόστος, γι’ αυτό ακριβώς και το κράτος σας αφήνει ανέγγιχτα τα μεγάλα συμφέροντα. Γι’ αυτό και στηρίζει και ενισχύει το κεφάλαιο με όλους τους τρόπους και γι’ αυτό φτάνει να αντιμετωπίζει ως κόστος μέχρι και την ανθρώπινη ζωή. Αυτό το σύστημα και αυτό το άδικο κράτος -και όχι δικαίου βέβαια- είναι που το υπερασπίζονται και το Σύνταγμα και το νομοθετικό πλαίσιο και οι διάφοροι θεσμοί στη χώρα μας και σε όλη την Ευρωπαϊκή Ένωση. 
Συνεπώς, όσα φύλλα συκής περί δήθεν ανεξαρτησίας και ουδετερότητας κρατικών αρχών και λειτουργών και αν προσθέσετε σε αυτό, ποτέ δεν θα μπορέσατε να κρύψετε τη γυμνή αλήθεια της αστικής δημοκρατίας που δεν είναι άλλη από τη δικτατορία του κεφαλαίου, όπου οι διάφορες ανεξάρτητες, τάχα αρχές και η δικαιοσύνη συμπλέκονται, σφιχταγκαλιάζονται με τα μεγάλα οικονομικά και πολιτικά συμφέροντα, αναλαμβάνοντας η καθεμιά το δικό της ξεχωριστό και καταμερισμένο ρόλο στην υπεράσπιση και προώθηση των σκοπών του κεφαλαίου και του κράτους του. 
Συνεπώς, η δικαιοσύνη και οι Ανεξάρτητες Αρχές λειτουργούν μέσα στο αντιδραστικό θεσμικό πλαίσιο, ορκίζονται στο Σύνταγμα και την αντιλαϊκή νομοθεσία της Ευρωπαϊκής Ένωσης και των κυβερνήσεων και υπηρετούν τη στρατηγική του κεφαλαίου. Σε αυτή τη βάση άλλωστε, όλες αυτές οι κρατικές αρχές και οι θεσμοί δένονται -και με φανερά ακόμα θεσμικά νήματα- με τις εκάστοτε κυβερνήσεις. 
Ένα τέτοιο φανερό νήμα είναι, για παράδειγμα, ο διορισμός της ηγεσίας της δικαιοσύνης από την εκάστοτε κυβέρνηση, κάτι για το οποίο χρόνια τώρα το ΚΚΕ επιμένει, έστω αυτό να καταργηθεί. Και εσείς τι κάνατε; Φέρατε προτάσεις, οι οποίες είτε με τον έναν είτε με τον άλλο τρόπο, αναθέτουν και πάλι την απόφαση επιλογής της ηγεσίας της Δικαιοσύνης, όχι στην κυβέρνηση, αλλά στην κυβερνητική πλειοψηφία, δηλαδή όχι Γιάννης, αλλά Γιαννάκης. Αυτό φέρατε. 
Όμως αντίστοιχα υπάρχουν Ανεξάρτητες Αρχές, οι οποίες προβάλλονται ως αμερόληπτες, όπως, για παράδειγμα, η Αρχή Διασφάλισης Απορρήτου των Επικοινωνιών, η ΑΔΑΕ. Όλα αυτά τα χρόνια, αυτές έχουν δώσει πολλά και σπουδαία δείγματα γραφής για τη στενή τους σχέση με τις στρατηγικές επιλογές του κεφαλαίου και τα γενικότερα συμφέροντά του, ακόμα κι αν αυτό καμιά φορά μπορεί και να δυσαρεστεί την εκάστοτε κυβέρνηση, την όποια κυβέρνηση. 
Και αυτός ο ρόλος αυτών των αρχών αποκαλύφθηκε στην υπόθεση των υποκλοπών σε βάρος του ΚΚΕ, όταν με διάφορα εφέ αμεροληψίας έκαναν τα πάντα για να θαφτεί η αλήθεια. Θυμίζουμε εδώ ότι ο ίδιος ο Πρόεδρος της ΑΔΑΕ, της Αρχής Διασφάλισης Απορρήτου των Επικοινωνιών, ο οποίος συστηματικά αγιογραφείται, ήταν αυτός ο οποίος στα πλαίσια της Εξεταστικής Επιτροπής για τις υποκλοπές αρνήθηκε να δώσει απαντήσεις στο ΚΚΕ για τις υποκλοπές στο τηλεφωνικό του κέντρο, φτάνοντας μάλιστα στο σημείο να κατηγορήσει και το ΚΚΕ πως δεν έκανε ό,τι χρειαζόταν για να διαλευκανθεί η υπόθεσή του. Μιλάμε για τόση αμεροληψία και ανεξαρτησία. 
Επίσης, ο ρόλος τους πολλές φορές, ο ρόλος των Ανεξάρτητων Αρχών, αποκαλύπτεται όταν η συζήτηση γι’ αυτές ή για τη λειτουργία τους ή για τις αποφάσεις τους γίνεται ο λαγός, ώστε να ανοίγει μια βεντάλια θεμάτων, επιβεβαιώνοντας ότι μέσω και όλων αυτών των Ανεξάρτητων Αρχών υπηρετούνται πάντα οι στρατηγικές στοχεύσεις, στοχεύσεις οι οποίες είναι αφενός η υλοποίηση των γενικών συμφερόντων και στόχων της αστικής τάξης. Αλίμονο! Αυτό είναι κάτι που απαιτεί καμία φορά και εκείνον τον πραγματικό κρατικό έλεγχο και μέτρα βέβαια έναντι μερίδων της, ένα είδος δηλαδή τροχονόμου των διαφόρων επιχειρηματικών συμφερόντων που αλληλοσυγκρούονται κάποιες φορές -ένας τροχονόμος και τίποτα παραπάνω- και αφετέρου είναι και εκείνη η αέναη επιχείρηση ενσωμάτωσης και χειραγώγησης ενίσχυσης της εμπιστοσύνης του λαού στο αστικό κράτος, μέσα από την εμφάνιση, για παράδειγμα, τέτοιων ανεξάρτητων τάχα θεσμικών αντίβαρων που δήθεν ελέγχουν αποτελεσματικά τους κυβερνώντες. 
Την ίδια στιγμή, στα ζητήματα αυτά συχνά εκφράζονται και αντιθέσεις ενδοαστικές και αντιπαραθέσεις, όπως έχει αναδειχθεί, για παράδειγμα από τον ρόλο Ανεξάρτητων Αρχών σε πολιτικές εξελίξεις, όπως τα πρόσφατα σκάνδαλα. Για παράδειγμα, όλη αυτή η συζήτηση που γίνεται όλα αυτά τα χρόνια γύρω από την ΑΔΑΕ, δηλαδή την Αρχή Διασφάλισης του Απορρήτου των Επικοινωνιών πάνω στα θέματα των υποκλοπών και γύρω από την εθνική ασφάλεια, τη νομιμότητα, τις διάφορες κρατικές αρχές, τα όριά τους, αντικειμενικά ενισχύει όλα εκείνα τα ψεύτικα διλήμματα και τα δίπολα εντός των τειχών, όμως, του συστήματος. Γι’ αυτό και αυτή η συζήτηση γίνεται βούτυρο στο ψωμί των ΠΑΣΟΚ, Τσίπρα και λοιπών, για να προβάλλουν ότι υπάρχει τάχα και μια προοδευτική, μια κοινωνικά δίκαιη δικτατορία του κεφαλαίου. 
Εξάλλου, όλη αυτή η συζήτηση στοχεύει πολύ μακριά, από τη μία στο δυνάμωμα του αστικού κράτους σε μια περίοδο βεβαίως, που βαθαίνει -και το βλέπουμε- η εμπλοκή της χώρας μας στα επικίνδυνα ιμπεριαλιστικά σχέδια του ΝΑΤΟ, των Αμερικανών και της Ευρωπαϊκής Ένωσης, σε μια περίοδο που οξύνονται οι ενδοαστικοί ανταγωνισμοί και μεγαλώνουν οι δυσκολίες του συστήματος, όπως και τα ενδεχόμενα τριγμών στην εξουσία του κεφαλαίου -όλα αυτά τα βλέπετε- από την άλλη, στην ενίσχυση των αυταπατών ότι υπάρχουν τάχα οι ασφαλιστικές δικλίδες και οι αρχές που μπορούν, εν προκειμένω οι Ανεξάρτητες Αρχές, να διασφαλίσουν στην πράξη τα λαϊκά δικαιώματα. 
Όμως, στην πραγματικότητα και στη συγκεκριμένη περίπτωση, αλλά και στις υπόλοιπες, η ουσία βρίσκεται πίσω από τις λέξεις και τις διακηρύξεις περί ανεξαρτησίας. Όταν πρόκειται για την εξυπηρέτηση της εθνικής ασφάλειας του κεφαλαίου, τα χέρια του κράτους και των μηχανισμών παρακολούθησης και καταστολής οφείλουν να είναι λυμένα όλο και περισσότερο και να περιστέλλονται ακόμα πιο ασφυκτικά οι όποιες λαϊκές ελευθερίες και τα δικαιώματα. 
Με λίγα λόγια, όταν μιλάμε για την εθνική ασφάλεια του κεφαλαίου τότε τα κεφάλια ακόμα πιο μέσα. Στρώνετε έτσι με πολλούς τρόπους το έδαφος και στην όποια επόμενη κυβέρνηση, η οποία θα παραλάβει και θα συνεχίσει αυτό το πλούσιο αντιλαϊκό έργο της Νέας Δημοκρατίας, μπροστά σε νέες συνθήκες σύνθετες που απαιτούν γερό εξοπλισμό, απέναντι στο λαό και το κίνημά του. Αυτό επιδιώκετε και με τις υπόλοιπες αλλαγές που προτείνονται και για τη λειτουργία του αστικού κράτους, όπως είναι για την κατάργηση του τεκμηρίου αρμοδιότητας υπέρ των αποκεντρωμένων διοικήσεων. Όμως, στα ζητήματα αυτά θα αναφερθεί ο επόμενος αγορητής μας, ο Βασίλης ο Μεταξάς. 
Σας ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Δελή.
Τον λόγο έχει ο Ειδικός Αγορητής της ΝΙΚΗΣ, ο κ. Γεώργιος Ρούντας. 
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Σας ευχαριστώ πολύ. 
Κυρίες και κύριοι συνάδελφοι, εξετάζουμε σήμερα το πρώτο άρθρο, το άρθρο 101 παράγραφοι 3 και 5. Πρόκειται για ένα θεμελιώδες άρθρο, αφενός μεν διότι εισάγει τη ρύθμιση της οργάνωσης της δημόσιας διοίκησης, αφετέρου δε, διότι θεσπίζει την αρχή της διοικητικής αποκέντρωσης. 
Σύμφωνα με αυτήν, η άσκηση της δημόσιας διοίκησης δεν πρέπει να συγκεντρώνεται μόνο μέσα στα κεντρικά όργανα του κράτους, ως επί το πλείστον στα Υπουργεία και άρα στην Κυβέρνηση, αλλά πρέπει να γίνεται μια κατανομή αρμοδιοτήτων σε περιφερειακά κρατικά όργανα, ώστε οι εκάστοτε αποφάσεις να λαμβάνονται όσο το δυνατόν πιο κοντά στον πολίτη, όπως ορίζει και η αρχή της εγγύτητας. Το βασικό νόημα είναι να μη λειτουργεί το κράτος αποκλειστικά και μόνο από το κέντρο, αλλά από την περιφέρεια. Η οργάνωση του κράτους λειτουργεί στον άξονα συγκέντρωση-αποκέντρωση. 
Στη μία άκρη λοιπόν, βρίσκονται τα κεντρικά όργανα του κράτους, οι αρμοδιότητες των οποίων εκτείνονται σε ολόκληρη την επικράτεια και στην άλλη άκρη τα αποκεντρωμένα όργανα, τα οποία ασκούν τις αρμοδιότητές τους σε συγκεκριμένα τμήματα της επικράτειας στα οποία και διαιρείται η χώρα. Πρακτικά, διοικητική αποκέντρωση θα λέγαμε ότι σημαίνει ότι μία σειρά από διοικητικές αποφάσεις δεν λαμβάνονται από έναν Υπουργό ή μία κεντρική υπηρεσία στην Αθήνα, αλλά από περιφερειακές ή αποκεντρωμένες κρατικές υπηρεσίες, οι οποίες έχουν την έδρα τους και λειτουργούν στην υπόλοιπη χώρα. 
Σκοπός είναι να υπάρχει ταχύτερη εξυπηρέτηση των πολιτών λόγω της εγγύτητας προς τον πολίτη, αποτελεσματικότερη διοίκηση και μείωση των φόρτων των κεντρικών υπηρεσιών, προσαρμογή των αποφάσεων στις ιδιαιτερότητες της κάθε περιοχής και ισόρροπη ανάπτυξή τους, αποφυγή υπερσυγκέντρωσης εξουσιών στο κεντρικό κράτος. 
Πρόκειται για έναν θεσμό ο οποίος απέκτησε περισσότερη ισχύ με το Σύνταγμα του 1975, ενώ με την αναθεώρηση του 2001 ενισχύθηκε ακόμα περισσότερο, καθότι προστέθηκε ειδική μέριμνα για νησιωτικές και ορεινές περιοχές. 
Σήμερα η Κυβέρνηση με την πρότασή της λέει ότι διατηρείται μεν η αρχή της αποκέντρωσης, αλλά καταργεί το τεκμήριο υπέρ των αποκεντρωμένων διηγήσεων, δηλαδή ότι τα περιφερειακά κρατικά όργανα έχουν γενική αποφασιστική αρμοδιότητα για τις υποθέσεις της περιφέρειάς τους, ενώ τα περιφερειακά έχουν κεντρικό, γενικό εποπτικό ρόλο. 
Επίσης ορίζει ότι το Σύνταγμα αφήνει μεγαλύτερη διακριτική ευχέρεια στον κοινό νομοθέτη να κατανέμει τις αρμοδιότητες μεταξύ κέντρου και περιφέρειας. Επίσης να υπάρχει κεντρική μέριμνα για τη στήριξη του πρωτογενούς τομέα και την ανάπτυξη της ελληνικής περιφέρειας. Επιπλέον, να εισαχθούν, όπως προτείνει η Κυβέρνηση, οι συνταγματικές αρχές χρηστής διοίκησης, διαφάνειας, λογοδοσίας και αξιοκρατίας και να κατοχυρωθεί συνταγματικά η Εθνική Αρχή Διαφάνειας. 
Η θεμελιώδης διαφορά με την ισχύουσα μορφή του άρθρου, όπως ισχύει και σε σχέση με αυτήν την οποία προτείνει η Κυβέρνηση, είναι ότι μπορεί μεν να μην καταργείται η αποκέντρωση, όμως αφαιρείται το τεκμήριο των αποκεντρωμένων διοικήσεων και επιτρέπει λοιπόν στον κοινό νομοθέτη να αποφασίσει με μεγαλύτερη ευχέρεια και ευελιξία αν μία αρμοδιότητα θα ασκείται από το κεντρικό κράτος ή από τις αποκεντρωμένες δομές. 
Υπό μία έννοια και υπό την κυβερνητική οπτική, αυτή η προσέγγιση θεωρητικά κινείται σε μια κατεύθυνση μεγαλύτερης διοικητικής ευελιξίας. Όμως, κατά τη γνώμη μας, στην πραγματικότητα αυτό που συμβαίνει είναι ότι μειώνεται η συνταγματική προστασία της διοικητικής αποκέντρωσης και άρα το κεντρικό κράτος αποκτά πολλές περισσότερες εξουσίες. Αυτό ακριβώς συμβαίνει, γιατί αφήνει μεγαλύτερη ευχέρεια στον κοινό νομοθέτη να αποφασίζει αν μία αρμοδιότητα θα ασκείται από την κεντρική διοίκηση ή από τις αποκεντρωμένες διοικήσεις και υπηρεσίες. 
Είναι η ίδια λογική η οποία διέπει και την κυβερνητική πρόταση, τόσο για το επόμενο άρθρο όσο και για το άρθρο που είδαμε σε προηγούμενη συνεδρίαση, σε ό,τι αφορά στο άρθρο 90 παράγραφος 5, όλα δηλαδή να περνάνε από τον κοινό νομοθέτη, δηλαδή την Κυβέρνηση, η οποία έχει τη νομοθετική πρωτοβουλία και φυσικά έχει και την πλειοψηφία, η οποία θα ψηφίζει τη συγκεκριμένη ρύθμιση την οποία προτείνει. Είναι μια κυρίαρχη λογική της Κυβέρνησης, η οποία θεωρεί τον εαυτό της μια μονοκρατορία. 
Προσωπική άποψη της Νίκης είναι ότι είναι μια εσφαλμένη πρόταση και επίφοβη, καθώς επίσης και ενισχυτική του λεγόμενου κράτους δυνάστη. 
Σε ό,τι αφορά τώρα στο άρθρο 101Α΄. Το άρθρο αυτό του ισχύοντος Συντάγματος, το οποίο έχουμε μπροστά μας, αφορά στις λεγόμενες Ανεξάρτητες Αρχές. Είναι θεσμοί οι οποίοι δεν υπάγονται στην Κυβέρνηση, με πολύ σημαντικές δημόσιες αρμοδιότητες και με βασικό σκοπό τον έλεγχο της εκτελεστικής τους εξουσίας, όταν αυτή ξεπερνά τα όρια του κράτους δικαίου και λειτουργεί πέρα και μακριά από αυτό. 
Από αυτό, λοιπόν, καθίσταται αντιληπτό ότι ο βασικός λόγος δημιουργίας τους ήταν η πρόληψη και η αντιμετώπιση της κατάχρησης της εξουσίας από την εκάστοτε κυβέρνηση. Έπρεπε με κάποιον τρόπο να ανατεθούν βασικές λειτουργίες του κράτους σε όργανα τα οποία είναι εκτός κυβερνητικής επιρροής και εκτός του κυβερνητικού ελέγχου, προκειμένου να διασφαλίζονται η αντικειμενικότητα, η αμεροληψία και η προστασία των ατομικών και κοινωνικών δικαιωμάτων από την εκάστοτε κυβερνητική δυναστική εξουσία, η οποία στο πλαίσιο της κομματοκρατίας αντιμετωπίζει το κράτος ως λάφυρο, ως κομματική κατάκτηση και όχι ως δημόσιο αγαθό. 
Το άρθρο αυτό έχει πολύ μεγάλη σημασία στη λειτουργία του πολιτεύματος και ιδιαίτερα για την ασφάλιση του κράτους δικαίου ως οργανωτικής βάσης του πολιτεύματος. Συγκεκριμένα, λειτουργεί ως ένα θεσμικό αντίβαρο της εκλόγιμης μοναρχίας, το οποίο μέχρι και σήμερα η εκάστοτε κυβέρνηση που κάνει κατάχρηση της εξουσίας της επιβάλλει την κυβερνητική πολιτική, παρέχει προστασία σε κρίσιμους τομείς από προσπάθειες κυβερνητικής παρέμβασης, αποτελεί παράγοντα ενίσχυσης των αρχών της διαφάνειας και της αντικειμενικότητας. 
Αποτελεί μια βασική εγγύηση, πρώτον, ότι ορισμένες κρατικές αποφάσεις συλλαμβάνονται από όργανα με θεσμική ανεξαρτησία και δεύτερον, ότι μειώνεται ο κίνδυνος των αυθαίρετων πολιτικών παρεμβάσεων, ενώ παράλληλα θα αυξάνεται η δημοκρατική λογοδοσία. 
Στην ουσία όμως η ύπαρξή τους αποτελεί μια παραδοχή τής εκάστοτε κυβερνητικής αυθαιρεσίας. Δηλαδή έχουμε Ανεξάρτητες Αρχές, ακριβώς γιατί οι κυβερνήσεις αυθαιρετούν και παραβιάζουν το κράτος δικαίου, το οποίο είναι ένα μεγάλο και βασικό πρόβλημα στην εύρυθμη λειτουργία του πολιτεύματος και της τριμερούς διάκρισης των εξουσιών. 
Η ύπαρξη λοιπόν αυτών των εξουσιών αποτελεί και μια προσπάθεια επίλυσής τους. Δεν εμφανίστηκαν εξαρχής στο κείμενο του Συντάγματος, αλλά είχε προηγηθεί η εμφάνισή τους στην ελληνική νομική και πολιτική πραγματικότητα ως ξεχωριστά νομοθετικά κείμενα και η ίδρυσή τους γινόταν με κοινό νόμο, ο οποίος καθόριζε τη μορφή, τη δομή, την οργάνωση, τις αρμοδιότητες και τη θητεία. 
Και επειδή ακριβώς στην αρχή δεν είχανε συνταγματική κατοχύρωση ξεκίνησε μια επιχειρηματολογία αμφισβήτησής τους, η οποία αυτή επιχειρηματολογία στην πορεία αποτέλεσε και έναν από τους βασικούς λόγους για τους οποίους κατοχυρώθηκαν πέντε Ανεξάρτητες Αρχές στο Σύνταγμα, το ΑΣΕΠ, ο Συνήγορος του Πολίτη, το ΕΣΡ, η ΑΠΔΠΧ και η ΑΔΑΕ. Τα μέλη τους απέκτησαν προσωπική και λειτουργική ανεξαρτησία, ενώ η εκλογή των μελών τους γινόταν από τη Διάσκεψη των Προέδρων με αυξημένη πλειοψηφία. Και φυσικά υπόκειντο και υπόκεινται σε κοινοβουλευτικό έλεγχο. 
Με την προηγούμενη αναθεώρηση μπορεί να μην άλλαξε ο πυρήνας και η ουσία του άρθρου, αυτό όμως το οποίο άλλαξε είναι ότι μπορούσε η θητεία των μελών τους να παρατείνεται μέχρι τον διορισμό των διαδόχων τους, προκειμένου να αποφεύγεται θεωρητικά η δυσλειτουργία τους όταν δεν υφίσταται η απαιτούμενη αυξημένη κοινοβουλευτική πλειοψηφία και άρα συναίνεση. 
Το ισχύον άρθρο με την παρόλα μορφή λοιπόν προβλέπει ότι τα μέλη των κατοχυρωμένων Ανεξάρτητων Αρχών διορίζονται για ορισμένη θητεία και απολαμβάνουν προσωπική και λειτουργική ανεξαρτησία και η επιλογή των μελών τους γίνεται από την Διάσκεψη των Προέδρων της Βουλής με αυξημένη πλειοψηφία τριών πέμπτων. Η θητεία παρατείνεται, όπως προαναφέρθηκε, μέχρι να οριστούν οι διάδοχοί τους και φυσικά η προβλεπόμενη άσκηση κοινοβουλευτικού ελέγχου από τη Βουλή. 
(Στο σημείο αυτό την Έδρα της Επιτροπής καταλαμβάνει η Αντιπρόεδρος αυτής κ. ΕΥΑΓΓΕΛΙΑ ΛΙΑΚΟΥΛΗ)
Για την παρούσα μορφή του άρθρου έχουν διατυπωθεί ορισμένα επιχειρήματα, τόσο ως προς την ορθότητα όσο και ως προς την αντικειμενικότητα της λειτουργίας τους και συνεπώς ως προς την ουσιαστική επίτευξη ή όχι του σκοπού για τον οποίο θεμελιώθηκαν. 
Συγκεκριμένα, το πρώτο επιχείρημα αναφέρεται όχι στην άμεση, αλλά στην έμμεση πολιτική και συγκεκριμένα κυβερνητική επιρροή που μπορεί να ασκείται σε αυτές κάθε φορά. Αν και η Κυβέρνηση δεν μπορεί από μόνη της να διορίζει τα μέλη των συνταγματικά κατοχυρωμένων Ανεξαρτήτων Αρχών, εν τούτοις όμως έχει τη δυνατότητα να επηρεάζει τη διαδικασία αυτή μέσω της κοινοβουλευτικής πλειοψηφίας και των εκάστοτε πολιτικών διαπραγματεύσεων ή πολιτικών ανταλλαγμάτων. 
Δεύτερον, οι Ανεξάρτητες Αρχές μπορεί μεν να δημιουργήθηκαν θεωρητικά για να περιορίσουν την κυβερνητική αυθαιρεσία, όμως μόνη τους η λειτουργία τους αυτή καθ’ εαυτήν δεν αρκεί για να αποκόψει και να ελέγξει την εκάστοτε κυβερνητική αυθαιρεσία από τη στιγμή κατά την οποία, όπως προκύπτει και από το σχετικό άρθρο του Συντάγματος, εξαρτώνται σε πολύ μεγάλο βαθμό από τον κοινό νομοθέτη για βασικά και θεμελιώδη ζητήματα της εύρυθμης λειτουργίας τους, όπως ο προϋπολογισμός, η στελέχωση, οι δομές και γενικά η οργάνωση. 
Και αν υπολογίσει κάποιος ότι ο νόμος προτείνεται από την Κυβέρνηση και ψηφίζεται από την ίδια και άρα το περιεχόμενο το οποίο έχει ψηφίσει η Κυβέρνηση, καταλαβαίνει κανείς ότι υφίστανται ακόμα εξαρτήσεις από την εκτελεστική εξουσία και ότι με την παρούσα μορφή και λειτουργία τους οι Ανεξάρτητες Αρχές δεν αρκούν για τον περιορισμό του δυναστικού κράτους, καθότι ακόμα η Κυβέρνηση έχει στην κατοχή της θεμελιώδεις συνταγματικές αρμοδιότητες. 
Τρανταχτή περίπτωση δυσλειτουργίας τής ισχύουσας μορφής του άρθρου 101Α΄ ήταν η αλλαγή του διοικητή της ΑΔΑΕ, του κ. Ράμμου, αναφορικά με το μεγάλο σκάνδαλο των υποκλοπών, όταν η ΑΔΑΕ επρόκειτο να επιβάλλει πρόστιμο στην ΕΥΠ. 
Να το θυμηθούμε λίγο, γιατί αναφέρθηκε -και σωστώς αναφέρθηκε κατά τη γνώμη μας: Στις 29 Σεπτεμβρίου του 2023 η ΑΔΑΕ είχε προγραμματίσει σχετική συνεδρίαση, προκειμένου να επιβάλει διοικητικό πρόστιμο στην ΕΥΠ για το σκάνδαλο των παράνομων υποκλοπών και συγκεκριμένα για την άρνησή της να συνεργαστεί με την ΑΔΑΕ. 
Την προηγούμενη μέρα είχε γίνει η Διάσκεψη των Προέδρων της Βουλής, η οποία προχώρησε στην αντικατάσταση των μελών της ΑΔΑΕ, η θητεία των οποίων είχε λήξει, και μάλιστα βγήκε και ΦΕΚ στη 1.30΄ τη νύχτα. Μάλιστα η αλλαγή έγινε με τις ψήφους των μελών της Κυβέρνησης και της Ελληνικής Λύσης και έτσι όταν λοιπόν ανανεώθηκε η θητεία των μελών και ορίστηκε νέα συνεδρίαση με τη νέα σύνθεση της ΑΔΑΕ δεν επεβλήθη τελικά το συγκεκριμένο διοικητικό πρόστιμο για το σκάνδαλο των υποκλοπών. 
Η αντικατάσταση της ΑΔΑΕ, των μελών της ΑΔΑΕ σε εκείνη την περίπτωση, έγινε καθότι σύμφωνα με την Κυβέρνηση και την Ελληνική Λύση, η οποία συνέδραμε, ο αριθμός 16,2, δηλαδή τα τρία πέμπτα των είκοσι επτά μελών, πρέπει να στρογγυλοποιηθεί προς τα κάτω. Και άρα λοιπόν είχε τη δυνατότητα η Κυβέρνηση να βρει τη συναίνεση, την επιπλέον ψήφο δηλαδή. Αν όμως η στρογγυλοποίηση γινόταν προς τα πάνω, δεν θα έβρισκε τη σχετική ψήφο προκειμένου να προχωρήσει στην αντικατάσταση των μελών της ΑΔΑΕ και έτσι λοιπόν θα επρόκειτο να επιβληθεί το πρόστιμο στην ΕΥΠ. 
Αυτό λοιπόν το πρόσφατο και πρακτικό παράδειγμα, κατά τη γνώμη μας, είναι μια απόδειξη του ότι η Κυβέρνηση, αν εξασφαλίσει τη συναίνεση και στήριξη κάποιου άλλου κοινοβουλευτικού κόμματος, μπορεί νόμιμα να αλλάξει τη σύνθεση μιας Ανεξάρτητης Αρχής και μάλιστα σε μια πολύ κρίσιμη πολιτική στιγμή.
Συνεπώς, ενώ γίνεται λόγος για τυπική τήρηση του άρθρου 101Α΄, δημιουργείται ένα τεράστιο ερωτηματικό ως προς την ουσιαστική εφαρμογή του και άρα την ουσιαστική λειτουργία και επιτυχία εφαρμογής του άρθρου. Είναι ένα τρανταχτό παράδειγμα της διαφοράς μεταξύ τυπικής συνταγματικής νομιμότητας και ουσιαστικής θεσμικής ανεξαρτησίας. Ή αλλιώς, η τρανταχτή απόδειξη του ερωτήματος του κατά πόσο η συνταγματική απαίτηση ευρείας συναίνεσης εκπλήρωσε στην πράξη τον σκοπό της ή όχι. 
Η Κυβέρνηση, λοιπόν, κατά τη γνώμη μας, ούσα εκτεθειμένη πολιτικά και ηθικά από την παραπάνω τυπική τήρηση, αλλά ουσιαστική παραβίαση του Συντάγματος, θέτει μια πρόταση για την αναθεώρηση του παρόντος άρθρου. Τι λέει, λοιπόν, η πρόταση της Κυβέρνησης; Ότι η επιλογή των προέδρων και των μελών των Ανεξάρτητων Διοικητικών Αρχών γίνεται από έναν κατάλογο τριών υποψηφίων, οι οποίοι προτείνονται από ένα Συμβούλιο Εμπειρογνωμόνων μετά από δημόσια πρόσκληση εκδήλωσης ενδιαφέροντος. Στο Συμβούλιο αυτό μετέχουν ο Διοικητής της Εθνικής Αρχής Διαφάνειας, ο Πρόεδρος του ΑΣΕΠ, ο Διοικητής της Τράπεζας της Ελλάδας, ο πρόεδρος του συλλογικού οργάνου των δημοσίων πανεπιστημίων της χώρας και ο επικεφαλής του συλλογικού οργάνου ο οποίος εκπροσωπεί τους ΟΤΑ και των δύο βαθμών. 
Ποιο είναι, όμως, κατά τη γνώμη μας το πονηρό σημείο της κυβερνητικής πρότασης, το οποίο αναιρεί όλη την υπόλοιπη πρόταση και θεωρούμε ότι αποδεικνύει και μια σκοπιμότητα και μια πολιτική μεθόδευση; Ότι την επιλογή στο τέλος θα την κάνει αρμόδια κοινοβουλευτική επιτροπή, στην οποία ποιος άλλος έχει την πλειοψηφία; Προφανώς η Κυβέρνηση. Άρα, πάλι η Κυβέρνηση θα έχει τον έλεγχο. Είναι για την ακρίβεια η ίδια μεθόδευση την οποία προτείνατε και στο άρθρο 90 παράγραφος 5 για την ανάδειξη της ηγεσίας των ανωτάτων δικαστηρίων. Προφανώς και δεν συμφωνούμε καθόλου με την πρόταση αυτή.
Θέτουμε, λοιπόν, στον διάλογο, προκειμένου να συνεισφέρουμε και εμείς στο διάλογο για τη Συνταγματική Αναθεώρηση του άρθρου αυτού, μια άλλη πρόταση ως μια γενική κατεύθυνση ότι για να λειτουργήσει, κατά τη γνώμη μας, υγιώς το άρθρο αυτό και άρα ο θεσμός των Ανεξάρτητων Αρχών και τυπικά και ουσιαστικά και για να επιτελούν οι Ανεξάρτητες Αρχές τον σκοπό τους, πρέπει να αποχωριστεί η επιλογή των στελεχών των μελών των Ανεξάρτητων Αρχών από το πολιτικό σύστημα, τη Διάσκεψη των Προέδρων, και να μην είναι πλέον αποκλειστικά αρμόδια, αλλά να αναλάβει ένα ανεξάρτητο μικτό όργανο το οποίο να αποτελείται -εντελώς ενδεικτικά προτείνουμε- και από την ολομέλεια Δικηγορικών Συλλόγων, Επιμελητηρίων Ελλάδος, Καθηγητές Νομικών Σχολών κ.α.. 
Στο σημείο αυτό θέλουμε να κάνουμε και άλλη μία πρόταση, ώστε να προστεθεί και μία νέα παράγραφος στο άρθρο αυτό η οποία να προβλέπει τη σύσταση μιας Ανεξάρτητης Αρχής Δημοσίων Προμηθειών, η οποία να έχει την αρμοδιότητα επιλογής, έγκρισης και ανάθεσης των δημοσίων συμβάσεων προμηθειών, έργων και υπηρεσιών κατόπιν εισηγήσεως των αρμόδιων Υπουργείων. Προφανώς αυτή η Αρχή να λειτουργεί με εγγυήσεις πλήρους διαφάνειας, αντικειμενικότητας και ανεξαρτησίας. Νόμος θα καθορίζει τις διαδικασίες, τη σύνθεση, τις αρμοδιότητες και τον έλεγχο των πράξεών της. Θεωρούμε ότι με την πρόταση αυτή συνδράμουμε στην θεσμική θωράκιση των διαδικασιών δημόσιων προμηθειών και συμβάσεων μέσω της ίδρυσης μιας σχετικής Ανεξάρτητης Αρχής από τις παθογένειες της εκτελεστικής εξουσίας.
Σας ευχαριστώ. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε. 
Τώρα τον λόγο έχει η κ. Καραγεωργοπούλου Ελένη, ανεξάρτητη Βουλευτής.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ.
Άρθρο 101 παράγραφοι 3 και 5 του Συντάγματος. Το ισχύον Σύνταγμα κάνει ρητή αναφορά στο τεκμήριο αρμοδιότητας για τη διοίκηση των τοπικών υποθέσεων που καθιερώνεται υπέρ των ΟΤΑ. Μάλιστα, ο νομοθέτης εξουσιοδοτείται από το νέο Σύνταγμα για τον καθορισμό του εύρους και των κατηγοριών των τοπικών υποθέσεων, αλλά και την κατανομή των αρμοδιοτήτων ανάμεσα στους δύο βαθμούς ΟΤΑ με την υποχρέωση τήρησης των αρχών της ισότητας, του κράτους δικαίου, της αποτελεσματικότητας, της οικονομίας και της αποδοτικότητας. 
Εξάλλου, διάταξη που έχει στόχο την ενίσχυση της οικονομικής αυτοτέλειας των ΟΤΑ είναι το άρθρο 102 του Συντάγματος που ρυθμίζει την οργάνωση και λειτουργία της Διοίκησης στην παράγραφο 5, όπου αναγνωρίζεται η δυνατότητα του κοινού νομοθέτη να προβλέπει την επιβολή τοπικών εσόδων από τους ΟΤΑ, αλλά και την απευθείας είσπραξής τους από τους ίδιους τους ΟΤΑ. Υπάρχει θεσμοθετημένη υποχρέωση του κράτους να λαμβάνει τα νομοθετικά, κανονιστικά και δημοσιονομικά μέτρα που κρίνονται απαραίτητα για την εξασφάλιση της οικονομικής αυτοτέλειας των ΟΤΑ, αλλά και των πόρων που κρίνονται κρίσιμοι για την εκτέλεση της αποστολής και την άσκηση των αρμοδιοτήτων τους. Επιπλέον, δε, υπάρχει πρόβλεψη για τη διασφάλιση της διαφάνειας κατά τη διαχείριση των πόρων αυτών, ενώ με το ίδιο άρθρο οριοθετείται με σαφήνεια η κρατική εποπτεία επί των Οργανισμών Τοπικής Αυτοδιοίκησης, η οποία απαγορεύεται να εμποδίζει την πρωτοβουλία και την ελεύθερη δράση των ΟΤΑ και συνίσταται αποκλειστικά σε έλεγχο νομιμότητας ο οποίος ασκείται όπως ορίζει ο νόμος. 
Η πρόταση για την αναθεώρηση των παραγράφων 3 και 5 του άρθρου 101 του Συντάγματος εστιάζει στην πλήρη κατάργηση του τεκμηρίου αρμοδιότητας των αποκεντρωμένων κρατικών διοικήσεων και δομών με υποτιθέμενο στόχο την ενίσχυση του αποκεντρωτικού συστήματος, ώστε τα περιφερειακά όργανα να αποκτήσουν ουσιαστική γενική αποφασιστική αρμοδιότητα, στόχος υποτιθέμενος και θεωρητικός, καθόσον είναι αδύνατον να επιτευχθεί χωρίς την ταυτόχρονη ουσιαστική ενίσχυση της Τοπικής Αυτοδιοίκησης με πόρους και προσωπικό. Το μόνο ενδεχόμενο αποτέλεσμα που μπορεί να επέλθει με την πρόταση αυτή, εντός του ασαφούς πλαισίου του διαχωρισμού των αρμοδιοτήτων μεταξύ κεντρικής διοίκησης και τοπικής αυτοδιοίκησης α΄ και β΄ βαθμού, είναι η επανασυγκέντρωση των εξουσιών στην Κεντρική Κυβέρνηση, στο περίφημο επιτελικό κράτος. 
Θεωρείτε πως με την προτεινόμενη δυνατότητα να ασκούνται πολιτικές αποκλειστικά από υπηρεσίες υπουργείων, αντί για αιρετά περιφερειακά όργανα εξυπηρετείται ο πραγματικός αποκεντρωτικός χαρακτήρας που ορίζει το ίδιο το άρθρο; Θεωρείτε πως η απλή μεταφορά αρμοδιοτήτων, χωρίς την αντίστοιχη χρηματοδότηση και στελέχωση των περιφερειών, δεν θα οδηγήσει σε πολυδιάσπαση των υπηρεσιών και σε μείωση της ποιότητας των παρεχομένων υπηρεσιών προς τον πολίτη; Αυτό που εσείς ονομάσατε επιτελικό κράτος δεν είναι παρά η ωραιοποιημένη μετονομασία ενός κράτους υδροκέφαλου, πελατειακού, ενός κράτους που αντιμετωπίζει την αποκέντρωση ως τόπο εργοταξίων ανακύκλωσης, όμοια με αυτά που καίγονται, όπου μετατοπίζονται, θάβονται, καίγονται τα προβλήματα από τη «βιτρίνα» σε χωματερές της περιφέρειας, χωρίς κανένα ελεγκτικό μηχανισμό. 
Εμφανίζετε την αναθεώρηση και αυτού του άρθρου ως τέκνο εθνικής ανάγκης προς ολική αναμόρφωση του κράτους, ενώ δεν πρόκειται παρά για την προσπάθειά σας χρησιμοποίησης του Συντάγματος ως εργαλείου ψηφοθηρίας ή και πρόσκαιρων πολιτικών εντυπώσεων. Ποιος θα έχει την τελική ευθύνη για τη λήψη αποφάσεων σε κρίσιμους τομείς, όπως σε θέματα περιβάλλοντος και χωροταξίας; Πώς θα διασφαλίζεται η ενιαία εφαρμογή της νομοθεσίας; Ποιον πείθει το υπερσυγκεντρωτικό επιτελικό κράτος σας πως επιδιώκει να απεμπολήσει την εξουσία του;
Άρθρο 101Α΄ του Συντάγματος. Η Αρχή Προστασίας Δεδομένων Προσωπικού Χαρακτήρα, το Εθνικό Συμβούλιο Ραδιοτηλεόρασης, η Αρχή Διασφάλισης του Απορρήτου των Επικοινωνιών, το Ανώτατο Συμβούλιο Επιλογής Προσωπικού και ο Συνήγορος του Πολίτη αποτελούν τις πέντε Ανεξάρτητες Αρχές, την ύπαρξη και συγκρότηση των οποίων κατοχυρώνει το Σύνταγμα. Ιστορικά οι Ανεξάρτητες Διοικητικές Αρχές έκαναν την εμφάνισή τους για πρώτη φορά στην Ευρώπη, όταν συνειδητοποιήθηκε το γεγονός της διάβρωσης του κρατικού μηχανισμού από την επιρροή των κομμάτων σε αυτόν. Ο κρατικός μηχανισμός αδυνατούσε να εξασφαλίσει την αντικειμενικότητα και την αμεροληψία που θα έπρεπε να διέπουν τη διοικητική δράση σε τομείς όπως η προστασία της ιδιωτικής σφαίρας από το διαδίκτυο, οι επικοινωνίες, τα ηλεκτρονικά μέσα ενημέρωσης, αλλά και η εν γένει λειτουργία της Δημόσιας Διοίκησης. 
Η ανάγκη θεσμοθέτησής τους προέκυψε από μια πληθώρα εσωτερικών και εξωτερικών παραγόντων, όπως η αδιαφάνεια ορισμένων πτυχών του δημόσιου βίου και η διαπλοκή των οικονομικών και πολιτικών δυνάμεων που απειλούν τη συνοχή και την αξιοπιστία του ισχύοντος πολιτικού διοικητικού σχήματος. Ακόμη, οι Ανεξάρτητες Αρχές προέκυψαν εξαιτίας της ανάγκης διαχείρισης ορισμένων νευραλγικών ζητημάτων που αφορούσαν τον σκληρό πυρήνα της πολιτικής, αλλά και τις εγγυήσεις της δημοκρατικής πολυφωνίας. Τα πρόσωπα που στελεχώνουν τις ως άνω Ανεξάρτητες Αρχές διορίζονται με ορισμένη θητεία και διέπονται από προσωπική και λειτουργική ανεξαρτησία, όπως νόμος ορίζει. Επιλέγονται με απόφαση της Διάσκεψης των Προέδρων της Βουλής -όπου όμως, όπως σε όλες τις επιτροπές της Βουλής των Ελλήνων, η κυβερνητική Πλειοψηφία έχει σημαίνοντα ρόλο- η οποία λαμβάνεται με πλειοψηφία των τριών πέμπτων των μελών της. 
Η αναθεώρηση του άρθρου 101Α΄ του Συντάγματος προτάθηκε από τη Νέα Δημοκρατία εστιάζοντας πού αλλού; Στην κατάργηση της αυξημένης πλειοψηφίας των τριών πέμπτων της Διάσκεψης των Προέδρων για τις Ανεξάρτητες Αρχές. Αντ’  αυτού προτείνεται η χιαστί πλειοψηφία των τριών πέμπτων ή η επιλογή από κοινοβουλευτική επιτροπή μεταξύ τριών υποψηφίων με στόχο την αποφυγή των χρόνιων κομματικών αδιεξόδων και τον διορισμό μελών σε κενές θέσεις, λέτε. Θεσμοθετείτε εν προκειμένω τη ντε φάκτο εξασφάλιση των προέδρων και μελών από την εκάστοτε κυβερνητική πλειοψηφία. 
Θεσμοθετείτε την απώλεια της ανεξαρτησίας των Ανεξάρτητων Αρχών, ο ρόλος των οποίων υποτίθεται πως είναι να λειτουργούν ως θεσμικά αντίβαρα και όχι ως ελεγχόμενα από την εκτελεστική εξουσία όργανα. 
Η αυξημένη πλειοψηφία απαιτεί αναγκαστικά ευρύτερες συναινέσεις μεταξύ Κυβέρνησης και Αντιπολίτευσης και επιλογή μελών με απλούστερες πλειοψηφίες ή εναλλακτικούς τρόπους δημιουργικής ασάφειας επιλογής -σε παρένθεση- (επιλογή προέδρων και μελών Ανεξάρτητων Αρχών από την Κοινοβουλευτική Επιτροπή μέσα από κατάλογο τριών υποψηφίων που θα προτείνονται από Συμβούλιο Εμπειρογνωμόνων) και θα οδηγήσει σε κομματικές επιλογές ημετέρων, με αποτέλεσμα οι πολίτες να απωλέσουν περαιτέρω την εμπιστοσύνη τους προς τους θεσμούς.
Ούτως ή άλλως οι Αρχές παραμένουν συχνά υποστελεχωμένες ή χωρίς διοίκηση, γεγονός που παραλύει τη λειτουργία τους και αντιτείνεται ως επιχείρημα. Για το γεγονός, όμως, της αδυναμίας στελέχωσης το μόνο που δεν ευθύνεται είναι το Σύνταγμα. Επιδιώκετε να καταστήσετε συνένοχο το Σύνταγμα, το οποίο υποτίθεται είστε το κάθε γράμμα, το κάθε σημείο στίξης. 
Όμως, ποιος μπορεί να ξεχάσει ότι στις 28-9-2023 δεν χρειαστήκατε το Σύνταγμα; Μάλλον το απαξιώσατε, παραβιάζοντας τόσο αυτό όσο και τον Κανονισμό της Βουλής, ο οποίος ρυθμίζει τα αφορώντα τη σχέση των Ανεξάρτητων Αρχών με τη Βουλή και του τρόπου άσκησης του Κοινοβουλευτικού Ελέγχου, καθ’ όσον η απόφαση της Διάσκεψης των Προέδρων ελήφθη χωρίς να έχει επιτευχθεί η απαιτούμενη κατά το Σύνταγμα αυξημένη πλειοψηφία των τριών πέμπτων των μελών της. Η επιλογή των νέων μελών έλαβε χώρα χωρίς να έχει προηγηθεί η διαβούλευση μεταξύ των κομμάτων ή και συναίνεση για τα προτεινόμενα πρόσωπα ή και ακρόαση των εν λόγω προσώπων. 
Η Διάσκεψη των Προέδρων συγκλήθηκε αιφνιδιαστικά, εσπευσμένα και έλαβε απόφαση περί της αλλαγής των μελών της ΑΔΑΕ, ενόσω είχε δρομολογηθεί για την επόμενη μέρα η συνεδρίαση της εν λόγω Αρχής για την επιβολή προστίμου στην ΕΥΠ για το ζήτημα της μη συνεργασίας της πρακτικά κατά τη διερεύνηση της υπόθεσης των υποκλοπών. 
Οι Υπουργικές Αποφάσεις και τα ΦΕΚ διορισμού των επιλεγέντων μελών εκδόθηκαν υπερβολικά γρήγορα, ασυνήθιστα, δηλαδή παρά τα όσα συμβαίνουν σε αντίστοιχες περιπτώσεις. Η σύνθεση της Διάσκεψης των Προέδρων διευρύνθηκε είκοσι μέρες πριν από την επίμαχη συνεδρίαση. Με δυο λόγια για τα όσα έλαβαν χώρα τότε, θέσατε εν αμφιβόλω την ανεξαρτησία των Αρχών, παρεμβαίνοντας στο έργο τους με σκαιότατο τρόπο. 
Στις 28-9-2023 παραβιάσατε όχι μόνο τις προβλέψεις του Συντάγματος, αλλά και την αλήθεια της επιστήμης των μαθηματικών. Γιατί θα θυμηθούμε -το θύμισαν και άλλοι Εισηγητές- ότι η Διάσκεψη απαρτιζόταν από είκοσι επτά μέλη, τα τρία πέμπτα αντιστοιχούσαν σε 16,2 ψήφους, αλλά η Κυβέρνηση επέλεξε να στρογγυλοποιήσει προς τα κάτω στις 16 ψήφους, θεωρώντας ότι είχε επιτευχθεί η απαιτούμενη πλειοψηφία. 
Θα θυμάστε ότι αυτό βεβαίως προκάλεσε την έντονη αντίδραση του Δικηγορικού Συλλόγου Αθηνών που υποστηρίζει ότι η σωστή στρογγυλοποίηση θα έπρεπε να είναι προς τα πάνω, δηλαδή σε 17 ψήφους και ότι οι διορισμοί ήταν ως εκ τούτου παράνομοι. 
Και βεβαίως θα θυμίσω τη συνέχεια που κανείς δεν ανέφερε μέχρι τώρα, ότι ο Δικηγορικός Σύλλογος Αθηνών κατέθεσε τις ακυρώσεις στο Συμβούλιο Επικρατείας και μετά την αναμενόμενη απόρριψή τους από το Ανώτατο Δικαστήριο, προσέφυγε στο Δικαστήριο του Στρασβούργου, όπου κατήγγειλε μεταξύ άλλων την παραβίαση του δικαιώματός του σε πρόσβαση σε δικαστήριο, όπως αυτό κατοχυρώνεται στο άρθρο 6 παράγραφος 1 της Ευρωπαϊκής Σύμβασης Δικαιωμάτων του Ανθρώπου. Ακολούθως, το ΕΔΔΑ ζήτησε εξηγήσεις από την Κυβέρνησή σας. Από όσο γνωρίζουμε, μέχρι το τέλος Μαΐου του τρέχοντος έτους, η υπόθεση βρίσκεται στο στάδιο ανταλλαγής υπομνημάτων. Τις δώσατε τις εξηγήσεις σας στο Ευρωπαϊκό Δικαστήριο; Κάνατε επίκληση του δημοσίου συμφέροντος ως συνήθως; 
Η εμπιστοσύνη στους θεσμούς δεν αποκαθίσταται με διακηρύξεις, αποκαθίσταται όταν η ίδια η κυβέρνηση αποδεικνύει καθημερινά ότι τη σέβεται. Γιατί η άλλη διάσταση της υποκρισίας της Κυβέρνησης που εμφανίζεται σήμερα ως υπέρμαχος των Ανεξάρτητων Αρχών και ζητά να ενισχύσει δήθεν συνταγματικά τις Ανεξάρτητες Αρχές, είναι ότι σε κρίσιμα νομοθετήματα που βρίσκονται ήδη υπό επεξεργασία, όπως είναι το νομοσχέδιο για την τεχνητή νοημοσύνη, οι θεσμικές παρατηρήσεις Ανεξάρτητων Αρχών και της Εθνικής Επιτροπής για τα Δικαιώματα του Ανθρώπου απαξιώνονται. 
Η ίδια η Εθνική Επιτροπή για τα Δικαιώματα του Ανθρώπου μίλησε με σαφήνεια σχετικά με αυτό ότι η μη ρητή αναφορά των αρμοδίων Ανεξάρτητων Αρχών στον Κανονισμό για την τεχνητή νοημοσύνη δεν αποτελεί καλή νομοθετική πρακτική. Αλλά όταν οι παρατηρήσεις Ανεξάρτητων Αρχών σε κρίσιμα νομοσχέδια δεν εξυπηρετούν τις πολιτικές σας επιλογές, περιφρονείτε και τα επιχειρήματα και τις αιτιάσεις τους. 
Πώς, λοιπόν, κάτω από αυτές τις συνθήκες και τη ζώσα πραγματικότητα, δικαιούστε να μιλάτε για θεσμική θωράκιση της ανεξαρτησίας τους; Η ανεξαρτησία των Αρχών δεν εξασφαλίζεται με περισσότερες συνταγματικές διακηρύξεις, ούτε με περισσότερα φίλτρα επιλογής. Εξασφαλίζεται όταν οι θεσμοί μπορούν πραγματικά να ελέγχουν την εξουσία χωρίς φόβο, χωρίς εξαρτήσεις. 
Η εμπιστοσύνη των πολιτών δεν επιβάλλεται με μία αναθεώρηση του Συντάγματος, αλλά κερδίζεται καθημερινά με πράξεις. Δυστυχώς οι συγκεκριμένες προτάσεις δεν απαντούν στο πραγματικό έλλειμμα εμπιστοσύνης που αντιμετωπίζουν σήμερα οι θεσμοί. 
Σταματήστε να υποδύεστε τον ρόλο εκείνων που κόπτονται για τη δημοκρατική αναμόρφωση του, μεταξύ των πολιτών και του κράτους, υπογραφέντος κοινωνικού συμβολαίου, του Συντάγματος, όταν ο ίδιος ο Πρωθυπουργός, στο κυριακάτικο μήνυμά του, ξόδεψε 2.208 λέξεις, αλλά δεν βρήκαμε μέσα σε αυτές καμία λέξη που να αναφέρεται στον εικοσάχρονο νέο του Άργους, τον γιο μάνας που εκτέλεσαν εν ψυχρώ τα όργανα της τάξης. 
Το όνομά του ήταν Θεόδωρος.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστούμε την κυρία συνάδελφο.
Ο Βουλευτής της Νέας Δημοκρατίας, ο κ. Καππάτος, παρακαλώ να έρθει στο Βήμα και να ετοιμάζεται μετά ο κ. Γαβρήλος και ο κ. Νικολακόπουλος Ανδρέας.
Κύριε Καππάτο, έχετε τον λόγο. 
ΠΑΝΑΓΗΣ ΚΑΠΠΑΤΟΣ: Ευχαριστώ, κυρία Πρόεδρε.
Κυρίες και κύριοι συνάδελφοι, η σημερινή συζήτηση για τα άρθρα 101 και 101Α΄ αφορά στον τρόπο με τον οποίο οργανώνεται το κράτος, ασκείται η δημόσια εξουσία και προστατεύεται η εμπιστοσύνη των πολιτών στους θεσμούς. Η πρόταση της Νέας Δημοκρατίας υπηρετεί έναν σαφή στόχο, ένα κράτος αποτελεσματικό, αποκεντρωμένο, διαφανές και υπόλογο, ένα κράτος που γνωρίζει ποιος αποφασίζει, ποιος εφαρμόζει και ποιος αναλαμβάνει την ευθύνη. 
Η αναθεώρηση της παραγράφου 3 του άρθρου 101 αντιμετωπίζει ένα πρόβλημα που γνωρίζουν καλά οι πολίτες και η διοίκηση. Η σημερινή γενική αρμοδιότητα των περιφερειακών κρατικών οργάνων έχει οδηγήσει συχνά σε επικαλύψεις, καθυστερήσεις και σύγχυση. Υπουργοί, αποκεντρωμένες διοικήσεις, περιφέρειες και δήμοι εμπλέκονται στην ίδια υπόθεση, χωρίς να είναι πάντοτε σαφές ποιος έχει την τελική ευθύνη.
Η πρότασή μας διατηρεί πλήρως την αρχή του αποκεντρωτικού συστήματος. Παράλληλα, δίνει στο νομοθέτη τη δυνατότητα να οργανώνει κάθε δημόσια λειτουργία με βάση τις πραγματικές ανάγκες της. Μια αρμοδιότητα μπορεί να ασκείται από αποκεντρωμένη διοίκηση, από περιφερειακή υπηρεσία Υπουργείου ή από άλλον δημόσιο φορέα, όταν αυτό εξασφαλίζει ταχύτητα, ενιαία εφαρμογή και λογοδοσία. 
Αποκέντρωση σημαίνει διοίκηση κοντά στον πολίτη. Επίσης, σημαίνει καθαρές αρμοδιότητες, επαρκείς πόρους και μετρήσιμο αποτέλεσμα. Η θεσμική αδράνεια δεν προστατεύει την περιφέρεια, αλλά την κρατάει εγκλωβισμένη σε ένα σύστημα που συχνά μεταφέρει την ευθύνη από γραφείο σε γραφείο. 
Ακούσαμε ήδη την ένσταση ότι αυτή η αλλαγή οδηγεί σε συγκεντρωτισμό. Η ένσταση αυτή παραβλέπει το ουσιώδες, ότι οι αποκεντρωμένες διοικήσεις είναι κρατικά όργανα με διορισμένη ηγεσία. Δεν ταυτίζονται με την αιρετή αυτοδιοίκηση και δεν αποτελούν από μόνες τους εγγύηση εγγύτητας προς τον πολίτη.
Η πραγματική αποκέντρωση κρίνεται από το αποτέλεσμα. Κρίνεται από το αν ο πολίτης εξυπηρετείται γρήγορα, από το αν η περιφέρεια και ο δήμος διαθέτουν σαφείς αρμοδιότητες, προσωπικό και πόρους, από το αν υπάρχει υπεύθυνος φορέας για κάθε απόφαση. Η διατήρηση ενός άκαμπτου τεκμηρίου δεν λύνει αυτά τα προβλήματα, αλλά συχνά τα αναπαράγει. 
Ορισμένοι από εκείνους που επικρίνουν σήμερα την πρότασή μας έχουν αναγνωρίσει δημόσια ότι οι σημερινές αποκεντρωμένες διοικήσεις προκαλούν επικαλύψεις και δυσλειτουργίες. Χρειάζεται, επομένως, συνέπεια. Δεν γίνεται να διαπιστώνουμε την αποτυχία ενός οργανωτικού μοντέλου και ταυτόχρονα να αρνούμαστε κάθε δυνατότητα προσαρμογής του. 
Για τον ίδιο λόγο η παράγραφος 5 εισάγει μια ουσιαστική συνταγματική κατεύθυνση. Το κράτος οφείλει να στηρίζει την ελληνική περιφέρεια, τον πρωτογενή τομέα και την ίση πρόσβαση όλων στα δημόσια αγαθά.

Ο τόπος κατοικίας δεν μπορεί να καθορίζει την ποιότητα της εκπαίδευσης, της υγείας, της διοικητικής εξυπηρέτησης ή της πολιτικής προστασίας. Αυτό έχει ιδιαίτερη σημασία για τα νησιά, τις ορεινές περιοχές και τις απομακρυσμένες κοινότητες. Η περιφερειακή συνοχή αποτελεί προϋπόθεση εθνικής συνοχής, κοινωνικής δικαιοσύνης και πραγματικής ισότητας. 
Στο ίδιο πνεύμα κινείται και η πρόταση για το άρθρο 101Α΄. Οι Ανεξάρτητες Αρχές υπηρετούν το κράτος δικαίου όταν διαθέτουν θεσμικό κύρος, πραγματική ανεξαρτησία και πρόσωπα με αποδεδειγμένη επάρκεια. Για τον λόγο αυτό προτείνουμε μια πιο ανοιχτή και αξιοκρατική διαδικασία επιλογής. Η δημόσια πρόσκληση εκδήλωσης ενδιαφέροντος διευρύνει τον κύκλο των υποψηφίων. Το συμβούλιο εμπειρογνωμόνων αξιολογεί τα προσόντα με προκαθορισμένα κριτήρια και καταρτίζει κατάλογο τριών προσώπων. Η τελική επιλογή παραμένει στη Βουλή. Επομένως, το Κοινοβούλιο δεν παραμερίζεται. Αποφασίζει με πληρέστερη γνώση, μεγαλύτερη διαφάνεια και ουσιαστικότερη ευθύνη. 
Η Αντιπολίτευση υποστηρίζει ότι η τεχνοκρατική προεπιλογή μπορεί να περιορίσει την πολιτική συναίνεση. Ισχύει το αντίθετο. Η συναίνεση αποκτά περιεχόμενο όταν αφορά πρόσωπα που έχουν αξιολογηθεί δημόσια και αντικειμενικά, διαφορετικά κινδυνεύει να περιοριστεί σε κλειστές διαπραγματεύσεις χωρίς σαφή κριτήρια. Η συνταγματική κατοχύρωση της Εθνικής Αρχής Διαφάνειας ενισχύει ακόμη περισσότερο αυτό το πλαίσιο. Η πρόληψη της διαφθοράς, ο έλεγχος της διοίκησης και η προστασία του δημόσιου συμφέροντος χρειάζονται σταθερούς θεσμούς, λειτουργική αυτοτέλεια και καθαρούς κανόνες. 
Ακούγεται, επίσης, ότι η Κυβέρνηση δεν μπορεί να μιλά για ανεξαρτησία και λογοδοσία. Όμως η συνταγματική συζήτηση δεν μπορεί να εξαντλείται σε κομματικές καταγγελίες. Οφείλει να απαντά στο θεσμικό ερώτημα: Ποιο σύστημα προσφέρει περισσότερη δημοσιότητα, περισσότερη αξιοκρατία και ισχυρότερες εγγυήσεις; Η απάντησή μας είναι σαφής. Ανεξάρτητες Αρχές, προστατευμένες από πολιτικές παρεμβάσεις αλλά υπόλογες στο Σύνταγμα, στη Βουλή και στο νόμο. 
Κυρίες και κύριοι συνάδελφοι, η αναθεώρηση αυτή δεν αφορά τη διαχείριση μιας πρόσκαιρης πολιτικής συγκυρίας. Αφορά τη θεσμική αρχιτεκτονική της χώρας για τις επόμενες δεκαετίες. Γι’ αυτό χρειάζεται σοβαρότητα, καθαρή σκέψη και αίσθηση ευθύνης. Η Νέα Δημοκρατία προτείνει ένα κράτος που δεν κρύβεται πίσω από αλληλοεπικαλυπτόμενες αρμοδιότητες. Ένα κράτος που στηρίζει έμπρακτα την περιφέρεια, προστατεύει την ισότητα των πολιτών και οργανώνει τις Ανεξάρτητες Αρχές με διαφάνεια, αξιοκρατία και κοινοβουλευτική νομιμοποίηση. 
Προς την Αντιπολίτευση απευθύνουμε ένα απλό ερώτημα. Θέλουμε να διατηρήσουμε δομές μόνο επειδή υπάρχουν ή θέλουμε να τις κρίνουμε από το αποτέλεσμα που παράγουμε; Το Σύνταγμα δεν είναι μουσείο διοικητικών σχημάτων. Είναι ο ζωντανός κανόνας που οφείλει να υπηρετεί την ελευθερία, τη δημοκρατία και την αποτελεσματική προστασία του πολίτη. Το κράτος δικαίου δεν μετριέται μόνο από τα όρια που θέτει στην εξουσία. Μετριέται από την ικανότητά του να ασκεί την εξουσία με σαφήνεια, δικαιοσύνη και ευθύνη. Η ανεξαρτησία χωρίς λογοδοσία κινδυνεύει να γίνει απομόνωση. Η διοίκηση χωρίς αρμοδιότητες γίνεται αδράνεια. Η αποκέντρωση χωρίς πόρους και αποτέλεσμα μένει ένα κενό σύνθημα. 
Εμείς επιλέγουμε καθαρές ευθύνες, ισχυρούς θεσμούς και ίσα δικαιώματα για κάθε πολίτη σε κάθε γωνιά της Ελλάδας. Γιατί τελικά το Σύνταγμα δεν κρίνεται από την ομορφιά των διατυπώσεών του, αλλά από την ποιότητα της ελευθερίας που εγγυάται και από την εμπιστοσύνη που εμπνέει. 
Με αυτή την ευθύνη προσερχόμαστε στη συζήτηση, όχι για να επιβάλουμε μια κομματική σφραγίδα αλλά για να οικοδομήσουμε ένα κράτος πιο δίκαιο, πιο λειτουργικό και πιο αξιόπιστο για όλους μας. Αυτό είναι το χρέος μας απέναντι στη δημοκρατία και αυτό το χρέος οφείλουμε σήμερα να υπηρετήσουμε. 
Ευχαριστώ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε, κύριε Καππάτο.
Τον λόγο έχει ο Βουλευτής του ΣΥΡΙΖΑ-Προοδευτική Συμμαχία κ. Γεώργιος  Γαβρήλος. 
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κυρία Πρόεδρε.
Κύριοι συνάδελφοι, συζητάμε σήμερα, μία μέρα πριν από την ολοκλήρωση της συζήτησης της πρότασης Αναθεώρησης του Συντάγματος από την κυβερνητική Πλειοψηφία και φαίνεται ότι ουσιαστικά μιλάμε για μία διεκπεραίωση συζήτησης κάτω από τις μικροπολιτικές ανάγκες της Νέας Δημοκρατίας και του Πρωθυπουργού. Ακόμη και η πρόταση για την Αναθεώρηση του Συντάγματος βρίσκεται στις μικροπολιτικές υπηρεσίες που ουσιαστικά εξυπηρετούν την Κυβέρνηση, την Κοινοβουλευτική Πλειοψηφία, χωρίς να μπαίνουμε στην ουσία των προβλημάτων. 
Το θίξαμε από την αρχή αυτό, εισαγωγικά στη συζήτηση αυτή. Έγινε από την πλευρά της Κοινοβουλευτικής Πλειοψηφίας ένας συνταγματικός λαϊκισμός, θα έλεγα, με πλεονασμούς, με ζητήματα που δεν θα έπρεπε να απασχολούν την επιτροπή μας. Σήμερα φάνηκε από τον προσδιορισμό του χρόνου ψηφοφορίας της πρότασης -την πρώτη, τη δεύτερη- και από τον τρόπο που και ο Πρόεδρος της Βουλής προσεγγίζει τις ημερομηνίες -τόσο για το πώς τελικά διεξήχθη εδώ, ενώπιον της επιτροπής μας όλη αυτή η συζήτηση για την πρόταση της Κοινοβουλευτικής Πλειοψηφίας, αλλά και τις ημερομηνίες ορισμού των διαδικασιών ψηφοφορίας της πρότασης- ότι αυτό που ενδιαφέρει τον κ. Μητσοτάκη είναι να κλείσει άρον άρον τη διαδικασία, να πει στον ελληνικό λαό «έκανα μία πρόταση για τη Συνταγματική Αναθεώρηση, δεν υπήρχαν συναινέσεις από την πλευρά των κομμάτων της Αντιπολίτευσης» και να έχει ανοιχτό δρόμο, αν αποφασίσει να κάνει εκλογές το φθινόπωρο, και να έχουμε τελειώσει άρον άρον και με αυτήν την τόσο σοβαρή κοινοβουλευτική διαδικασία, που είναι η συζήτηση μιας πρότασης Αναθεώρησης του Συντάγματος. 
Θα ξεκινήσω από το άρθρο 81, γιατί δεν μου δόθηκε η ευκαιρία να πω δύο σκέψεις την προηγούμενη εβδομάδα, επειδή ολοκληρώθηκε άρον άρον η συζήτηση. Ήταν πολύ λίγοι οι ομιλητές και ολοκληρώθηκε άρον άρον η συζήτηση και δεν πρόλαβα να τοποθετηθώ επί του άρθρου 81, λόγω μιας ειλημμένης υποχρέωσης που είχα. 
Φαίνεται και εκεί ο συνταγματικός λαϊκισμός από την πλευρά της κυβερνητικής Πλειοψηφίας απέναντι σ’ αυτήν τη διάταξη που προτείνετε, τάχα, ασυμβίβαστο Βουλευτή με Υπουργού. Πολλοί συνάδελφοι από τη Νέα Δημοκρατία διαφώνησαν και κατέθεσαν την αντίρρησή τους γι’ αυτήν την πρόταση, που φαίνεται ότι δεν μπορεί να οδηγήσει πουθενά. Ούτε κάνει καλύτερο το πολιτικό μας σύστημα ούτε απαλλάσσει την πολιτική ζωή του τόπου από τις πελατειακές σχέσεις που έχουν δημιουργηθεί. 
Άλλωστε αυτή η πρόταση ήρθε ξαφνικά και χωρίς καμία συζήτηση από τον κ. Μητσοτάκη, όταν βρέθηκε μπροστά στο μεγάλο πρόβλημα και σκάνδαλο του ΟΠΕΚΕΠΕ, με ελεγχόμενους Βουλευτές του, ελεγχόμενους Υπουργούς του. Ήρθε μια μέρα στη Βουλή και μας είπε ότι θα πρέπει να αλλάξει το άρθρο που έχει να κάνει με τα ασυμβίβαστα Υπουργών και Βουλευτών. Λες και αν αλλάξει ο τρόπος που ορίζονται οι Υπουργοί λύνει το πρόβλημα των πελατειακών σχέσεων. 
Θα μπορούσαμε να ακούσουμε, ενδεχομένως, την αλλαγή του τρόπου εκλογής, με σταυρό, με λίστα. Να το συζητούσαμε. Αλλά το να έρχεται χωρίς καμία προετοιμασία ούτε καν στην Κοινοβουλευτική Ομάδα της Νέας Δημοκρατίας να μας παρουσιάζει μία τέτοια πρόταση, να τα αποτελέσματα. Ακόμη και οι Βουλευτές της Νέας Δημοκρατίας αντέδρασαν πάνω σε αυτήν την πρόταση, που δείχνει ότι έρχονται προτάσεις εδώ καθαρά υπό την πίεση των αναγκών της ιστορικής συγκυρίας και, κυρίως, ας μην κρυβόμαστε, κύριοι συνάδελφοι της Πλειοψηφίας, υπό την πίεση των σκανδάλων που δημιουργήσατε, είτε είναι το σκάνδαλο του ΟΠΕΚΕΠΕ, είτε είναι το σκάνδαλο της συγκάλυψης της υπόθεσης των Τεμπών, είτε είναι το σκάνδαλο των παρακολουθήσεων με την ΕΥΠ και το Predator. Και ασφαλώς η όποια πρόταση του Πρωθυπουργού στο τέλος υποκρύπτει ουσιαστικά την ενίσχυση ενός πρωθυπουργικοκεντρικού συστήματος.
Αντί να υπάρχει διάχυση των εξουσιών και με θεσμικά αντίβαρα να δούμε πώς θα βελτιώσουμε τις λειτουργίες του πολιτικού συστήματος, κάθε πρόταση του κ. Μητσοτάκη ουσιαστικά υποκρύπτει μια βουλιμία για περισσότερο σύστημα, ελεγχόμενο από το Μαξίμου, από το επιτελικό κράτος, όπως ο ίδιος θέλησε να το διαμορφώσει τα τελευταία χρόνια. Και, ασφαλώς, δεν αφήνει πολλά περιθώρια στους άλλους θεσμούς, είτε στο Υπουργικό Συμβούλιο είτε στη Βουλή, αλλά ούτε ακόμη και στη δικαιοσύνη, η οποία έχει χάσει το κύρος που είχε αυτά τα χρόνια της διακυβέρνησης της χώρας από την Κυβέρνηση Μητσοτάκη.
Να πάμε στο άρθρο 101. Αλήθεια, πότε η Νέα Δημοκρατία υπερασπίστηκε την αποκέντρωση και τους ισχυρούς ΟΤΑ έως σήμερα; Κυβερνάτε σαράντα χρόνια. Ποτέ δεν το επιδιώξατε και φαίνεται και από την πρόταση που κάνατε για την αποκέντρωση σήμερα.
Ουσιαστικά, δεν θέλετε αποκέντρωση. Θέλετε ακόμη πιο ισχυρό το επιτελικό κράτος, ένα συγκεντρωτικό κράτος γύρω από το Μαξίμου και τον εκάστοτε Πρωθυπουργό. Φαίνεται και με την πρόταση που φέρνετε ότι, αντί να ενισχύσετε την αποκεντρωμένη διοίκηση και να έχουμε υπηρεσίες κοντά στον πολίτη, ουσιαστικά συγκεντρώνετε ακόμη περισσότερες αρμοδιότητες στα Υπουργεία και αφήνετε την αποκεντρωμένη διοίκηση, ουσιαστικά, ένα πουκάμισο αδειανό.
Φέρνετε στο άρθρο 101 την ανάγκη να θεσπίσουμε, τάχα, τις αρχές της χρηστής διοίκησης, της διαφάνειας, της λογοδοσίας, της αξιοκρατίας.
Αυτονόητες αρχές, κύριοι συνάδελφοι, αρκεί να τηρηθούν. Διότι, αν δεν τηρούνται, και η όποια αναφορά τους στο Σύνταγμα είναι περιττή. Σας έχει στερήσει σήμερα στην κυβερνητική Πλειοψηφία ή στην Κυβέρνηση την ίδια ο ελληνικός λαός και το Σύνταγμα να κινηθείτε με μια χρηστή διοίκηση, να κυβερνήσετε με διαφάνεια, με λογοδοσία; Όχι, βέβαια.
Πάλι έρχεται ο κ. Μητσοτάκης να εργαλειοποιήσει αυτήν τη διαδικασία συζήτησης μιας πρότασης Αναθεώρησης του Συντάγματος, θεωρώντας, τάχα, ότι το Σύνταγμα φταίει για το ότι δεν λογοδοτείτε απέναντι στον ελληνικό λαό για όλα αυτά τα σκάνδαλα που περιέγραψα και λίγο πριν ή για τις απευθείας αναθέσεις ή για τον αδιαφανή τρόπο που χρησιμοποιείτε το δημόσιο χρήμα οι κυβερνώντες τα τελευταία χρόνια.
Κάνατε λόγο για μέριμνα, τάχα, και στήριξη του πρωτογενή τομέα. Τι σάς εμπόδισε να το κάνετε αυτά τα χρόνια; Φταίει το Σύνταγμα για το σκάνδαλο του ΟΠΕΚΕΠΕ; Φταίει το Σύνταγμα ή είναι πολιτική σας επιλογή ουσιαστικά να φθίνει ο πρωτογενής τομέας στη χώρα, ο αγροτικός τομέας; Δική σας επιλογή, της κυβερνητικής Πλειοψηφίας -της Κοινοβουλευτικής Πλειοψηφίας, στην προκειμένη περίπτωση- δεν ήταν να ψηφίσετε και στην Ευρωπαϊκή Ένωση τη Συνθήκη της Mercosur; Με τέτοιες πολιτικές επιλογές στηρίζεται ο πρωτογενής τομέας; Με τον αγρότη να έχει εγκαταλειφθεί από την πολιτεία στα υπέρογκα έξοδά του, είτε της ενέργειας είτε των αγροεφοδίων, στηρίζεται ο πρωτογενής τομέας; Χρειάζεται να κάνουμε μνεία στο Σύνταγμα για τη στήριξη, τάχα, του πρωτογενή τομέα;
Ανεξάρτητες Αρχές, το άρθρο 101Α. Πόσες φορές δεν παραβιάσατε και την προσωπική και τη λειτουργική ανεξαρτησία του θεσμού! Τι έγινε στην ΑΔΑΕ; Εδώ μας κάνατε να ξεχάσουμε και τα μαθηματικά που ξέραμε με τον τρόπο που, μαζί με τον κ. Βελόπουλο και την Ελληνική Λύση, αποφασίσατε να ορίσετε διοικητή στην ΑΔΑΕ ή τις παρεμβάσεις που κάνατε σε όλες τις Ανεξάρτητες Αρχές και στους λειτουργούς τους. Φταίει το Σύνταγμα;
Προφανώς και χρειάζονται ευρείες συναινέσεις και πλειοψηφίες. Δεν σεβαστήκατε, όμως, ούτε και αυτή που σήμερα το Σύνταγμα έχει ως γράμμα του και μας φέρατε εδώ μια πρόταση και την περάσατε με μια νοθεία, σε σχέση και με τα απλά μαθηματικά που γνωρίζαμε.
Ασφαλώς και πρέπει το πολιτικό σύστημα να συναινέσει σε πρόσωπα μέσα από ευρείες συναινέσεις. Εδώ είναι να μας το αποδείξετε, κάτι που δεν κάνατε τα έξι-επτά χρόνια. Δεν φταίει το Σύνταγμα.
Ως προς το άρθρο 102, για τις αρμοδιότητες και τους πόρους των ΟΤΑ, εμείς είμαστε υπέρ της στήριξης της τοπικής αυτοδιοίκησης και με αρμοδιότητες που θα φύγουν από το κράτος και από την κεντρική διοίκηση, αλλά και με τους ακόλουθους πόρους που θα πρέπει να έχει η τοπική αυτοδιοίκηση, που θα συνοδεύουν, δηλαδή, τις αρμοδιότητες, προκειμένου να μπορέσει να ανταποκριθεί στις προκλήσεις.
Και, ασφαλώς, είμαστε υπέρ και των τοπικών δημόσιων πολιτικών, αλλά χωρίς πόρους τέτοιες πολιτικές δεν μπορούν να υπάρξουν από τους ΟΤΑ προς όφελος των πολιτών.
Δεν σας ενδιαφέρει να στηρίξετε τους ΟΤΑ. Το είδαμε τώρα τελευταία και με το νομοσχέδιο που φέρατε και ενοποιήσατε τις διατάξεις σε μορφή κώδικα για τους ΟΤΑ. Το μόνο που θέλετε είναι να αξιοποιείτε, να εργαλειοποιείτε πλειοψηφίες μέσα από καλπονοθευτικά εκλογικά συστήματα, προκειμένου να έχετε πιο ισχυρό το κράτος και την εξουσία σας, όταν βρίσκεστε στη θέση της κυβέρνησης.
Αυτός ήταν πάντα ο οδηγός σε ό,τι παρεμβάσεις κάνατε η Νέα Δημοκρατία, η συντηρητική παράταξη, τόσα χρόνια μεταπολιτευτικά γύρω από τον θεσμό της αυτοδιοίκησης αλλά και τον θεσμό της αποκέντρωσης. Το ίδιο επιχειρείτε να κάνετε και τώρα με την αλλαγή του Συντάγματος αλλά και με τον πρόσφατο Κώδικα που ψηφίσατε και τις αλλαγές που περιέχει.
Και κλείνω, κυρίες και κύριοι συνάδελφοι, με ένα άρθρο που θα απασχολήσει αύριο την επιτροπή μας εδώ και είναι το άρθρο 103. Αλήθεια, χρειάζεται αλλαγή του Συντάγματος; Ποιος ο λόγος αυτός, αν πραγματικά δεν μιλάμε για έναν συνταγματικό λαϊκισμό, δεν μιλάμε για έναν πλεονασμό, δεν μιλάμε για την ενεργοποίηση ενός κοινωνικού αυτοματισμού, όταν κάνετε λόγο για την ανάγκη αλλαγής του άρθρου 103; Ποιος σήμερα δεν μπορεί να αξιολογήσει τους δημοσίους υπαλλήλους; Υπάρχει το πλαίσιο. Υπάρχει η πολιτική βούληση; Αυτό είναι ένα ερώτημα που θα πρέπει να απαντηθεί: Τι κάνατε τα τελευταία έξι-επτά χρόνια. Το πλαίσιο, όμως, υπάρχει. Να υπάρχει αξιολόγηση, να υπάρχει η στήριξη του δημοσίου υπαλλήλου, κάτι που δεν κάνατε τα τελευταία χρόνια, των δομών και της λειτουργίας της δημόσιας διοίκησης, κάτι που δεν αναζητάτε για να αξιολογήσετε.
Όμως, προκειμένου να κινητοποιήσετε την υπόλοιπη κοινωνία απέναντι στους δημοσίους υπαλλήλους, λέτε ότι φταίει ο δημόσιος υπάλληλος. Δεν φταίει ο δημόσιος υπάλληλος. Αξιολογήστε δομές, αξιολογήστε λειτουργία της δημόσιας διοίκησης και στηρίξτε τον δημόσιο υπάλληλο και αφήστε πλέον τη δημόσια διοίκηση να ανασάνει.
Σας ευχαριστώ.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε τον κ. Γαβρήλο.
Στο Βήμα τώρα ο Ανδρέας Νικολακόπουλος από τη Νέα Δημοκρατία. Να ετοιμάζεται ο Νάσος Ηλιόπουλος και μετά ο κ. Γεώργιος Κωτσός.
ΑΝΔΡΕΑΣ ΝΙΚΟΛΑΚΟΠΟΥΛΟΣ: Κυρίες και κύριοι συνάδελφοι, το Σύνταγμα πρέπει πάντα να υπηρετεί τις ανάγκες της κοινωνίας και αυτό είναι, κατά την άποψή μου, η ουσία κάθε Συνταγματικής Αναθεώρησης. Δεν αναθεωρούμε το Σύνταγμα, επειδή το επιβάλλει η συγκυρία. Το αναθεωρούμε, όταν η εμπειρία αποδεικνύει ότι οι θεσμοί μπορούν να λειτουργήσουν καλύτερα, όταν η κοινωνία ζητά περισσότερο κράτος δικαίου, περισσότερη αποτελεσματικότητα, μεγαλύτερη διαφάνεια και ουσιαστικότερη λογοδοσία.
Η αναθεωρητική πρωτοβουλία που συζητούμε σήμερα κινείται ακριβώς προς αυτήν την κατεύθυνση. Αποτυπώνει τη βούληση να αποκτήσει η χώρα ένα σύγχρονο και λειτουργικό θεσμικό πλαίσιο, που θα ενισχύει την εμπιστοσύνη των πολιτών προς τη δημόσια διοίκηση και τους δημοκρατικούς θεσμούς.
Οι προτεινόμενες αναθεωρήσεις των άρθρων 101 και 101Α που προτείνει η Νέα Δημοκρατία δεν αποτελούν αποσπασματικές παρεμβάσεις. Συνθέτουν μια συνεκτική θεσμική πρόταση για ένα κράτος που λειτουργεί καλύτερα, αποφασίζει γρηγορότερα, λογοδοτεί περισσότερο και βρίσκεται ουσιαστικά πιο κοντά στον πολίτη.
Διότι το ζητούμενο δεν είναι να αλλάξουμε διατάξεις. Είναι να αλλάξουμε νοοτροπίες, να οικοδομήσουμε μια δημόσια διοίκηση που δεν θα εγκλωβίζεται σε πολύπλοκες διαδικασίες και αλληλοεπικαλυπτόμενες αρμοδιότητες, αλλά θα υπηρετεί με ταχύτητα, αποτελεσματικότητα και διαφάνεια το δημόσιο συμφέρον και τον πολίτη. Αυτός είναι ο πυρήνας των προτεινόμενων αλλαγών.
[bookmark: _Hlk234436186]Το άρθρο 101 αγγίζει τον πυρήνα της διοικητικής οργάνωσης του κράτους. Η εμπειρία των τελευταίων δεκαετιών απέδειξε ότι πολλές διοικητικές δομές διαφόρων φορέων του Δημοσίου δημιουργήθηκαν με καλές προθέσεις, χωρίς όμως πάντοτε να υπηρετούν την αποτελεσματικότητα. Η ύπαρξη επικαλυπτόμενων αρμοδιοτήτων, η πολυπλοκότητα στη λήψη αποφάσεων και οι χρονοβόρες διαδικασίες συχνά λειτουργούν εις βάρος του πολίτη. 
Με την προτεινόμενη αναθεώρηση καταργείται το τεκμήριο αρμοδιότητας υπέρ των αποκεντρωμένων διοικήσεων, ώστε ο κοινός νομοθέτης να διαθέτει την απαιτούμενη ευελιξία να οργανώνει τη δημόσια διοίκηση σύμφωνα με τις πραγματικές ανάγκες της κοινωνίας και όχι σύμφωνα με ένα μοντέλο που έχει εξαντλήσει τα όριά του. Η αποκέντρωση δεν ταυτίζεται με την ύπαρξη περισσότερων διοικητικών επιπέδων. Η πραγματική αποκέντρωση σημαίνει υπηρεσίες πιο κοντά στον πολίτη. Σημαίνει ξεκάθαρες αρμοδιότητες, ταχύτερες αποφάσεις, λιγότερη γραφειοκρατία, περισσότερη λογοδοσία. 
Παράλληλα, ιδιαίτερη σημασία έχει η συνταγματική κατοχύρωση της κρατικής μέριμνας για τον πρωτογενή τομέα και την ανάπτυξη της ελληνικής περιφέρειας. Πρόκειται για μια βαθιά πολιτική επιλογή. Γιατί δεν μπορεί να υπάρξει ισχυρή Ελλάδα χωρίς ισχυρή περιφέρεια. Δεν μπορεί να υπάρξει βιώσιμη ανάπτυξη, όταν οι ευκαιρίες συγκεντρώνονται μόνο στα μεγάλα αστικά κέντα. Και ως Βουλευτής ενός νομού της περιφέρειας, του Νομού Ηλείας, γνωρίζω καλά τι σημαίνει να αγωνίζονται καθημερινά οι άνθρωποι της παραγωγής, οι αγρότες, οι κτηνοτρόφοι, οι νέοι της περιφέρειας, διεκδικώντας ίσες δυνατότητες, καλύτερες υποδομές και ποιοτικότερες δημόσιες υπηρεσίες. 
Η συνταγματική πρόβλεψη για τη στήριξη του πρωτογενούς τομέα και της περιφέρειας αποτελεί μια ουσιαστική θεσμική εγγύηση ότι η ισόρροπη ανάπτυξη δεν θα αποτελεί απλώς κυβερνητική επιλογή, αλλά σταθερή συνταγματική κατεύθυνση. 
Εξίσου σημαντική, όμως, είναι και η ενσωμάτωση στο ίδιο άρθρο των αρχών της χρηστής διοίκησης, της αξιοκρατίας, της διαφάνειας, της λογοδοσίας, καθώς και η συνταγματική κατοχύρωση της Εθνικής Αρχής Διαφάνειας, μιας αρχής που κατοχύρωσε και θεσμοθέτησε αυτή η Κυβέρνηση κι έχει ήδη παράξει πολύ σημαντικά αποτελέσματα. 
Οι πολίτες δεν αρκούνται πλέον σε καλές προθέσεις. Απαιτούν θεσμούς που λειτουργούν, απαιτούν διοίκηση που αξιολογείται, απαιτούν διαφάνεια στις αποφάσεις και ίσους κανόνες για όλους. Η Εθνική Αρχή Διαφάνειας αποτελεί πλέον έναν ώριμο θεσμό, ο οποίος αξίζει να αποκτήσει συνταγματική κατοχύρωση, που θα την ενισχύσει περαιτέρω στο κύρος και στην αποστολή. 
Η ίδια φιλοσοφία διατρέχει και την προτεινόμενη αναθεώρηση του άρθρου 101Α΄. Οι Ανεξάρτητες Αρχές αποτελούν βασικούς πυλώνες δικαίου του κράτους δικαίου. Η ανεξαρτησία τους, όμως, δεν κατοχυρώνεται μόνο από τον τίτλο τους. Κατοχυρώνεται κυρίως από τον τρόπο επιλογής των προσώπων που τις στελεχώνουν. 
Η πρόταση της Νέας Δημοκρατίας εισάγει μια διαδικασία που συνδυάζει τη διαφάνεια, την αξιοκρατία και τη δημοκρατική νομιμοποίηση, με δημόσια πρόσκληση εκδήλωσης ενδιαφέροντος, με αξιολόγηση των υποψηφίων από συμβούλιο εμπειρογνωμόνων υψηλού κύρους, στο οποίο συμμετέχουν θεσμικοί παράγοντες με αποδεδειγμένη ανεξαρτησία και κύρος και με τελική επιλογή από την αρμόδια Κοινοβουλευτική Επιτροπή. Έτσι περιορίζονται οι σκιές, ενισχύεται η αξιοπιστία της διαδικασίας και θωρακίζεται ακόμα περισσότερο η ανεξαρτησία των Αρχών. 
Κυρίες και κύριοι συνάδελφοι, η κοινωνία σήμερα δεν ζητά περισσότερους θεσμούς. Ζητά καλύτερους θεσμούς. Δεν ζητά περισσότερη γραφειοκρατία. Ζητά περισσότερο αποτέλεσμα. Δεν ζητά περισσότερες εξουσίες. Ζητά περισσότερη ευθύνη και περισσότερη λογοδοσία. Αυτό ακριβώς υπηρετούν οι προτεινόμενες προς αναθεώρηση διατάξεις, ένα κράτος πιο ευέλικτο, πιο αποτελεσματικό, πιο κοντά στον πολίτη, μια δημόσια διοίκηση που εμπνέει εμπιστοσύνη, μια περιφέρεια που αποκτά πραγματικές προοπτικές ανάπτυξης, θεσμούς που λειτουργούν με αξιοκρατία, διαφάνεια και ανεξαρτησία. 
Η Συνταγματική Αναθεώρηση, άλλωστε, δεν είναι μια διαδικασία που αφορά μόνο το παρόν. Είναι μια παρακαταθήκη για τις επόμενες γενιές κι έχουμε χρέος να αξιοποιήσουμε αυτήν τη μεγάλη ευκαιρία με τόλμη, με ευθύνη, με εμπιστοσύνη στις δυνατότητες της χώρας μας, ώστε να γίνει ακόμα πιο ισχυρή θεσμικά και ακόμα πιο αποτελεσματική, προς όφελος, τελικώς, του Έλληνα πολίτη. 
Σας ευχαριστώ πολύ.
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε, κύριε συνάδελφε. 
Και τώρα στο Βήμα ο ανεξάρτητος Βουλευτής, ο κ. Νάσος Ηλιόπουλος. 
Παρακαλώ, έχετε τον λόγο.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κυρία Πρόεδρε. 
Κυρίες και κύριοι συνάδελφοι, θα ξεκινούσα διαφορετικά, αλλά επειδή νομίζω ότι πάντα έχει μια αξία ο ζωντανός διάλογος, άκουσα τον προηγούμενο ομιλητή και την ειδική αναφορά που έκανε για τη συνταγματική κατοχύρωση για τη στήριξη του πρωτογενούς τομέα και ότι δεν υπάρχει ισχυρή Ελλάδα χωρίς ισχυρή περιφέρεια κ.λπ.. Νομίζω ότι όντως είναι σημαντικό να μιλήσουμε για αυτό το ζήτημα. 
Ο συνάδελφος ήταν μάλιστα και Πρόεδρος στην Επιτροπή για τον ΟΠΕΚΕΠΕ και είναι εκλεγμένος Βουλευτής από τον Νομό Ηλείας. Αυτήν τη στιγμή που μιλάμε με ποιον τρόπο δίνονται επιδοτήσεις; Με ποιον τρόπο δίνονται; Αγνοούνται επτά εκατομμύρια ζώα. Επτά εκατομμύρια είναι η διαφορά μεταξύ ΕΛΣΤΑΤ και Υπουργείου. Ο Νομός Ηλείας, με τριακόσιες χιλιάδες ζώα, παράγει όσο γάλα παράγει το Ρέθυμνο, με δηλωμένα τρία εκατομμύρια ζώα. Και μου προκαλεί εντύπωση το ότι δεν μπορείτε να υπερασπιστείτε καν τον νομό στον οποίο έχετε εκλεχθεί. Όχι μόνο εσείς, συνολικά. 
Η Κρήτη, με επταπλάσιο ζωικό κεφάλαιο από την Κεντρική Μακεδονία, παράγει το 60% του γάλακτος που παράγει η Κεντρική Μακεδονία. Τα ζώα στην Κεντρική Μακεδονία για κάποιον λόγο φυσιολογικό έχουν παραγωγή εκατόν σαράντα ένα λίτρα γάλα μέσο όρο. Στην Κρήτη έχουνε δεκατέσσερα λίτρα. Με βάση αυτά τα νούμερα εσείς δίνετε επιδοτήσεις. 
Επτά χρόνια μετά δεν μπορείτε καν να ξέρετε ποιος είναι ο αριθμός του ζωικού κεφαλαίου και μας λέτε ότι το πρόβλημα είναι αν θα κατοχυρωθεί στο Σύνταγμα ο πρωτογενής τομέας;  Αυτό είναι το πρόβλημα;
ΑΝΔΡΕΑΣ ΝΙΚΟΛΑΚΟΠΟΥΛΟΣ: Και αυτό.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Αυτό είναι το πρόβλημα; Αυτό είναι το πρόβλημα, ότι δεν έχει κατοχυρωθεί, συνάδελφε. 
ΑΝΔΡΕΑΣ ΝΙΚΟΛΑΚΟΠΟΥΛΟΣ: Και αυτό.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Δηλαδή, εσύ στους παραγωγούς στην Ηλεία πηγαίνεις και τους λες αυτό; Τι να σας πω; Εγώ σηκώνω τα χέρια μου ψηλά. Εγώ σηκώνω τα χέρια μου ψηλά. Το ότι δεν ντρέπεστε με αυτά τα πράγματα, εγώ σηκώνω τα χέρια μου ψηλά. Και δίνετε επιδοτήσεις, ξαναλέω, με αυτόν τον τρόπο και κυνηγάτε αυτούς που κυνηγάτε. Και ποιους στηρίζετε, που μιλάτε για διαφάνεια; Τον Μελά. Καταδικασμένος, πλέον, ο Μελάς, πάει για κακούργημα και το δικαστήριο τι λέει; Να αναζητηθούν και πολιτικές ευθύνες. 
Εδώ, όμως, ποιο είναι το θέμα;
ΑΝΔΡΕΑΣ ΝΙΚΟΛΑΚΟΠΟΥΛΟΣ: Πώς το στηρίζουμε; 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Δεν σας διέκοψα. Καταλαβαίνω τον εκνευρισμό σας, αλλά εδώ ποιο είναι το θέμα; Δεν μπορείτε να μιλάτε εσείς για διαφάνεια. Δεν μπορείτε να μιλάτε εσείς για διαφάνεια. Αυτήν τη στιγμή ελέγχεστε από την Ευρωπαϊκή Εισαγγελία για εκατόν εβδομήντα πέντε υποθέσεις 2,68 δισεκατομμυρίων. 
Και, όχι, η Εθνική Αρχή Διαφάνειας δεν τα έχει πάει καλά, για να πρέπει να την κατοχυρώσουμε και συνταγματικά. Ούτε στην 717 τα πήγε καλά ούτε σε μια σειρά από άλλα ζητήματα τα πήγε καλά. Φτιάξατε απλά ξανά έναν νέο συγκεντρωτικό μηχανισμό, για να κάνετε ό,τι μπορείτε. 
Αυτό, όμως, το παράδειγμα με τον πρωτογενή τομέα είναι ο ορισμός αυτό που λέμε το Σύνταγμα ως άλλοθι. Αρνείστε να λύσετε ένα πραγματικό πρόβλημα, γιατί στο συγκεκριμένο ζήτημα εσείς είστε το πρόβλημα, και μεταθέτετε τη συζήτηση στο συνταγματικό πεδίο. Αυτή είναι η πρώτη παρατήρηση.
Δεύτερη παρατήρηση. Θέλω να ξεκινήσω με το 101Α΄ για τις Ανεξάρτητες Αρχές. Και δεν θα ξεκινήσω με αυτό που φαντάζεστε για την ΑΔΑΕ και τις επιθέσεις που είχατε κάνει σε Ράμμο, σε Μενουδάκο κ.λπ.. Θα ξεκινήσω από κάτι άλλο, από τις επιθέσεις που είχατε κάνει στον Συνήγορο του Πολίτη. Γιατί δεν υπάρχει άλλη κυβέρνηση η οποία έχει τσακωθεί κι έχει κυνηγήσει τόσο πολύ Ανεξάρτητες Αρχές όσο η δικιά σας, όταν είχε ξεκινήσει η έρευνα για την Πύλο και τι δουλειά έκανε ο Συνήγορος του Πολίτη και τι λέγατε εσείς. 
Ο Συνήγορος του Πολίτη, όμως, κάνει και διάφορα άλλα πράγματα, πολύ σημαντικά. Ένα από τα πράγματα που κάνει είναι να ερευνά περιπτώσεις αστυνομικής αυθαιρεσίας, αν αυτό κάτι σάς λέει. Περίμενα σήμερα, έστω από κάποιον, να ακούσω μισή φράση. Γιατί υποτίθεται ότι όλες οι ανθρώπινες ζωές έχουν την ίδια αξία κι ένα νέο παιδί είκοσι χρονών, ο Θοδωρής Ζαβραδινός, δολοφονήθηκε με σφαίρες στο κεφάλι από τους ανθρώπους που έχουν την ευθύνη από την Ελληνική Δημοκρατία να προστατεύουν τους πολίτες.
Και, μάλιστα, αυτή η δολοφονία συνεχίζεται, γιατί βγαίνει ο Δήμαρχος της περιοχής του Άργους, μέλος της Πολιτικής Επιτροπής της Νέας Δημοκρατίας, και κάνει μισαναπηρικές δηλώσεις, ότι το πρόβλημα είναι ότι το παιδί ήταν αυτιστικό και έπρεπε η μάνα του να το κρατάει σπίτι. Αυτή είναι η αντίληψή σας; Αυτή είναι η αντίληψή σας; Και όλα αυτά σχετίζονται. 
Να σας θυμίσω κάτι το οποίο έχει μια σχέση με αυτήν την υπόθεση. Ήταν 1η Σεπτεμβρίου του 2023, όταν ο Κώστας Μανιουδάκης μετά από έλεγχο της Αστυνομίας στα Χανιά έπεφτε νεκρός. Αυτήν τη στιγμή οι τέσσερις αστυνομικοί που εμπλέκονται στον έλεγχο είναι κατηγορούμενοι για ανθρωποκτονία, όχι από κάποιο κόμμα, από την ελληνική δικαιοσύνη. Είναι κατηγορούμενοι για ανθρωποκτονία σε ήρεμη ψυχική κατάσταση, με ενδεχόμενο δόλο, πολύ βαρύ πράγμα, και είναι κανονικά στην υπηρεσία. Είναι κανονικά στην υπηρεσία. Και αυτή είναι μία από τις πολλές υποθέσεις, στις οποίες εδώ και επτά χρόνια συνέχεια στέλνετε ένα σήμα, «κάντε ό,τι καταλαβαίνετε, θα κάνουμε ό,τι μπορούμε για να πέσετε στα μαλακά». Ναι, αυτή η υπόθεση του Μανιουδάκη και μια σειρά από άλλες υποθέσεις σχετίζονται με τη δολοφονία του Θοδωρή στο Άργος και τον τρόπο με τον οποίο τοποθετούνται τα δικά σας στελέχη. Γιατί, ξαναλέω, ο δήμαρχος της περιοχής είναι μέλος της Πολιτικής Επιτροπής της Νέας Δημοκρατίας. 
ΓΕΩΡΓΙΟΣ ΚΩΤΣΟΣ: Για τους αστυνομικούς που είναι θύματα βίας;
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Αυτό είναι. Θα ξεκινήσουμε τώρα για τους αστυνομικούς που είναι θύματα βίας. Αυτό. Αυτό θα ξεκινήσουμε. Μπράβο, συγχαρητήρια. Συγχαρητήρια. Βγείτε και εσείς και πείτε ότι φταίει η μάνα του παιδιού ή ότι φταίει το παιδί που είναι αυτιστικό. Καλά, δεν ντρέπεστε λίγο; Δεν ντρέπεστε λίγο; Δεν ντρέπεστε λίγο; 
(Θόρυβος στην Αίθουσα)
Εντάξει, χαίρομαι που εκνευρίζεστε. Χαίρομαι που εκνευρίζεστε, αλλά εντάξει.
ΙΩΑΝΝΗΣ ΠΑΠΠΑΣ: Κανείς δεν εκνευρίζεται.
ΓΕΩΡΓΙΟΣ ΚΩΤΣΟΣ: Ό,τι καταλαβαίνει ο καθένας.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Τι να σας πω τώρα; Τι να σας πω και τι να καταλάβετε; Τι να σας πω και τι να καταλάβετε!
Συνεχίζω για τις Ανεξάρτητες Αρχές. Αφού προσπαθήσατε να μας μάθετε καινούργια μαθηματικά, μαζί με τον Βελόπουλο, όταν κάνατε τις κρίσιμες παρεμβάσεις στην ΑΔΑΕ, όταν κάνατε χυδαίες επιθέσεις απέναντι στον Ράμμο, σας ενδιαφέρει εσάς η συνταγματική κατοχύρωση της διαφάνειας.
Συγχωρέστε μας, δεν μπορούμε να σας πιστέψουμε. Αυτήν τη στιγμή ο Ντίλιαν έχει καταθέσει πλέον επίσημα έγγραφα σε ισραηλινό δικαστήριο ότι έχει πουλήσει το Predator στην ελληνική πολιτεία. Και εσείς λέτε «να μην καταθέσει στη Βουλή», οι άνθρωποι που έχετε βάλει στον Άρειο Πάγο να μη βγάλουν την υπόθεση, να μην ερευνήσουν καν τα στοιχεία, όχι ότι τα ερεύνησαν και κατέληξαν κάπου. Να μην ερευνήσουν καν τα στοιχεία. 
Και είναι φανερό, ξαναλέω, ότι μέσα σ’ αυτό το πλαίσιο δεν μπορεί να υπάρξει κανένα πεδίο συνεννόησης και θεσμικού διαλόγου μαζί σας για ζητήματα διαφάνειας, δημοκρατικής λειτουργίας. Γιατί είστε το πρόβλημα, είστε το πρόβλημα. Και μέσα στην επιτροπή αυτή υπάρχουν άνθρωποι που ήταν υπό παρακολούθηση από το Predator και δεν βρήκαν το κουράγιο καν να μιλήσουν. 
Τι μπορούμε να συζητήσουμε με έναν άνθρωπο, και τον έχετε και Πρόεδρο στην Επιτροπή τον έναν, που ήταν υπό παρακολούθηση από το Predator ως κρατικός λειτουργός, με θεσμική ευθύνη απέναντι στην Γ΄ Ελληνική Δημοκρατία; Τι να συζητήσουμε σε αυτό; 
Προτελευταία παρατήρηση για την ανάπτυξη της περιφέρειας, νησιωτικότητα, κ.λπ., γιατί το Σύνταγμα έχει τη δυνατότητα να είναι ένας ζωντανός οργανισμός και να συνδέονται διάφορα πράγματα. Το ξέρετε -και είμαι σίγουρος ότι το ξέρετε πάρα πολύ καλά-, με αυτό που πάτε να κάνετε με το άρθρο 16, το Πανεπιστήμιο Αιγαίου, το Δημοκρίτειο, μια σειρά από περιφερειακά πανεπιστήμια θα μαραζώσουν ακόμα περισσότερο, αλλά δεν σας νοιάζει. Και μετά έρχεστε και μιλάμε για την ανάπτυξη, ας πούμε, και την περιφερειακή ανάπτυξη της χώρας και να σεβαστούμε τις ακριτικές περιοχές. Θα το σκοτώσετε το περιφερειακό πανεπιστήμιο, κανονικά θα το σκοτώσετε, το οποίο ήδη μαραζώνει και στο Αιγαίο και στη Θράκη και αλλού. 
Για να συνεννοηθούμε. Αν ήσασταν λίγο πιο ειλικρινείς σε αυτά που φέρνετε, να φέρνατε μία φράση για τις Ανεξάρτητες Αρχές -πώς το είπε το ωραίο ο Δημητριάδης-, ότι η δουλειά των Ανεξάρτητων Αρχών είναι να τρώνε τη σφαίρα για να μένει πάνω το αφεντικό. Μπορούσατε να βάλετε και αυτό στο Σύνταγμα. Γιατί εκεί έχετε φτάσει το επίπεδο του πολιτικού διαλόγου, να μιλάει ο πρώην Γενικός Γραμματέας του Πρωθυπουργού και να ακούς φράσεις που ταιριάζουν σε οργανωμένο έγκλημα, όχι σε πολιτικό διάλογο και πολιτική αντιπαράθεση. «Να φάω τη σφαίρα, για να μείνει πάνω το αφεντικό». Και δεν σας ενοχλεί. Δεν σας ενοχλεί αυτό. 
Τελευταία φράση και κλείνω, με το ζήτημα με τις αποκεντρωμένες. Είναι πρόβλημα οι αποκεντρωμένες; Προφανώς και είναι. Προφανώς και είναι με τον τρόπο που λειτουργούν και σε μια σειρά από παρεμβάσεις που κάνουνε απέναντι σε αποφάσεις δημοτικών συμβουλίων, όταν αυτές οι αποφάσεις των δημοτικών συμβουλίων έρχονται σε κόντρα με την κυβερνητική γραμμή. 
Εσείς αυτήν τη στιγμή με την κατάργηση των αποκεντρωμένων δίνετε περισσότερη εξουσία στα δημοτικά συμβούλια ή στις εκλεγμένες περιφέρειες; Όχι. Απλά μετατοπίζετε λίγο αυτήν τη δομή προς την κρατική διοίκηση. Αυτό κάνετε. Αυτό κάνετε. Και το πώς αντιλαμβάνεστε τη συγκρότηση και τη λειτουργία της τοπικής αυτοδιοίκησης το δείξατε και στο πρόσφατο νομοθέτημά σας. Δεν είναι ένα νομοθέτημα το οποίο δίνει περισσότερη εξουσία στις δημοτικές αρχές ή στον α΄ και β΄ βαθμό αυτοδιοίκησης. Είναι νομοθέτημα το οποίο δίνει περισσότερη εξουσία στο κράτος για το πώς θα ελέγχει. 
Άρα, προφανώς, αυτή η Αναθεώρηση είναι μία Αναθεώρηση που αντλεί τη μεθοδολογία της από μια λογική αυταρχικής δημοκρατίας και δουλειά της Αντιπολίτευσης είναι να κάνει ό,τι μπορεί, έτσι ώστε αυτή η Συνταγματική Αναθεώρηση να ναυαγήσει.
Ευχαριστώ, κυρία Πρόεδρε. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ τον κύριο συνάδελφο. 
Να έρθει στο Βήμα ο κ. Κωτσός Γεώργιος, Βουλευτής της Νέας Δημοκρατίας.
Να ετοιμάζεται ο Βασίλης Μεταξάς και ο Γιάννης Παππάς. 
ΓΕΩΡΓΙΟΣ ΠΑΠΑΗΛΙΟΥ: Κυρία Πρόεδρε, έχω δηλώσει κι εγώ ότι θέλω να μιλήσω.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Σε λίγο, υπομονή. Ξέρω ότι ανυπομονείτε να μιλήσετε. Σε λίγο θα μιλήσετε. Θα σας ανακοινώσουμε στην επόμενη τριάδα.
Κύριε συνάδελφε, έχετε τον λόγο. 
ΓΕΩΡΓΙΟΣ ΚΩΤΣΟΣ: Ευχαριστώ πολύ, κυρία Πρόεδρε. 
Κυρίες και κύριοι συνάδελφοι, πραγματικά εκπλήσσομαι μερικές φορές από συναδέλφους που, όταν ανεβαίνουν στο Βήμα της Βουλής, μιλάνε ωσάν να προέρχονται από παρθενογένεση, λες και η πολιτική ιστορία της χώρας ξεκίνησε εχθές. Δεν υπάρχει παρελθόν -και ιδιαίτερα κομμάτων που κυβέρνησαν- και δεν υπάρχουν και συγκεκριμένα αποτελέσματα αυτών των κυβερνητικών πολιτικών ή επιλογών ή δράσεων ή πράξεων ή συμπεριφορών Υπουργών τους που τους έχουν οδηγήσει σε καταδίκες οριστικές. Κατά τα άλλα κράτος δικαίου. 
Εν πάση περιπτώσει, συζητάμε σήμερα για ένα άρθρο του Συντάγματος που πραγματικά είναι αγαπημένο μου. Αφορά την αποκέντρωση. Είναι αγαπημένο μου, διότι υπηρέτησα την αυτοδιοίκηση είκοσι πέντε χρόνια και ήμουν πάντα υπέρμαχος της αποκέντρωσης, της εμπιστοσύνης στους αποκεντρωμένους θεσμούς. Ήμουν πάντα υπέρμαχος της αρχής της επικουρικότητας, του να δίνονται λύσεις, δηλαδή, στο πλησιέστερο στον πολίτη επίπεδο. 
Να αναγνωρίσουμε εδώ το εξής, αγαπητές και αγαπητοί συνάδελφοι. Μέχρι τη δεκαετία του ’90 το ελληνικό κράτος ήταν τρομερά υπερσυγκεντρωτικό. Τα πάντα σχεδόν εκπορεύονταν από την κεντρική διοίκηση του κράτους. Τότε έγινε η πρώτη απόπειρα αποκέντρωσης με τον ν.2218/1994, που επί της ουσίας ίδρυσε τις νομαρχιακές αυτοδιοικήσεις. Συμβούλια, περιοχές, νομαρχιακές αυτοδιοικήσεις. Ο τότε νόμος, ο ν.2218, έδωσε στις νομαρχιακές αυτοδιοικήσεις πέντε χιλιάδες αρμοδιότητες. Δεν πέρασε ούτε ο πρώτος χρόνος που λειτούργησαν οι νομαρχιακές αυτοδιοικήσεις και ήρθε ξανά το κράτος, με τον ν.2240, να πάρει πίσω τις τέσσερις χιλιάδες αρμοδιότητες, γιατί μετάνιωσε, προφανώς. 
Και, στη συνέχεια, άλλη μεγάλη μεταρρύθμιση και πραγματική τομή η θέσπιση των περιφερειακών αυτοδιοικήσεων, που αφενός μεν ενδυνάμωσε την τοπική αυτοδιοίκηση και την περιφερειακή αυτοδιοίκηση και επί της ουσίας τούς έδωσε και ένα πολύ μεγάλο οικονομικό εργαλείο, χρηματοδοτικό εργαλείο, ένα τμήμα του ΕΣΠΑ, τα Περιφερειακά Επιχειρησιακά Προγράμματα. 
Κοιτάξτε, υπάρχει ένα μότο που λέει το εξής: Τα κράτη είναι πολύ μεγάλα για να επιλύουν τοπικές υποθέσεις, να ασχοληθεί, δηλαδή, το κράτος αν υπάρχει λακκούβα στον Δήμο Μουζακίου, στον Δήμο Ελασσόνας, στον Δήμο Πτολεμαΐδας ή για την αποκομιδή των απορριμμάτων, αλλά και ταυτόχρονα τα κράτη είναι πολύ μικρά για να λύνουν διεθνή προβλήματα από μόνα τους. Το ζήτημα της κλιματικής αλλαγής, ας πούμε, κλιματικής κρίσης λύνεται μόνο με ένα κράτος; Το ζήτημα της μετανάστευσης λύνεται μόνο με ένα κράτος; Το ζήτημα της μόλυνσης του περιβάλλοντος;
Το ζήτημα είναι για μας, πιστεύοντας στην αποκέντρωση και στους αυτοδιοικητικούς θεσμούς, μέχρι ποιο επίπεδο θα φτάσουμε να αποκεντρώνουμε θεσμούς και να αποκεντρώνουμε αρμοδιότητες; 
Το λέω αυτό και στο επίπεδο της εκπροσώπησης του κράτους στην περιφέρεια αλλά και στο επίπεδο που μπορούν οι αυτοδιοικητικοί θεσμοί να σηκώσουν τέτοιου είδους βάρος. 
Να σας δώσω ένα παράδειγμα. Θα ήταν λογικό η πρωτοβάθμια υγεία και η πρωτοβάθμια εκπαίδευση να περάσουν στην αυτοδιοίκηση; Στο εξωτερικό συμβαίνει. Το θέλουμε; Το θέλει η αυτοδιοίκηση; Μπορεί να το σηκώσει; Μπορεί να το αντέξει; Η αυτοδιοίκηση πολλές φορές λέει -και το ακούω από πολλούς συναδέλφους- να καταργηθεί η αποκεντρωμένη διοίκηση. 
Θέλουμε πραγματικά, για να αντιστρέψω τώρα το ερώτημα, το κράτος να φύγει παντελώς από την περιφέρεια; Ή θα πρέπει το κράτος να έχει εκπροσώπηση στην περιφέρεια τέτοια, ώστε να λειτουργεί συμπληρωματικά και όχι πατερναλιστικά πάνω στην αυτοδιοίκηση; 
Δείτε πώς αντιδρούν οι τοπικές κοινωνίες, όταν κρατικές δομές φεύγουν από την περιφέρεια. Όταν έφευγαν οι ΔΟΥ, ας πούμε, από τους δήμους, όταν έφευγε το ΤΕΒΕ από τους δήμους, όταν έφευγε ο ΟΤΕ από τους δήμους, λόγω και της εξέλιξης της τεχνολογίας, πώς αντιδρούσαν; 
Άρα, θα πρέπει ως πολιτεία, εάν θέλουμε πραγματικά να αντιμετωπίζουμε αυτά τα ζητήματα ουσιαστικά αλλά και σε βάθος, να δούμε σε ποιο επίπεδο λειτουργεί το κράτος με τους αποκεντρωμένους θεσμούς στην περιφέρεια και σε ποιο επίπεδο οι περιθωριακοί θεσμοί, οι αυτοδιοικητικοί θεσμοί μπορούν να αναλάβουν ευθύνες και δράσεις. 
Και, ξέρετε, ο πολίτης θέλει να νιώθει την πολιτεία κοντά του, είτε αυτή εκφράζεται με την αυτοδιοίκηση, είτε εκφράζεται με την περιφέρεια, είτε εκφράζεται με δομές του κεντρικού κράτους. Το ζήτημα για τον πολίτη δεν είναι τόσο το ποιος θεσμός λύνει το πρόβλημα, αλλά αν το πρόβλημα λύνεται γρήγορα, επαρκώς και αποτελεσματικά. 
Εάν, λοιπόν, συμφωνήσουμε σ’ αυτές τις βασικές αρχές, το τι κράτος δομημένο θέλουμε, σε ποιο επίπεδο οι κεντρικές υπηρεσίες του κράτους φτάνουν σε τοπικό επίπεδο και τι ακριβώς μεταφέρουμε στην αυτοδιοίκηση, μέσα από ποιους πόρους και μέσα από ποιο στελεχιακό δυναμικό, τότε μπορούμε να απαντήσουμε στο ζήτημα του άρθρου 101. 
Και βλέπετε ότι η Κυβέρνησή μας, με τον Κώδικα Αυτοδιοίκησης που ψηφίσαμε πρόσφατα, έκανε ένα σημαντικότατο βήμα και σε επίπεδο απλοποίησης διαδικασιών που λειτουργεί η αυτοδιοίκηση και σε ξεκαθάρισμα των τριών επιπέδων διοίκησης του κράτους μας -κεντρική διοίκηση, περιφερειακή αυτοδιοίκηση, τοπική αυτοδιοίκηση- τι κάνει, ποιος κάνει, πού το κάνει και πώς το κάνει. Διότι μέχρι πρότινος, χωρίς κώδικα που να αγγίζει την περιφερειακή αυτοδιοίκηση, χωρίς κώδικα που να αγγίζει τις ΔΕΥΑ, είχαμε μια τρομακτική επικάλυψη αρμοδιοτήτων και μετακύλιση ευθυνών, που το ζήσαμε πολύ έντονα σε δύσκολες περιόδους καταστροφών, είτε πυρκαγιών είτε πλημμυρών. 
Το ένα επίπεδο να μετακυλίει την ευθύνη στο άλλο και ο πολίτης, τελικά, να μένει μετέωρος, λες και τον ενδιέφερε αν το ζήτημα του καθαρισμού των υδατορεμάτων είναι θέμα του δασαρχείου, είναι θέμα του δήμου, είναι θέμα της περιφερειακής αυτοδιοίκησης. 
Ο πολίτης τι θέλει; Αποτελεσματική και ουσιαστική λύση του προβλήματος που αντιμετωπίζει, ουσιαστική και αποτελεσματική λύση των ζητημάτων που τον απασχολούν, είτε είναι κοινωνικά ζητήματα, είτε είναι ζητήματα εκπαίδευσης, είτε είναι ζητήματα υγείας.
Θα μπορούσε κάποιος να πει ότι θα πρέπει να έχει φορολογική και οικονομική αυτοτέλεια η αυτοδιοίκηση. Είμαστε σίγουροι ότι αν μεταφέρουμε τη δυνατότητα επιβολής πόρων στην αυτοδιοίκηση -για να έχει και την ευθύνη είσπραξης των πόρων, αλλά και το πώς κατανέμει τους πόρους που η ίδια εισπράττει- μπορεί να το κάνει η αυτοδιοίκηση; Θα το θέλαμε; Ή, αντιστρόφως, θα θέλαμε το κράτος να λείπει παντελώς από την περιφέρεια; 
Νομίζω, λοιπόν, ότι όλα αυτά στην Αναθεωρητική Βουλή θα μπορέσουμε να τα συζητήσουμε αναλυτικά. Ανοίγει ο δρόμος, όμως, της συζήτησης. Τι είδους αποκέντρωση θέλουμε, πώς την εννοούμε την αποκέντρωση και πώς τη στηρίζουμε την αποκέντρωση.
Κι επειδή αποκέντρωση χωρίς ζωντανή περιφέρεια δεν υπάρχει, ποιο είναι εκείνο το έμψυχο δυναμικό που δίνει τον τόνο, κυρίως στην περιφέρεια; Δεν είναι ο πρωτογενής τομέας; Δεν είναι οι αγρότες και οι κτηνοτρόφοι, κατά κύριο λόγο; Αυτοί δεν στηρίζουν και κρατούν όρθια την περιφέρεια; Δεν θα πρέπει να στηρίξουμε και συνταγματικά τον πρωτογενή τομέα, όπως τέθηκε πριν από τον συνάδελφο;
Και βέβαια ως προς ζητήματα που έχουν να κάνουν με ευάλωτες περιοχές, που βρίσκονται στη δίνη ζητημάτων που έχουν να κάνουν με κλιματική αλλαγή, με καταστροφές, που έχουν να κάνουν με απολιγνιτοποίηση που συμβαίνει στην Κοζάνη, δεν θα πρέπει συνταγματικά να δούμε πώς στηρίζουμε αυτές τις περιοχές; Πώς τις κρατούμε όρθιες; Το Σύνταγμά μας δεν θα πρέπει να έχει μέριμνα γι’ αυτές τις περιοχές;
Θεωρώ, λοιπόν, ότι γίνεται μια σοβαρή προσέγγιση αυτών των ζητημάτων. Μένει, λοιπόν, να ομονοήσουμε και να αποφασίσουμε κάποια στιγμή πώς θέλουμε να είναι δομημένο το κράτος μας, ποιες υπηρεσίες ή ποιες αρμοδιότητες ασκεί η κεντρική διοίκηση του κράτους, τι έχει εκχωρήσει στην περιφερειακή αυτοδιοίκηση και τι εκχωρούμε, τι εκχωρούμε στην πρωτοβάθμια αυτοδιοίκηση, τι αντέχει ο κάθε θεσμός να κάνει, για να μπορέσουμε πραγματικά να έχουμε μια αποτελεσματική δημόσια διοίκηση, επ’ ωφέλεια πάντα των πολιτών. Διότι, τελικά, όλοι αυτοί οι θεσμοί υπάρχουν, υπάρχουμε, εξ ονόματος των πολιτών κι αυτούς πρέπει να κοιτάμε στα μάτια.
Σας ευχαριστώ πολύ.
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε.
Ο κ. Βασίλης Μεταξάς, Βουλευτής του Κομμουνιστικού Κόμματος Ελλάδος στο Βήμα. Ακολουθεί ο κ. Ιωάννης Παππάς και μετά ο κ. Γεώργιος Παπαηλιού. Να ετοιμάζεστε.
Κύριε Μεταξά, έχετε τον λόγο. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κυρία Πρόεδρε. 
Μάταια προσπαθείτε, κυρίες και κύριοι της κυβερνητικής Πλειοψηφίας, να προσδώσετε κάποιο φιλολαϊκό περιτύλιγμα στις αντιδραστικές διατάξεις που προτείνετε στο Σύνταγμα και να κρύψετε ότι η στόχευσή σας είναι η ακόμα μεγαλύτερη προσαρμογή του εχθρικού για τον λαό αστικού κράτους στις τωρινές ανάγκες του συστήματος, από τη μια τη θωράκισή του σε πολεμικές συνθήκες, κυρίως απέναντι στον εχθρό λαό, από την άλλη, την ακόμα μεγαλύτερη προσαρμοστικότητά του, την ευελιξία του στην προώθηση της καπιταλιστικής κερδοφορίας, σε συνθήκες που το σάπισμα του καπιταλισμού βγάζει όλο και πιο συχνά, όλο και πιο βροντερά στην επιφάνεια τις εγγενείς αντιφάσεις του. Στασιμοπληθωρισμός, ύφεση και ούτω καθεξής.
Όταν όλα αυτά προσπαθείτε να τα μακιγιάρετε, όπως στην περίπτωση των άρθρων που συζητάμε σήμερα, πραγματικά το αποτέλεσμα είναι τουλάχιστον κωμικό. 
«Κρατική μέριμνα για τη στήριξη του πρωτογενούς τομέα και την ανάπτυξη της ελληνικής περιφέρειας, ώστε να εξασφαλίζεται ίση πρόσβαση σε δημόσια αγαθά σε όλη την επικράτεια». Αυτό αναφέρει η πρόταση της Νέας Δημοκρατίας κι εδώ πραγματικά γελάνε και οι πέτρες, όταν η Κυβέρνησή σας, συνεχίζοντας τη βρώμικη δουλειά των προηγούμενων κυβερνήσεων και με τη στήριξη των κομμάτων της Κοινής Αγροτικής Πολιτικής, πρωτοστάτησε στα μέτρα για το τσάκισμα, για το ξεκλήρισμα των βιοπαλαιστών αγροτοκτηνοτρόφων, των αλιέων, των μελισσοκόμων, προωθώντας τη στρατηγική της Ευρωπαϊκής Ένωσης και των μονοπωλίων, όταν, όχι μόνο αρνείστε να δώσετε ακόμα κι αυτά τα ψίχουλα που υποσχεθήκατε μετά τα μεγαλειώδη μπλόκα της αγροτιάς, αλλά επιπλέον έχετε εξαπολύσει κι ένα πογκρόμ αγροτικών διώξεων με αγροτοδικεία παντού.
Αλήθεια, η απουσία διατύπωσης στο Σύνταγμα για τον πρωτογενή τομέα σάς ανάγκασε να τα κάνετε αυτά; Μιλάτε για ίση πρόσβαση σε δημόσια αγαθά, όπως το γράφετε μέσα, σε όλη την επικράτεια. Ποιοι; Η Κυβέρνηση που προχώρησε στο λουκέτο στα υποκαταστήματα των ΕΛΤΑ στα χωριά, στις συγχωνεύσεις σχολείων στην ύπαιθρο, στην κατάργηση βρεφονηπιακών παιδικών σταθμών, στην παραπέρα υποβάθμιση του δικαιώματος στην υγεία;
Μόλις πριν από λίγες μέρες έπεφτε νεκρός οικοδόμος στη Γλώσσα της Σκοπέλου, στον δρόμο που στεγάζεται το περιφερειακό ιατρείο, που δεν υπήρχε γιατρός. Είναι ένα από τα πολλά παραδείγματα για το πώς εννοείτε εσείς αυτήν την ίση πρόσβαση σε δημόσια αγαθά, τα οποία, βέβαια, τα θυσιάζετε στον βωμό του κέρδους.
Μιλάτε στην πρότασή σας για τις αρχές της διαφάνειας, όπως γράφετε μέσα, της λογοδοσίας, της αξιοκρατίας. Ποιοι; Η Κυβέρνηση του ΟΠΕΚΕΠΕ, των υποκλοπών; Πραγματικά, όπως ανέφερα, γελούν και οι πέτρες.
Ποιο είναι το αφήγημά σας στην περίπτωση του άρθρου 101, που συζητάμε σήμερα; Ότι, λέει, οι αντιλαϊκές αποφάσεις, τα μέτρα, οι ρυθμίσεις, οι παραλείψεις κ.ο.κ., είναι πρόβλημα αρμοδιότητας ανάμεσα στα διάφορα επίπεδα του κράτους, το κεντρικό, το περιφερειακό και το τοπικό και όχι ζήτημα πολιτικό, δηλαδή στήριξης των κατευθύνσεων του κεφαλαίου, της διαχείρισης του συστήματος, όπου κουμάντο κάνουν τα μονοπώλια και που το κράτος τους, κατ’ εικόνα και καθ’ ομοίωσή τους, θα τα βλέπει όλα και τα βλέπει όλα με όρους αγοράς.
Η λύση που προτείνετε είναι να ενισχύσετε το πλαίσιο λειτουργίας αυτού του εχθρικού κράτους, που, για να στηρίζει την ανταγωνιστικότητα και κερδοφορία των ομίλων, πρέπει να αντιμετωπίζει τη λεγόμενη πρόσβαση σε δημόσια αγαθά -όπως γράφετε μέσα-, δηλαδή το νερό, τα δάση, τη φύση, αλλά και την προστασία της ζωής, της υγείας, όπως αντιμετωπίζει τα πάντα, ως κόστος. Τα βλέπουμε κάθε φορά, με τον πιο τρανταχτό τρόπο, στις πυρκαγιές, τις πλημμύρες, τα εγκλήματα στους τόπους δουλειάς, τα βιομηχανικά ατυχήματα, όπως προχθές στον Ασπρόπυργο με τον θάνατο ενός ανθρώπου.
Για χρόνια όλες μαζί οι κυβερνήσεις έχετε διαμορφώσει ένα κράτος, που από τη μία κυριολεκτικά του κόβονται τα πόδια όταν πρόκειται για τις ανάγκες του λαού, αφού οι σχετικές υπηρεσίες είναι γονατισμένες, αποψιλωμένες, αλλά την ίδια ώρα είναι αποτελεσματικότατο, ταχύτατο, όταν πρόκειται για τις υποθέσεις των μεγάλων επιχειρηματικών ομίλων.
Αυτό επιδιώκει και με τις αλλαγές που προτείνει η Νέα Δημοκρατία συνολικά για τη λειτουργία του αστικού κράτους αλλά και για αυτά που συζητάμε σήμερα, για την κατάργηση του τεκμηρίου αρμοδιότητας υπέρ αποκεντρωμένων διοικήσεων, που μια χαρά, βέβαια, έκαναν μέχρι τώρα τη δουλειά τους στη στήριξη των αντιλαϊκών κατευθύνσεων στην τοπική διοίκηση.
Αρμοδιότητες σημαίνει, από τη μία, όλοι μαζί, κυβερνήσεις, αντιλαϊκές περιφερειακές δημοτικές αρχές, να τα βρίσκουμε, όταν πρόκειται να μοιράζουμε την πίτα των επιδοτήσεων και των προνομίων για το κεφάλαιο, όταν πρόκειται να μειώνουμε τη γραφειοκρατία, για να προωθούνται γρήγορα οι υποθέσεις του, ώστε να μην υπάρχει αντίκτυπος στην ανταγωνιστικότητά του, όπως στην περίπτωση της «Βιολάντα», δηλαδή, που με τέτοιον καταμερισμό αρμοδιοτήτων, τόσο η Κυβέρνηση της Νέας Δημοκρατίας όσο και η περιφερειακή αρχή Θεσσαλίας της σοσιαλδημοκρατίας, μια χαρά και οι δύο με καταμερισμένες αρμοδιότητες μπούκωναν με τζάμπα χρήμα την εταιρεία, χωρίς να κάνουν κανένα έλεγχο. 
Και από την άλλη, αρμοδιότητες σημαίνει να πετάμε το μπαλάκι ο ένας στον άλλον, όταν πρόκειται για τις υποθέσεις που αφορούν τον λαό είτε πρόκειται για τις αποκαταστάσεις από καταστροφές, αποζημιώσεις ή ακόμα και για να φτιαχτεί ένας δρόμος, να φτιαχτεί ένα πάρκο, μια λακκούβα, όταν αυτά δεν έχουν οικονομικό αποτύπωμα, όπως ονομάζετε την απουσία κέρδους.
Τι επιδιώκετε; Ένα ακόμα πιο επιτελικό αποτελεσματικό κράτος, για να εφαρμόζει πιο γρήγορα, πιο αποτελεσματικά, τη νέα επίθεση στους εργαζόμενους και τα λαϊκά στρώματα, στο όνομα αυτήν τη φορά της ενίσχυσης της αποκέντρωσης. Και αφήστε τις χιλιοειπωμένες εκκλήσεις στις αρχές της χρηστής διοίκησης, της διαφάνειας, της λογοδοσίας και της αξιοκρατίας. Αυτές οι αρχές, όπως συνολικά οι αρχές του κράτους και του συστήματός σας, είναι πάντα με το βλέμμα στραμμένο στη στήριξη των κερδών των επιχειρηματικών συμφερόντων, του κεφαλαίου, σε βάρος του λαού και των αναγκών του. Αυτά είναι τα κριτήρια. 
Ανέφερε πριν ο κ. Κωτσός και έκανε μία ιστορική αναδρομή για τις αρμοδιότητες και πώς από την τοπική διοίκηση πήγαιναν στο κράτος και ξανά πίσω. Αυτά ήταν τα κριτήρια πάντα που επιλέγονταν για να γίνει αυτό το μπαλάκι και μια χαρά επέστρεφαν πίσω αρμοδιότητες, είτε επειδή δεν βγάζανε κέρδος ή επειδή ήταν το κριτήριο το κόστος και ποιος θα το πληρώσει.
Όσες, λοιπόν, παθογένειες και αν ανακαλύψετε, όσες και αν επικαλεστείτε, δεν θα μπορέσετε να κρύψετε ότι αυτό που τρέχετε να βελτιώσετε είναι το πώς πιο αποτελεσματικά θα ξεζουμίζετε τον λαό για να ταΐζετε το κεφάλαιο.
Κυρίες και κύριοι της Νέας Δημοκρατίας, οι fast track διαδικασίες που αποφασίσατε εδώ για την επιτροπή δεν κατάφεραν να αποτρέψουν την κινητοποίηση των εργαζομένων, των φοιτητών ενάντια στις αντιδραστικές διατάξεις που φέρνετε. Και σήμερα, μάλιστα, σε όλη την Ελλάδα οι υγειονομικοί, οι εκπαιδευτικοί, οι εργαζόμενοι στους δήμους, στα πανεπιστήμια και σε άλλες δημόσιες υπηρεσίες μαζί με τους φοιτητές διαδήλωσαν, απορρίπτοντας την πρόταση της Κυβέρνησης για τη Συνταγματική Αναθεώρηση, ιδιαίτερα και τα άρθρα που συζητάμε αυτές τις μέρες, δείχνοντας με αυτόν τον τρόπο και τον δρόμο της ελπίδας, απέναντι, μάλιστα, στην προσπάθεια που δυναμώνει, ιδίως όσο μεγαλώνουν τα οικονομικά και πολιτικά αδιέξοδα του συστήματος, όσο πέφτουν οι μάσκες και ο μανδύας της δημοκρατίας και της προόδου, με την εμφάνιση, δηλαδή, διάφορων επίδοξων σωτήρων, που τρέχουν να μπαλώσουν τον μανδύα για να παραμείνει ισχυρό το φανταχτερό παραμύθι της προοδευτικής διαχείρισης του συστήματος, θαμπώνοντας το κριτήριο του λαού και της νεολαίας.
Μόνο ο λαός μπορεί να υπερασπιστεί τα δικαιώματα και τα συμφέροντά του, με δυνατό ΚΚΕ, το μόνο κόμμα που καμία δέσμευση και σχέση δεν έχει με τα μονοπώλια, με τη σάπια εξουσία τους, με το κράτος τους, αλλά αναμετριέται ευθέως μαζί τους. Με το ΚΚΕ ο λαός έχει τη δύναμη όχι μόνο να ακυρώσει τα αντιλαϊκά σενάρια αλλά και τα σχέδια των επόμενων κυβερνήσεων, αλλά και να συγκρουστεί αποφασιστικά με τους αντιδραστικούς νόμους, τα αντιδραστικά συντάγματα, με όλους όσοι στηρίζουν τη σημερινή βαρβαρότητα και να δυναμώσει τον δρόμο για την οριστική ανατροπή αυτής της βαρβαρότητας.
Σας ευχαριστώ.
[bookmark: _Hlk232167790]ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε τον κύριο συνάδελφο.
Παρακαλώ, ο κ. Ιωάννης Παππάς, Βουλευτής της Νέας Δημοκρατίας, έχει τον λόγο. Να ετοιμάζεται ο κ. Παπαηλιού από τον ΣΥΡΙΖΑ.
ΙΩΑΝΝΗΣ ΠΑΠΠΑΣ: Ευχαριστώ πολύ, κυρία Πρόεδρε.
Κυρίες και κύριοι συνάδελφοι, η Αναθεώρηση του Συντάγματος αποτελεί την κορυφαία θεσμική στιγμή της δημοκρατίας μας. Είναι η στιγμή που δεν καλούμαστε απλώς να αξιολογήσουμε το παρελθόν, αλλά να διαμορφώσουμε τους θεσμούς που θα υπηρετήσουν τη χώρα για τις επόμενες γενιές.
Στο πλαίσιο αυτό, πιστεύω πως έχει έρθει η ώρα να κάνουμε ένα ακόμη αποφασιστικό βήμα για τη νησιωτική Ελλάδα, να επανεξετάσουμε ουσιαστικά το άρθρο 101 παρ. 4 του Συντάγματος και να ενισχύσουμε τη συνταγματική κατοχύρωση της νησιωτικότητας. 
Η διάταξη αυτή, που εισήχθη με τη Συνταγματική Αναθεώρηση του 2001, αποτέλεσε μία σημαντική θεσμική κατάκτηση. Για πρώτη φορά το ελληνικό Σύνταγμα αναγνώρισε ότι τα νησιά μας δεν αποτελούν απλώς μια γεωγραφική κατηγορία, αλλά περιοχές με ιδιαίτερες κοινωνικές, οικονομικές και αναπτυξιακές συνθήκες, τις οποίες ο κοινός νομοθέτης και η διοίκηση οφείλουν να λαμβάνουν υπ’ όψιν.
Είκοσι πέντε χρόνια μετά, όμως, οφείλουμε να αναρωτηθούμε με ειλικρίνεια: Αρκεί αυτό; Η απάντηση είναι ξεκάθαρη. Όχι, γιατί η μέχρι σήμερα διατύπωση αποδείχθηκε περισσότερο μία κατευθυντήρια αρχή, παρά ένας πραγματικά δεσμευτικός συνταγματικός κανόνας. Στην πράξη δεν υπάρχει υποχρέωση ειδικής τεκμηρίωσης των πολιτικών που αφορούν τα νησιά. Δεν υπάρχει αξιολόγηση των επιπτώσεων κάθε νομοθετικής πρωτοβουλίας στις νησιωτικές περιοχές. Δεν προβλέπεται ειδική χρηματοδότηση ούτε ουσιαστικός μηχανισμός, που να διασφαλίζει ότι η νησιωτικότητα λαμβάνεται πραγματικά υπ’ όψιν κατά τη λήψη των αποφάσεων.
Αυτό έχει συνέπειες. Οι νησιωτικές κοινωνίες εξακολουθούν να αντιμετωπίζουν υψηλότερο κόστος μεταφορών, αυξημένο ενεργειακό κόστος, δυσκολίες στην πρόσβαση σε υπηρεσίες υγείας και παιδείας, ελλείψεις προσωπικού στις δημόσιες υπηρεσίες, δημογραφική συρρίκνωση και σημαντικές αναπτυξιακές ανισότητες.
Η νησιωτικότητα, κυρίες και κύριοι συνάδελφοι, δεν είναι μία εξαίρεση, δεν είναι ένα προνόμιο, δεν είναι μια ειδική μεταχείριση. Είναι μια μόνιμη διαρθρωτική πραγματικότητα που επηρεάζει την οικονομική δραστηριότητα, την κοινωνική συνοχή και την ποιότητα ζωής εκατοντάδων χιλιάδων συμπολιτών μας.
Γι’ αυτό θεωρώ ότι ήρθε η ώρα η συνταγματική μας πρόβλεψη να απαντήσει πραγματικά, με πραγματικό κανονιστικό περιεχόμενο. Να μετατρέψουμε τη γενική υποχρέωση της λήψης υπ’ όψιν σε μία σαφή και δεσμευτική συνταγματική επιταγή. Η πρόταση που καταθέτω στηρίζεται σε τέσσερις βασικούς άξονες:
Πρώτον, η νησιωτικότητα να κατοχυρωθεί ως δεσμευτική αρχή άσκησης δημόσιας πολιτικής.
Δεύτερον, κάθε νόμος ή κανονιστική πράξη που επηρεάζει τις νησιώτικες περιοχές να συνοδεύεται από ειδική και τεκμηριωμένη αξιολόγηση των επιπτώσεών της.
Τρίτον, να προβλεφθεί ρητά η δυνατότητα λήψης θετικών μέτρων υπέρ των νησιωτικών περιοχών, γιατί η ουσιαστική ισότητα δεν επιτυγχάνεται με όμοια αντιμετώπιση άνισων συνθηκών.
Τέταρτον, να συνδεθεί συνταγματικά η αρχή της νησιωτικότητας με την ισότιμη πρόσβαση των πολιτών στην υγεία, στην παιδεία, στις μεταφορές, στην ενέργεια, σε ψηφιακές υπηρεσίες και στις αναπτυξιακές υποδομές.
Με βάση αυτές τις αρχές προτείνω η παράγραφος 4 του άρθρου 101 να διαμορφωθεί ως εξής: «Ο κοινός νομοθέτης και η διοίκηση υποχρεούνται κατά τη θέσπιση νόμων και κανονιστικών πράξεων να λαμβάνουν ειδικά και τεκμηριωμένα υπ’ όψιν τις ιδιαίτερες γεωγραφικές, κοινωνικές, οικονομικές, ενεργειακές και συγκοινωνιακές συνθήκες των νησιωτικών περιοχών της χώρας». 
Το κράτος μεριμνά για την ουσιαστική ισότητα των κατοίκων των περιοχών αυτών ως προς την πρόσβαση σε δημόσια αγαθά, υποδομές, υγεία, παιδεία, μεταφορές, ενέργεια και ψηφιακές υπηρεσίες, λαμβάνοντας θετικά μέτρα υπέρ της βιώσιμης ανάπτυξης και της δημογραφικής τους ενίσχυσης. 
Κάθε νομοθετική ή κανονιστική ρύθμιση που επηρεάζει άμεσα τις ζωτικές περιοχές συνοδεύεται υποχρεωτικά από ειδική έκθεση εκτίμησης νησιωτικών επιπτώσεων, όπως ο νόμος ορίζει. 
Καταθέτω και στην επιτροπή την πρότασή μου για την αναθεώρηση του άρθρου 101 παρ. 4. 
(Στο σημείο αυτό ο Βουλευτής κ. Ιωάννης Παππάς καταθέτει το προαναφερθέν έγγραφο, το οποίο βρίσκεται στο αρχείο της Γραμματείας της Επιτροπής Αναθεώρησης του Συντάγματος)
Κυρίες και κύριοι συνάδελφοι, η Αναθεώρηση του Συντάγματος είναι η ευκαιρία να διορθώσουμε αδυναμίες δεκαετιών και να αφήσουμε μία ουσιαστική θεσμική παρακαταθήκη για τις επόμενες γενιές. Η νησιωτικότητα δεν μπορεί να παραμείνει μία γενική διακήρυξη καλών προθέσεων. Πρέπει να αποκτήσει πραγματικό συνταγματικό περιεχόμενο, πραγματική δεσμευτικότητα και πραγματικό αντίκρισμα στην καθημερινότητα των νησιωτών μας. Διότι τα νησιά μας δεν βρίσκονται στα όρια της Ελλάδος. Τα νησιά μας είναι η Ελλάδα. Είναι οι ακριτικές κοινωνίες που κρατούν ζωντανή την εθνική μας παρουσία τόσο στο Ιόνιο, όσο και στο Αιγαίο. Είναι τόποι δημιουργίας, πολιτισμού, ανάπτυξης και προσφοράς. Είναι άνθρωποι που, παρά τις δυσκολίες, επιμένουν να ζουν, να εργάζονται και να δημιουργούν εκεί όπου χτυπά η καρδιά της πατρίδας μας, η καρδιά της Ελλάδας. 
Απέναντι σε αυτούς τους ανθρώπους έχουμε και θεσμικό και εθνικό χρέος, χρέος να διασφαλίσουμε ότι η θάλασσα δεν θα μετατρέπεται σε ανισότητα, ότι η γεωγραφία δεν θα καθορίζει τις ευκαιρίες, ότι κανένας νησιώτης δεν θα αισθάνεται πως η πολιτεία θα τον θυμάται μόνο όταν τον χρειάζεται. 
Η αναθεώρηση του άρθρου 101 παρ. 4 δεν αφορά μόνο μια συνταγματική διάταξη. Αφορά το μήνυμα που θέλουμε να στείλουμε για το μέλλον της χώρας, ένα μήνυμα ότι η Ελλάδα αναγνωρίζει έμπρακτα τη στρατηγική αξία των νησιών της, ότι επενδύει στη βιώσιμη ανάπτυξη των νησιών της, ότι προστατεύει την κοινωνική συνοχή, ότι θωρακίζει την εθνική μας παρουσία. 
Ας τολμήσουμε, λοιπόν, να κάνουμε αυτό το βήμα όλοι εδώ στη Βουλή, γιατί η ενίσχυση της νησιωτικότητας δεν είναι μόνο ζήτημα θεσμικής δικαιοσύνης. Είναι ζήτημα εθνικής ευθύνης. Είναι ζήτημα αναπτυξιακής προοπτικής. Είναι ζήτημα μέλλοντος. Αυτό οφείλουμε στους ανθρώπους των νησιών μας. Αυτό οφείλουμε στην πατρίδα μας. Αυτό οφείλουμε στην Ελλάδα. 
Σας ευχαριστώ πολύ.
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε, κύριε συνάδελφε. 
Παρακαλώ, τώρα τον λόγο έχει ο κ. Παπαηλιού Γεώργιος, εκ μέρους του ΣΥΡΙΖΑ- Προοδευτική Συμμαχία. Ακολουθεί ο κ. Αθανασίου και μετά ο κ. Κωνσταντινίδης.
Κύριε Παπαηλιού, έχετε τον λόγο. 
ΓΕΩΡΓΙΟΣ ΠΑΠΑΗΛΙΟΥ: Ευχαριστώ, κυρία Πρόεδρε. 
Κυρίες και κύριοι συνάδελφοι, οδεύουμε προς το τέλος. Είναι η προτελευταία -αν δεν κάνω λάθος- συνεδρίαση της Επιτροπής Αναθεώρησης, η οποία δυστυχώς είναι υποβαθμισμένη και είναι υποβαθμισμένη με δική σας ευθύνη. Το επιλέξατε γιατί το μόνο που σας ενδιέφερε και σας ενδιαφέρει είναι να χρησιμοποιήσετε αυτήν τη φάση της Συνταγματικής Αναθεώρησης ως στοιχείο του προεκλογικού οπλοστασίου σας. Τίποτα άλλο. 
Και, βέβαια, πρέπει να επισημάνουμε ότι αυτή η υποβάθμιση συνδέεται και με το γεγονός ότι, πέραν ημών όσων ενδιαφερόμαστε και με τον τρόπο που ενδιαφερόμαστε, ουδείς ενδιαφέρεται από τον κόσμο, από τον λαό, από την κοινή γνώμη, όπως θέλετε πείτε το, γιατί δεν δίνεται και δημοσιότητα από τα μέσα μαζικής ενημέρωσης. 
Συνεπώς, έρχομαι τώρα στα δύο άρθρα τα οποία συζητούνται σήμερα. Ξέρετε, η Συνταγματική Αναθεώρηση δεν είναι μία διαδικασία διορθωτικών κινήσεων, ούτε μία ευκαιρία για την εκάστοτε κυβέρνηση, την κυβερνητική πλειοψηφία, να αποτυπώσει τις ιδεολογικές εμμονές της στο Σύνταγμα. Είναι η στιγμή κατά την οποία η πολιτεία απαντά στο θεμελιώδες ερώτημα: Πώς θα οργανωθεί η εξουσία, ώστε να υπηρετεί τον λαό και όχι να κυριαρχεί επί της κοινωνίας; Πώς θα διασφαλιστεί ότι το κράτος δεν θα μετατρέπεται σε μηχανισμό συγκεντρωτισμού, αδιαφάνειας και κομματικής χειραγώγησης; Πώς θα προστατευθούν οι ελευθερίες των πολιτών από την αυθαιρεσία της εξουσίας; 
Και ακριβώς γι’ αυτό, τα άρθρα 101 και 101Α΄ δεν είναι δευτερεύουσες διατάξεις. Περιλαμβάνονται, θα έλεγα, στον πυρήνα του σύγχρονου δημοκρατικού κράτους. Το ένα αναφέρεται στην αποκέντρωση της διοίκησης, το άλλο στις Ανεξάρτητες Αρχές. Και τα δύο μαζί συγκροτούν την αρχιτεκτονική των θεσμικών αντίβαρων έναντι της συγκέντρωσης της εξουσίας. 
Το άρθρο 101 προβλέπει ότι η διοίκηση του κράτους οργανώνεται σύμφωνα με το αποκεντρωτικό σύστημα. Η διατύπωση είναι σαφής. Δεν επιδέχεται πολλών ερμηνειών. Η πραγματικότητα, όμως, είναι εντελώς διαφορετική. Η Ελλάδα, η χώρα μας, παραμένει ένα από τα πιο συγκεντρωτικά κράτη της Ευρώπης. Η εξουσία, οι πόροι, οι αποφάσεις, οι διοικητικοί μηχανισμοί συγκεντρώνονται στο Λεκανοπέδιο, συγκεντρώνονται στην Αθήνα. Είναι αυτό που λέμε αθηνοκεντρικό κράτος. Η επαρχία εγκαταλείπεται. Έχουμε πολλά παραδείγματα της απομάκρυνσης. Το είπε και συνάδελφος από την κυβερνώσα Πλειοψηφία. Έχουμε πολλά παραδείγματα που απομακρύνονται δομές από την επαρχία, οι οποίες καθιστούν στοιχειωδώς δυνατή την καθημερινότητα των πολιτών. 
Συνεπώς, θα ήθελα να αναφέρω ένα παράδειγμα στο οποίο δεν έχει δοθεί δημοσιότητα από τα κεντρικά μέσα μαζικής ενημέρωσης. Αυτήν τη στιγμή και εδώ και αρκετούς μήνες η επαρχία Γορτυνίας του Νομού Αρκαδίας είναι αποκομμένη σε πολλά σημεία της. Και, βέβαια, το κράτος όχι μόνον αδυνατεί, αλλά αδιαφορεί. Αδιαφορεί όταν έχουν αποκοπεί χωριά ολόκληρα και περιοχές ολόκληρες και δεν μπορούν να επικοινωνήσουν ούτε καν μεταξύ τους. 
Δυστυχώς, αυτή είναι η κατάσταση και φοβάμαι -το έχω διατυπώσει δημοσίως και στους πατριώτες μου στην περιοχή αυτή- ότι η προσπάθεια που γίνεται τώρα, κινητοποιήσεις κ.λπ. είναι ευπρόσδεκτη μεν, όμως φοβάμαι ότι γίνεται σε μία χρονική περίοδο που ουσιαστικά θα δώσει την ευκαιρία στον κάθε, να το πω έτσι, πολιτικάντη και ειδικά στους εκπροσώπους της Κυβέρνησης, οι οποίοι δεν έχουν κάνει μέχρι στιγμής τίποτα, να δώσουν άλλη μία υπόσχεση -η οποία, βέβαια, δεν πρόκειται να τηρηθεί- ότι «όλα θα γίνουν».
[bookmark: _Hlk233293756]Είπαμε, λοιπόν, ότι η χώρα μας, η πατρίδα μας, παραμένει ένα από τα πιο συγκεντρωτικά κράτη της Ευρώπης. Οι περιφέρειες λειτουργούν συχνά ως εκτελεστικοί βραχίονες του κεντρικού κράτους. Οι δήμοι επιβαρύνονται με ολοένα και περισσότερες αρμοδιότητες, χωρίς, όμως, τους αντίστοιχους οικονομικούς πόρους. Αυτό δεν είναι αποκέντρωση, όταν οι τοπικές κοινωνίες μετατρέπονται σε απλούς αποδέκτες αποφάσεων που λαμβάνονται ερήμην τους. Δεν είναι αποκέντρωση, είναι διοικητικός συγκεντρωτισμός, με τοπική διαχείριση των αποφάσεων που έχουν ληφθεί κεντρικά και διαχείριση της οικονομικής υστέρησης, αφού αυτή η διαχείριση, οι αρμοδιότητες δεν συνοδεύονται από πόρους.
Μάλιστα, η προτεινόμενη κυβερνητική αλλαγή περιθωριοποιεί τα αποκεντρωμένα κρατικά όργανα, τα αντικαθιστά από όργανα των Υπουργείων και αποτελεί συνέχεια αυτής της ήδη διαμορφωμένης κατάστασης. Αυτό ακριβώς ισχύει με την κυβερνητική πρόταση, όπως είπα, συνεπώς, δεν χρειαζόμαστε άλλη μία διακήρυξη αρχών, χρειαζόμαστε συνταγματικές εγγυήσεις. 
Θα μπορούσαν να προταθούν η συνταγματική κατοχύρωση της οικονομικής αυτοτέλειας της τοπικής αυτοδιοίκησης, με τρόπο που να μην επιτρέπεται μεταβίβαση αρμοδιοτήτων χωρίς αντίστοιχη μεταφορά πόρων, όπως γίνεται σήμερα, η ενίσχυση της νησιωτικότητας και της ορεινότητας ως δεσμευτικών αρχών, όμως, άσκησης δημοσίων πολιτικών. Γιατί, όπως είπα και πριν, η ελληνική περιφέρεια, η ελληνική επαρχία φθίνει, ερημώνει και είναι γεγονός ότι η πατρίδα μας χωρίς ζώσα περιφέρεια δεν υπάρχει και δεν μπορεί να υπάρξει. 
Δεν αρκεί η γενική αναφορά του Συντάγματος. Χρειάζονται συγκεκριμένες εγγυήσεις ισότιμης πρόσβασης σε υπηρεσίες υγείας, εκπαίδευσης, μεταφορών και ενέργειας. Η θεσμοθέτηση ουσιαστικής συμμετοχής των τοπικών κοινωνιών σε αποφάσεις που αφορούν τοπικές υποθέσεις είναι σημαντική. Η δημοκρατία δεν εξαντλείται στην κάλπη κάθε τέσσερα χρόνια, είναι διαρκής συμμετοχή και η αποκέντρωση είναι μορφή δημοκρατίας, όχι απλή διοικητική τεχνική. 
Το άρθρο 101Α΄ έχει επίσης σημασία. Αναφέρεται στις Ανεξάρτητες Αρχές, που δεν πρέπει να είναι γραφειοκρατικοί μηχανισμοί και δεν πρέπει να λειτουργούν ως τέτοιοι, διότι, όταν λειτουργούν έτσι, τότε εξελίσσονται σε επιτελικό παρακράτος, όπως συμβαίνει σήμερα. Οι Ανεξάρτητες Αρχές είναι θεσμικά αντίβαρα και εγγυήσεις που το ίδιο το Σύνταγμα θέτει έναντι της εκτελεστικής εξουσίας. 
Πράγματι, με τη Συνταγματική Αναθεώρηση του 2001 για πρώτη φορά αναγνωρίστηκε ότι υπάρχουν τομείς στους οποίους η κυβέρνηση δεν μπορεί να λειτουργεί ταυτόχρονα ως ελεγκτής και ελεγχόμενος. Γι’ αυτό και κατοχυρώθηκαν η ΑΔΑΕ, η Αρχή Διασφάλισης Απορρήτου Επικοινωνιών, η Αρχή Προστασίας Δεδομένων Προσωπικού Χαρακτήρα, το Εθνικό Συμβούλιο Ραδιοτηλεόρασης, το ΑΣΕΠ, ο Συνήγορος του Πολίτη. 
Βέβαια, ο πολλαπλασιασμός των Ανεξάρτητων Αρχών έκτοτε, θα έλεγα, ότι υπογραμμίζει και την αδυναμία ή την ανικανότητα, αν θέλετε, του κεντρικού κράτους να ασκήσει τα καθήκοντά του, αλλά συγχρόνως δημιουργείται και μία εντύπωση απόκρισης και αποποίησης των ευθυνών του κεντρικού κράτους. Διότι αυτή η αποποίηση των ευθυνών συνδέεται, ακριβώς, με αυτήν την ανικανότητα του κεντρικού κράτους, το οποίο αποποιείται τις ευθύνες του.
Το κρίσιμο πολιτικό ερώτημα είναι αν υπάρχει πράγματι πολιτική βούληση να υπάρχουν και να λειτουργούν οι Ανεξάρτητες Αρχές ή υφίσταται μόνον ανοχή όταν αυτές συμπλέουν με την κυβέρνηση. Η πρόσφατη εμπειρία της διακυβέρνησής σας, κύριοι της κυβερνώσας Πλειοψηφίας, αποδεικνύει ότι δεν υφίσταται καν ανοχή. Όταν η ΑΔΑΕ διερευνούσε το σκάνδαλο των υποκλοπών, αντί να ενισχυθεί, στοχοποιήθηκε, αμφισβητήθηκε η αρμοδιότητά της, αμφισβητήθηκε το κύρος της, αμφισβητήθηκε ακόμα και η θεσμική της νομιμοποίηση. Προσβλήθηκε με χυδαίο τρόπο ο επικεφαλής της. 
Οι Ανεξάρτητες Αρχές είναι πραγματικά ανεξάρτητες μόνο όταν έχουν τη δύναμη να ελέγχουν την εκτελεστική εξουσία. Διαφορετικά, μετατρέπονται σε διακοσμητικά στοιχεία ενός πρωθυπουργοκεντρικού κράτους. Η ανεξαρτησία των αρχών δεν εξαντλείται στον τρόπο επιλογής των μελών τους, αλλά απαιτεί πραγματική θεσμική και λειτουργική αυτονομία. 
Το ζήτημα είναι ότι η σημερινή Κυβέρνηση οικοδομεί ένα μοντέλο υπερσυγκεντρωτικής διακυβέρνησης, ένα επιτελικό κράτος χωρίς αποτελεσματικά αντίβαρα, που έτσι εξελίσσεται, όπως το είπα και προηγουμένως, σε επιτελικό παρακράτος, ένα πρωθυπουργικό σύστημα που επιχειρεί να ελέγξει τη διοίκηση, την ενημέρωση, ακόμα και τους ελεγκτικούς θεσμούς. Βάσει αυτής της λογικής οι Ανεξάρτητες Αρχές στην κυβερνητική πρόταση δεν προσθέτουν τίποτα απολύτως. 
Εν πάση περιπτώσει, η μεγάλη αντίθεση η οποία παρατηρείται, και λόγω της ερήμωσης της υπαίθρου χώρας, εξακολουθεί να είναι μεταξύ κέντρου και περιφέρειας. Είναι μεταξύ της δημοκρατικής διάχυσης της εξουσίας και της υπερσυγκέντρωσής της, μεταξύ θεσμικών αντίβαρων και μονοπώλησης των αποφάσεων, μεταξύ κοινωνικής συμμετοχής και διοικητικού συγκεντρωτισμού. 
Υπερασπιζόμαστε της ελευθερίας στην αυτοδιοίκηση και γι’ αυτό επιμένουμε στην αποκέντρωση. Θεωρούμε ότι το κράτος δικαίου δεν είναι διαδικαστική λεπτομέρεια, αλλά ο πυρήνας της δημοκρατίας. Η δημοκρατία δεν φοβάται τους ελέγχους. Οι κυβερνήσεις που φοβούνται τους ελέγχους είναι εκείνες που αντιμετωπίζουν τη δημοκρατία ως εμπόδιο. 
Η απάντηση, συνεπώς, στα προβλήματα και στην αναθεώρηση των συγκεκριμένων άρθρων είναι περισσότερη δημοκρατία, περισσότερη λογοδοσία, περισσότερη αυτοδιοίκηση, περισσότερη αποκέντρωση, περισσότερη ανεξαρτησία των ελεγκτικών μηχανισμών και περισσότερη συμμετοχή των πολιτών. Αυτό είναι το δικό μας, τουλάχιστον, συνταγματικό όραμα. Αυτό είναι το δημοκρατικό στοίχημα της εποχής μας και αυτή είναι η θέση μας. 
Σας ευχαριστώ.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε, κύριε συνάδελφε. 
Στο Βήμα τώρα ο Βουλευτής της Νέας Δημοκρατίας, ο κ. Χαράλαμπος Αθανασίου. Επόμενοι ομιλητές είναι ο κ. Κωνσταντινίδης και ο κ. Μάντζος.
Κύριε Αθανασίου, έχετε τον λόγο. 
ΧΑΡΑΛΑΜΠΟΣ ΑΘΑΝΑΣΙΟΥ: Ευχαριστώ, κυρία Πρόεδρε. 
Θα ξεκινήσω με τις Ανεξάρτητες Αρχές. Κατ’ αρχάς, θα ήθελα να τονίσω ότι, παρά τις επιφυλάξεις που υπάρχουν για κάποιες Ανεξάρτητες Αρχές ως προς την αναγκαιότητα και τη λειτουργία τους -παραδείγματος χάριν, γι’ αυτές που ιδρύονται για να είναι πιο διάφανη η λειτουργία των συλλογικών οργάνων της διοίκησης, ζήτημα που μπορεί εξάλλου κάλλιστα να καλυφθεί με σχετικές ρυθμίσεις στον Κώδικα Διοικητικής Διαδικασίας-, είμαι υπέρ της διατήρησης των ήδη θεσμοθετημένων και αυτό διότι είτε λειτουργούν ως θεσμικές εγγυήσεις που περιβάλλουν συγκεκριμένα ατομικά δικαιώματα, όπως είναι η Αρχή Προστασίας Δεδομένων Προσωπικού Χαρακτήρα, είτε λαμβάνουν την άσκηση εποπτείας σε μεγάλους τομείς ή στο σύνολο της δημόσιας διοίκησης, παραδείγματος χάριν, του ΑΣΕΠ, είτε ασκούν αρμοδιότητες σχετικές με τη λειτουργία της αγοράς συνολικά ή ειδικών τομέων, παραδείγματος χάριν, η Επιτροπή Ανταγωνισμού, είναι χρήσιμες, λοιπόν, και αναγκαίες. 
Στο σημείο αυτό ήθελα να σημειώσω ότι η προσφάτως θεσμοθετηθείσα Αρχή Ελέγχου της Αγοράς και Προστασίας του Καταναλωτή -διαδέχτηκε την Αρχή του Συνηγόρου του Πολίτη- θα πρέπει να προβλέπεται από το Σύνταγμα λόγω της πολλαπλής σπουδαιότητός της. 
Τώρα, ως προς την επιλογή του Προέδρου και των μελών των Ανεξαρτήτων Αρχών, αυτή γίνεται σήμερα με απόφαση της Διάσκεψης των Προέδρων της Βουλής. Η διαδικασία, όμως, αυτή υπερβαίνει τα αριθμητικά όρια της αρχής της πλειοψηφίας, έχει τονιστεί αυτό και από συνταγματολόγους, και αναζητά τις προϋποθέσεις μιας ευρύτερης αποδοχής και συναίνεσης. Έχει, δηλαδή, το μειονέκτημα πως η Διάσκεψη των Προέδρων δεν συγκροτείται κατ’ αναλογία με τη δύναμη των κομμάτων, αλλά με υπερέχουσα συμμετοχή προσώπων που ανήκουν στο κόμμα της εκάστοτε κοινοβουλευτικής πλειοψηφίας, έστω και αν απαιτείται αυξημένη πλειοψηφία. 
Επιπλέον, η Διάσκεψη των Προέδρων αποτελεί ένα αναγκαίο δημιούργημα του Κανονισμού της Βουλής. Μου δόθηκε η ευκαιρία να πω πάνω σ’ αυτό πως λειτουργεί ο Κανονισμός με τον νόμο, ότι δεν υπάρχει αλληλοκάλυψη, αλλά υπάρχει μια παράλληλη ρύθμιση. 
Εν πάση περιπτώσει, σκοπός του Κανονισμού είναι να διαμορφώνει συνθήκες ομαλής λειτουργίας εσωτερικών θεμάτων της Βουλής. Συνεπώς, θεωρώ ότι δεν πρέπει να ανατίθεται στη Διάσκεψη των Προέδρων το θέμα της επιλογής του Προέδρου και των μελών των Ανεξαρτήτων Αρχών, δηλαδή για ένα θέμα που ουδόλως αφορά το προσωπικό της Βουλής. 
Άλλο, όμως, είναι το ζήτημα του τρόπου άσκησης του κοινοβουλευτικού ελέγχου επί των Ανεξαρτήτων Αρχών, ζήτημα που ρυθμίζεται με τον Κανονισμό της Βουλής. Αν κρίνουμε ότι το ζήτημα του οργάνου επιλογής των μελών και του Προέδρου των Ανεξαρτήτων Αρχών πρέπει να αλλάξει, νομίζω ότι αυτό πρέπει να γίνεται είτε από ένα εντελώς ανεξάρτητο όργανο είτε -όπως είναι η πρόταση της Νέας Δημοκρατίας- από κοινοβουλευτική επιτροπή, αυξημένης έστω πλειοψηφίας, από κατάλογο τριών υποψηφίων που θα προτείνονται από συμβούλιο εμπειρογνώμων, μετά από δημόσια πρόσκληση εκδήλωσης ενδιαφέροντος. Στο συμβούλιο θα συμμετέχουν ex officio ο Διοικητής της Εθνικής Αρχής Διαφάνειας, για την οποία αναφέρομαι στη συνέχεια, ο Πρόεδρος του Ανωτάτου Συμβουλίου Επιλογής Προσωπικού, όπως λέει η πρότασή μας, ο Διοικητής της Τράπεζας της Ελλάδος, ο Πρόεδρος του συλλογικού οργάνου του Δημοσίου Πανεπιστημίου της χώρας και ο επικεφαλής του συλλογικού οργάνου που εκπροσωπεί τους ΟΤΑ α΄ και β΄ βαθμού. 
Όμως, σε κάθε περίπτωση πρέπει να τροποποιηθεί και το άρθρο 14 του Κανονισμού της Βουλής, που δίνει τη δυνατότητα στη Διάσκεψη των Πρόεδρων να επιλέγει τον Πρόεδρο και τα μέλη των Ανεξάρτητων Αρχών. Και αναφέρομαι στα εδάφια δ, ε και ζ του άρθρου 14 του Κανονισμού της Βουλής.  
Τώρα, όσον αφορά στην οργάνωση της διοίκησης -αναφέρομαι στο άρθρο 101 του Συντάγματος-, κατ’ αρχάς θεωρώ ότι σε ένα σύγχρονο κράτος δικαίου πρέπει να διαφυλάσσονται, να αναδεικνύονται και να προστατεύονται βασικές αρχές του, όπως οι αρχές της χρηστής διοίκησης, της διαφάνειας, της λογοδοσίας, της αξιοκρατίας και της ακεραιότητας του Κοινοβουλίου. 
Ο Κώδικας Δεοντολογίας των μελών του Ελληνικού Κοινοβουλίου που ψηφίσαμε και συμπληρώσαμε αντίστοιχα με τις αποφάσεις της Ολομέλειάς μας στις 12 Απριλίου του 2016 και στις 25 Φεβρουαρίου του 2019, προς αυτήν την κατεύθυνση κινείται. 
Συνεπώς, να δούμε με προσοχή και υπευθυνότητα τη δυνατότητα προσθήκης της παραγράφου 5 στο άρθρο 101, όπου θα κατοχυρώνεται συνταγματικά η Εθνική Αρχή Διαφάνειας -για την οποία αναφέρθηκα παραπάνω-, όπου θα συμμετέχει και ο Διοικητής της στο όργανο για την επιλογή. 
Τώρα, όσον αφορά τη νησιωτικότητα: Μέχρι τη Συνταγματική Αναθεώρηση του 2008 -αναφέρθηκε και ο προηγούμενος συνάδελφος- υπήρχε ερμηνευτική δήλωση στο άρθρο 101, που αφορούσε την παράγραφο 3, που οριζόταν ότι ο κοινός νομοθέτης και η διοίκηση όταν δρουν κανονιστικά έχουν υποχρέωση να λαμβάνουν υπ’ όψιν τους τις ιδιαίτερες συνθήκες των νησιωτικών περιοχών. Με αυτόν τον τρόπο επεκτάθηκε η ειδική μέριμνα του Συντάγματος για τις νησιωτικές περιοχές σε όλη την ύλη που χειρίζεται ο κοινός και ο κανονιστικός νομοθέτης, δηλαδή σε όλες τις κρατικές πολιτικές και δράσεις.  
Βέβαια, έχουμε και τη σχετική διάταξη του άρθρου 106 παράγραφος 1 του Συντάγματος -στην οποία, νομίζω, αναφέρθηκε και ο κ. Στυλιανίδης σε μια άλλη συζήτηση πάνω σε αυτό-, η οποία αναφέρεται στις νησιωτικές, ορεινές και παραμεθόριες περιοχές, από πλευράς, όμως, περιφερειακής ανάπτυξης. Όμως, η πιο πάνω ερμηνευτική δήλωση λειτουργούσε ως συνταγματικό στήριγμα για όλες τις ιδιαιτερότητες των νησιωτικών περιοχών, όπως, για παράδειγμα, στη λειτουργία των υπηρεσιών, το μεταφορικό ισοδύναμο και άλλες.  
Με την Αναθεώρηση του 2008 η ερμηνευτική δήλωση κατέστη διάταξη του Συντάγματος ως παράγραφος 4 στο άρθρο 101, όπου και προστέθηκαν στο κανονιστικό περιεχόμενο της ερμηνευτικής δήλωσης εκτός από τις νησιωτικές περιοχές και οι ορεινές περιοχές. Η σημασία των νησιωτικών περιοχών και των νησιών μας, ειδικά του Αιγαίου, από απόψεως οικονομικής, κοινωνικής, πολιτισμικής και κυρίως εθνικής, είναι γνωστή, γι’ αυτό ο συνταγματικός νομοθέτης θέλει ειδική ρύθμιση για την ανάπτυξή τους. Το ίδιο κάνει και η Συνθήκη της Λισαβόνας στο άρθρο 174 γενικά για τις νησιωτικές περιοχές της Ευρωπαϊκής Ένωσης. 
Η μικρή έκταση, η γεωγραφική θέση, η συρρίκνωση του πληθυσμού και η ιδιαιτερότητα απρόβλεπτων προβλημάτων, όπως το μεταναστευτικό στο νησί μου, τη Λέσβο, αλλά και στη Χίο, τη Σάμο, την Κω, τη Λέρο, σε συνδυασμό με την απομόνωση λόγω των αποστάσεων από την ηπειρωτική χώρα έχουν ως συνέπεια την αύξηση του κόστους λειτουργίας όλων των οικονομικών μονάδων, των επιχειρήσεων και των νοικοκυριών και την εγκατάλειψη των νησιών από νέους ανθρώπους, οι οποίοι επιζητούν καλύτερους όρους εργασίας και διαβίωσης στα αστικά κέντρα. 
Συνεπώς, η διοίκηση που ενεργεί κανονιστικά πρέπει να προωθεί τη βιώσιμη οικονομική ανάπτυξη των νησιών μας. Το λέω αυτό για τη βιώσιμη ανάπτυξη, γιατί συμφωνώ με παλαιότερη πρόταση του πρώην Προέδρου της Δημοκρατίας, του κ. Παυλόπουλου, ο οποίος υποστήριζε ότι με τον επιθετικό προσδιορισμό «βιώσιμη» στην ανάπτυξη, το κράτος δεσμεύεται περισσότερο. Σήμερα, το θέτω ως κατεύθυνση, να το δούμε στην αποφασίζουσα Βουλή, διότι νομίζω ότι έτσι δυναμώνει περισσότερο το κανονιστικό περιεχόμενο της όλης διάταξης, αναφορικά με στοχευμένες δράσεις στα νησιά μας αλλά και στις ορεινές περιοχές. 
Σας ευχαριστώ.  
(Χειροκροτήματα)
 ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ τον κ. Αθανασίου. 
Παρακαλώ να έρθει ο κ. Κωνσταντινίδης στο Βήμα και να ετοιμάζεται ο κ. Μάντζος. 
Παρακαλώ, κύριε Κωνσταντινίδη, έχετε τον λόγο. 
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ, κυρία Πρόεδρε. 
Κυρίες και κύριοι συνάδελφοι, η αναθεώρηση των άρθρων 101 και 101Α΄ του Συντάγματος αφορά σε δύο ακόμα σημαντικές λειτουργίες της ελληνικής πολιτείας, την αποκεντρωμένη κρατική διοίκηση και τις Ανεξάρτητες Αρχές, αλλά και σε ένα πεδίο ζωτικής σημασίας για τη χώρα, τη βιώσιμη ανάπτυξη του πρωτογενούς τομέα και συνολικά την ισόρροπη ανάπτυξη της ελληνικής περιφέρειας, ώστε να εξασφαλίζεται η ίση πρόσβαση των πολιτών στα δημόσια αγαθά σε όλη την ελληνική επικράτεια. 
Είναι ένα θέμα στενά συνυφασμένο, στην αντίληψή μου, με τα κορυφαία κοινωνικά και οικονομικά ζητήματα που απασχολούν τη χώρα, όπως είναι το δημογραφικό πρόβλημα ή η υπογεννητικότητα, διάσταση και αυτή του δημογραφικού, η ακρίβεια, το στεγαστικό. Να θυμηθούμε τις εξήντα πέντε χιλιάδες γεννήσεις το 2025, κυρίες και κύριοι συνάδελφοι, και τους εκατόν είκοσι μία χιλιάδες θανάτους στην Ελλάδα. Χάνουμε κάθε χρόνο περίπου έναν μεγάλο δήμο. 
Όμως, να αναφερθώ και στις δευτερογενείς επιπτώσεις του δημογραφικού στην υγεία, στο ασφαλιστικό σύστημα, στην εγκληματικότητα, στην πολιτική προστασία, στην ποιότητα ζωής των πολιτών, τόσο στην πρωτεύουσα όσο και στην περιφέρεια, για τους ακριβώς αντίθετους λόγους της φυγής των νέων ανθρώπων από την ελληνική επαρχία και του υπερπληθυσμού στο κλεινόν άστυ. 
[bookmark: _Hlk234947470]Κακά τα ψέματα, κυρίες και κύριοι συνάδελφοι, όσα μέτρα, όσες πολιτικές επιμέρους κι αν εφαρμόσουμε, προκειμένου να αντιστρέψουμε αυτήν την τάση, δεν θα τα καταφέρουμε, εάν δεν εφαρμόσουμε ρηξικέλευθες παρεμβάσεις, ρηξικέλευθες πολιτικές, προκειμένου να κινητροδοτήσουμε την επιστροφή του κόσμου στην ελληνική περιφέρεια. 
Ούτως εχόντων των πραγμάτων, δεν θα αναφερθώ αναλυτικά στην αξία, στη σημαντική αξία, των προτεινόμενων αλλαγών στην αποκεντρωμένη κρατική διοίκηση και στη λειτουργία των Ανεξάρτητων Αρχών. Θα περιοριστώ να υπογραμμίσω, βεβαίως, ότι πρόκειται για εύστοχες παρεμβάσεις, που θα εκσυγχρονίσουν και θα καταστήσουν πιο επιχειρησιακή και αποτελεσματική την περιφερειακή οργάνωση και θα φέρουν τις κρατικές δομές εξουσίας πιο κοντά στον πολίτη, ενώ θα επιτρέψουν την ανεμπόδιστη συγκρότηση και την εύρυθμη λειτουργία των Ανεξάρτητων Αρχών μετά τα προβλήματα και τα αδιέξοδα που συναντήσαμε στο παρελθόν. 
Θα αφιερώσω λοιπόν, την τοποθέτησή μου στο ζήτημα της περιφερειακής και ισορροπημένης ανάπτυξης όλων των περιοχών της χώρας.  
Κυρίες και κύριοι συνάδελφοι, έτσι κι αλλιώς η Προτείνουσα Βουλή εισηγείται την αναθεώρηση άρθρων και όχι παραγράφων. Για λόγους αξιοπιστίας, ωστόσο, ορθώς περιγράφονται οι προθέσεις των κομμάτων σε σχέση με τις προτεινόμενες αλλαγές. 
Δράττομαι, λοιπόν, της ευκαιρίας να αναφερθώ σε μια πρόταση που κατέθεσα στο πλαίσιο της προκαταρτικής, της προηγηθείσας, συζήτησης για τη Συνταγματική Αναθεώρηση, ήδη από τις αρχές Μαΐου και υπερβαίνει, αν θέλετε, την πρόταση της Πλειοψηφίας, της Κοινοβουλευτικής Πλειοψηφίας. 
Η πρότασή μου, λοιπόν, συνδέει υφιστάμενες συνταγματικές προβλέψεις για την αποκέντρωση, το δημογραφικό, την ισόρροπη ανάπτυξη, την κοινωνική δικαιοσύνη με κάποιες νεότερες, μη συνταγματοποιημένες ακόμα έννοιες, όπως είναι η απολιγνιτοποίηση, η δίκαιη μετάβαση, η κλιματική κρίση, την οποία τώρα εισάγουμε για πρώτη φορά με τις προτάσεις μας, ίσως το μεταναστευτικό. Πρόσθεσε ο κ. Σκυλακάκης και μια άλλη διάσταση, την τεχνητή νοημοσύνη και άλλα ενδεχομένως αίτια με σημαντική επίδραση στη λειτουργία κάποιων περιοχών της χώρας, υπό το φως της επίδρασης των αντίστοιχων φαινομένων στη ζωή του κάθε τόπου. 
Προτείνω, λοιπόν, να συμπεριληφθούν στο Σύνταγμα οι απολιγνιτοποιήσεις και η δίκαιη μετάβαση και να ενσωματωθούν στην παράγραφο 4 του άρθρου 101, υπό τον ευρύτερο όρο των πληττόμενων ή ευάλωτων περιοχών, δηλαδή εκείνων που αντιμετωπίζουν αυξημένες οικονομικές, δημογραφικές, περιβαλλοντικές ή άλλες επιπτώσεις, λόγω μεγάλης κλίμακας φυσικών ή κοινωνικών φαινομένων ή λόγω υιοθέτησης μείζονων πολιτικών, όπως είναι η αλλαγή του ενεργειακού μοντέλου στην πατρίδα μας.
Η πρότασή μου έχει αφετηρία μια εξελισσόμενη και πιεστική πραγματικότητα, που είναι η οικονομική, αναπτυξιακή και εργασιακή υστέρηση που εμφανίζει η Δυτική Μακεδονία εξαιτίας της συρρίκνωσης, οσονούπω παύσης, της λιγνιτικής παραγωγής, που για δεκαετίες αποτέλεσε την κυρίαρχη οικονομική δραστηριότητα της περιοχής αλλά και τον τροφοδότη ενέργειας και της ανάπτυξης για ολόκληρη τη χώρα. Και αν σε κάποιους ακούγεται αυτό τοπικιστικό, εκτός από τα λιγνιτοφόρα υπεδάφη, θα πρέπει να βάλει στην εξίσωση τις επιπτώσεις από τη μείωση των καλλιεργούμενων εκτάσεων, λόγω των εξορυκτικών δραστηριοτήτων -δεκάδες χιλιάδες στρέμματα, πάνω από εκατό χιλιάδες στρέμματα- και την υποβάθμιση της υγείας των πολιτών, της αξίας των παραγόμενων αγαθών και του φυσικού πλούτου, λόγω του περιβαλλοντικού αποτυπώματος της καύσης του λιγνίτη. Με λίγα λόγια, η περιοχή πλήρωσε ακριβό τίμημα. 
Αλλά για να έρθουμε στο σήμερα, η παράγραφος 4 του άρθρου 101 υποχρεώνει τον νομοθέτη και τη διοίκηση να λαμβάνουν υπ’ όψιν τις ειδικές συνθήκες των νησιωτικών και ορεινών περιοχών. Αντίστοιχα, το άρθρο 106 παράγραφος 1 επιτάσσει στο κράτος να λαμβάνει μέτρα για την ανάπτυξη ορεινών, νησιωτικών και παραμεθόριων περιοχών. Αυτές οι διατάξεις έχουν κατά καιρούς θεμελιώσει ευνοϊκές ρυθμίσεις για κατοίκους και επιχειρήσεις που βρίσκονται εκεί και δικαίως, δικαιότατα, συνέβη αυτό. 
Ζητώ, λοιπόν, να επεκταθεί η συνταγματική μέριμνα και για τις ευάλωτες περιοχές, ώστε να βρίσκουν έρεισμα οι διακριτές πολιτικές που απαιτούνται για την κοινωνικοοικονομική τους ανάταξη. 
Κυρίες και κύριοι συνάδελφοι, η ενεργειακή και η αναπτυξιακή δίκαιη μετάβαση δεν αποτελούν βραχυπρόθεσμη πολιτική, αλλά δεσμευτικό ευρωπαϊκό και εθνικό άξονα πολιτικών ευρείας εμβέλειας και μακρόχρονης εφαρμογής, με ισχυρό οικονομικό και κοινωνικό αντίκτυπο. 
Η Δυτική Μακεδονία βιώνει αυτήν τη μετάβαση σε πρώτο βαθμό. Κλείσιμο λιγνιτικών μονάδων, απώλεια θέσεων εργασίας, δημογραφική επιβάρυνση, αναδιάρθρωση του παραγωγικού μοντέλου. Η ένταξη, λοιπόν, των πληττόμενων ή ευάλωτων περιοχών στην παράγραφο 4 του άρθρου 101, δίπλα στις νησιωτικές και ορεινές περιοχές, αποτελεί λογική, αναλογική και κοινωνικά δίκαιη επέκταση του υφιστάμενου συνταγματικού πλαισίου. Όπως η γεωγραφική απομόνωση δικαιολογεί ειδική κρατική μέριμνα, έτσι και η ενεργειακή μετάβαση, μία πολιτική μεγάλης κλίμακας, δικαιολογεί αντίστοιχη αντισταθμιστική προστασία. 
Δεν είναι, εξάλλου, το γεωγραφικό κριτήριο ο μοναδικός λόγος ευαλωτότητας για κάποιες περιοχές της χώρας. Πολιτικές αποφάσεις αλλά και φυσικά και κοινωνικά φαινόμενα -δείτε τη Θεσσαλία σε συνθήκες «Daniel»- μπορεί να επιφέρουν εξίσου βαθιές και επώδυνες αλλαγές στις ζωές των ανθρώπων που κατοικούν εκεί. 
Να σημειωθεί, μάλιστα, ότι και το ΠΑΣΟΚ κατέθεσε αντίστοιχη πρόταση, εντάσσοντας τους όρους της απολιγνιτοποίησης και της δίκαιης μετάβασης στην έννοια των ευαίσθητων περιοχών στην πρότασή του για μια προσθήκη στο άρθρο 17 του Συντάγματος, νομίζω, όμως, αταίριαστη με το νόημα και τον στόχο του άρθρου 17, που αφορά στην προστασία της ιδιοκτησίας. Εκεί, λοιπόν, δίπλα στις παραμεθόριες, προσέθεσε και τις ευαίσθητες περιοχές. Πάντως έχει σημασία ότι και η Αξιωματική Αντιπολίτευση συμφωνεί επί της ουσίας στην ενσωμάτωση αυτών των εννοιών στο συνταγματικό κείμενο. 
Η συνταγματική, λοιπόν, αναγνώριση θα σηματοδοτήσει τη δέσμευση της πολιτείας απέναντι στις τοπικές κοινωνίες, θα υποχρεώσει τον νομοθέτη και τη διοίκηση να θεσπίζουν και να εφαρμόζουν ειδικές πολιτικές, μέχρι να αρθούν οι δυσμενείς συνέπειες εξαιτίας των αρνητικών παραγόντων που προανέφερα. 
Θα αποτελέσει, λοιπόν, το συνταγματικό έρεισμα μια τέτοια προσθήκη και για την προσφάτως νομοθετηθείσα οριζόντια ρήτρα δίκαιης μετάβασης και θα τονώσει το αίσθημα εμπιστοσύνης των κατοίκων της Δυτικής Μακεδονίας στην ολοκλήρωση και στην υλοποίηση, στην εκπλήρωση των υποχρεώσεων και των στόχων που έθεσε η δίκαιη μετάβαση, όχι μόνο για την αποκατάσταση των ορυχείων και του ανάγλυφου της περιοχής, αλλά πρωτίστως την αποκατάσταση του βιοτικού επιπέδου των ανθρώπων που ζουν στη Δυτική Μακεδονία. 
Με αφορμή, όμως, κυρίες και κύριοι συνάδελφοι, τη συζήτηση για την περιφερειακή ανάπτυξη και με ερέθισμα την τεράστια δημογραφική απειλή και τη μη ισόρροπη ανάπτυξη στη χώρα -είναι γνωστό σε όλους ότι η χώρα κινείται με τρεις ταχύτητες ανάπτυξης- πιστεύω -και αυτή είναι η δεύτερη πρότασή μου, βέβαια, πρωτόλεια ομολογουμένως- ήρθε η ώρα η χώρα να υπερβεί τα συνταγματικά κελεύσματα και να υιοθετήσει μια δεσμευτική ρήτρα περιφερειακής ανάπτυξης, με ευθεία αναφορά στον κρατικό προϋπολογισμό, που θα δεσμεύει στην κατανομή πόρων προς κάθε περιφέρεια, ει δυνατόν και τομεακά, με κριτήριο τους βασικούς κοινωνικούς και οικονομικούς δείκτες της κάθε περιοχής, σύμφωνα με τα στοιχεία της ΕΛΣΤΑΤ, όπως γίνεται με τα Ευρωπαϊκά Διαρθρωτικά Ταμεία, ώστε να επιτευχθούν οι στόχοι της περιφερειακής σύγκλισης και της κοινωνικής συνοχής. 
Μια τέτοια πρόβλεψη θα αποτελεί ουσιαστική δέσμευση ότι κανένας Έλληνας πολίτης, είτε ζει στην Αττική, είτε στη Δυτική Μακεδονία, είτε στην νησιωτική ή την ορεινή Ελλάδα, δεν θα στερείται της ίσης πρόσβασης στα δημόσια αγαθά που ευαγγελίζεται και η προταθείσα από την Πλειοψηφία αλλαγή των σχετικών διατάξεων. Η φροντίδα για τον πρωτογενή τομέα και τη στήριξη των περιοχών που υστερούν σε ανάπτυξη πρέπει να αποτελέσει μόνιμη στρατηγική και επιλογή της κάθε κυβέρνησης. 
Καταθέτω την πρότασή μου.
Σας ευχαριστώ πολύ. 
(Στο σημείο αυτό ο Βουλευτής κ. Ευστάθιος Κωνσταντινίδης καταθέτει το προαναφερθέν έγγραφο, το οποίο βρίσκεται στο αρχείο της Γραμματείας της Επιτροπής Αναθεώρησης του Συντάγματος)
(Χειροκροτήματα)
[bookmark: _Hlk232167846]ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε, κύριε συνάδελφε. 
Ο κ. Δημήτρης Μάντζος, Βουλευτής του ΠΑΣΟΚ, έχει τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κυρία Πρόεδρε. 
Έρχομαι αμέσως στις διατάξεις, τα άρθρα 101 και 101Α΄. Πρώτα το 101. Σημείο πρώτο. Η κατάργηση του τεκμηρίου αρμοδιότητας υπέρ των αποκεντρωμένων διοικήσεων εμπεριέχει μια λογική η οποία σίγουρα δεν μπορεί να κρύψει τον συγκεντρωτισμό της και την πρόθεση επαναφοράς ακόμη περισσότερων αρμοδιοτήτων στην κεντρική διοίκηση. 
Είναι μια λογική που βάλλει εναντίον της ίδιας της φιλοσοφίας του άρθρου 101 και της αρχής της επικουρικότητας, που πάντοτε ίσχυε, μια ανατροπή σε μια φιλοσοφία η οποία θέλει και προβλέπει την οργάνωση του κράτους σύμφωνα με το αποκεντρωτικό σύστημα και μια αλλαγή και μια ανατροπή η οποία δεν φαίνεται να αιτιολογείται επαρκώς από κάποια ανάγκη που πρέπει να ικανοποιηθεί και, τουλάχιστον, να περιγράφεται στην πρόταση της Πλειοψηφίας. 
Δεν απαντά, δηλαδή, η Πλειοψηφία γιατί θεωρεί ότι η διάταξη του άρθρου 101 παράγραφος 3, που παρέχει στα κεντρικά όργανα του κράτους τη γενική κατεύθυνση, τον συντονισμό και τον έλεγχο νομιμότητας των πράξεων των περιφερειακών οργάνων, δεν είναι σήμερα επαρκής. Εμείς τη βλέπουμε επαρκή. 
Και η διοικητική αποκέντρωση, κατά την έννοια του άρθρου 101, δεν μπορεί να εξαντλείται, προφανώς, στην ύπαρξη περιφερειακών υπηρεσιών των Υπουργείων. Δεν θέλησε αυτό ο συντακτικός νομοθέτης. Προϋποθέτει, αντίθετα, τη μεταβίβαση ουσιαστικών αρμοδιοτήτων σε αποκεντρωμένα κρατικά όργανα, τα οποία θα πρέπει να διαθέτουν και μια λειτουργική αυτοτέλεια έναντι της κεντρικής διοίκησης. Δεν πρέπει να αποκεντρώσουμε τις υπηρεσίες του κράτους, αλλά να δημιουργήσουμε αποκεντρωμένα κρατικά όργανα, με λειτουργική αυτοτέλεια.
Άρα, αυτή η πρόταση φαίνεται ότι είναι ενάντια στη λογική της αποκέντρωσης, ενάντια στη φιλοσοφία της παροχής αρμοδιοτήτων και εξουσιών σε περιφερειακά όργανα. Και είναι αυτή μια πράξη, μια επιλογή, η οποία μάς θυμίζει άλλες εποχές. Μας θυμίζει τον θεσμό των παλαιών κρατικών νομαρχιών, που υπήρχε έως το 1994 και αποτελούσε ουσιαστικά το μακρύ χέρι της κεντρικής διοίκησης, της κυβέρνησης σε κάθε νομό της Ελλάδας. 
Και αναρωτιόμαστε αν αυτό είναι το πρότυπο. Γιατί έχουμε πρόσφατα και το παράδειγμα της αλλαγής του εκλογικού συστήματος στους οργανισμούς τοπικής αυτοδιοίκησης. Τώρα έχουμε και αυτήν την πρόταση, που θίγει την αποκέντρωση, και αναρωτιόμαστε φωναχτά εάν όλα αυτά σημαίνουν κάτι σε σχέση με το πώς βλέπει η Νέα Δημοκρατία τη διοίκηση του κράτους και την αποκέντρωση, αν αυτή η αλλεργία στην αποκέντρωση και την πραγματική αυτοδιοίκηση είναι τόσο σοβαρή, τελικά, και ανήκεστος. Θα τα πούμε αυτά και αύριο, προφανώς, με αφορμή το άρθρο 102.
Στα λοιπά, στο δεύτερο σημείο η Νέα Δημοκρατία προτείνει την αναβάθμιση της Εθνικής Αρχής Διαφάνειας, κατοχυρώνοντάς τη συνταγματικά. Είναι μια ρύθμιση την οποία, προφανώς, έχουμε εμείς θέσει στον δημόσιο λόγο εδώ και πολλούς μήνες. Εμείς το έχουμε βάλει ως νέο άρθρο αυτοτελές, το άρθρο 29Α, ώστε να συνέχεται με την αρμοδιότητα ελέγχου των οικονομικών των πολιτικών κομμάτων και των δηλώσεων περιουσιακής κατάστασης των Βουλευτών. Θεωρούμε ότι είναι απολύτως αναγκαία η θεσμική αναβάθμιση και η συνταγματική κατοχύρωση της Εθνικής Αρχής Διαφάνειας, η οποία δεν ιδρύθηκε ως μια πραγματική Ανεξάρτητη Αρχή. 
Η Αντιπρόεδρος της Επιτροπής μας, αρμόδια Τομεάρχης, έχει ήδη κάνει δριμύ, αλλά απολύτως δίκαιο και τεκμηριωμένο, κοινοβουλευτικό έλεγχο στην Κυβέρνηση για το πώς αυτή ακριβώς η επιτροπή έχει στελεχωθεί και έχουν επιλεγεί οι επικεφαλής της, με απολύτως μη αντικειμενικά κριτήρια, και δεν λειτουργεί όπως οφείλει, με βάση και τον καταστατικό της νόμο. Άρα, απολύτως αναγκαία η θεσμική κατοχύρωση σε συνταγματικό επίπεδο της Εθνικής Αρχής Διαφάνειας, ώστε να αποτελέσει πράγματι μια Ανεξάρτητη Αρχή που θα μπορέσει να επιτελέσει τον ρόλο της ως συνηγόρου και λειτουργού, φορέα, πιο σωστά, διασφάλισης της διαφάνειας και της λογοδοσίας στον δημόσιο βίο της χώρας.
Το τρίτο και τελευταίο σημείο είναι το 101, αυτή η ρύθμιση, αυτή η ευχή, πιο σωστά, για τη στήριξη του πρωτογενούς τομέα, μια διακήρυξη, ένα ευχολόγιο που προτείνει η Πλειοψηφία, η οποία, δυστυχώς, δεν μπορεί να γεννήσει ως διακήρυξη υποχρεώσεις. Στο Σύνταγμα υφίστανται ήδη διατάξεις αυτού του διακηρυκτικού χαρακτήρα για την κατοχύρωση του κοινωνικού κράτους, για την περιφερειακή ανάπτυξη, για την προστασία της εθνικής οικονομίας, για την άρση των περιφερειακών ανισοτήτων. Άρα, μοιάζει με μια διάταξη η οποία επιδιώκει απλώς επικοινωνιακούς σκοπούς για την Πλειοψηφία, ιδίως μετά τα κατορθώματα της Κυβέρνησης της Νέας Δημοκρατίας στο πεδίο του πρωτογενούς τομέα με το σκάνδαλο του ΟΠΕΚΕΠΕ. 
Είναι μια διάταξη για να εξευμενιστεί -έτσι πιστεύετε- ο αγροτικός κόσμος. Μια συνταγματική λευκή επιταγή που θέλετε να οπισθογραφήσετε στους αγρότες μας, ενώ γνωρίζετε ότι δεν υπάρχει αντίκρισμα, δεν υπάρχει περιεχόμενο. Είναι προφανείς προφάσεις εν αμαρτίαις. Αυτό είναι και υποκριτικό, υπό την έννοια ότι γνωρίζετε -δεν γίνεται να μη γνωρίζετε- ότι δεν γίνεται να κλείσουν οι πληγές στον πρωτογενή τομέα απλώς με μια συνταγματική ευχή. Δεν θα σβηστεί η κηλίδα από τη χώρα μας, που έγινε ξανά το μαύρο πρόβατο της Ευρώπης, απλώς με μία συνταγματική ευχή, αλλά απαιτείται δικαιοσύνη, με σεβασμό στις κρίσεις της δικαιοσύνης σε Ευρώπη και Ελλάδα, με δημόσιες πολιτικές, με πραγματική στήριξη των αγροτών, μείωση του κόστους παραγωγής, φορολογικά κίνητρα, εκπαίδευση, αντιμετώπιση των ελληνοποιήσεων αγροτικών προϊόντων, αντιμετώπιση της αισχροκέρδειας στην αλυσίδα διανομής των αγροτικών προϊόντων από το χωράφι στο ράφι και, επιτέλους, ναι, ένα παραγωγικό μοντέλο που θα δίνει στον αγροτικό κόσμο και στον πρωτογενή τομέα διακριτό και πρωτεύοντα ρόλο. 
Αλλιώς, μιλάμε για ευχές, όπως, δυστυχώς, έχει εκφυλιστεί σε μεγάλο βαθμό σε ευχολόγιο η ρύθμιση του άρθρου 101 παράγραφος 4, που ισχύει ήδη το 2001 ως ερμηνευτική δήλωση και από το 2008 ως διάταξη του Συντάγματος, που η νησιωτικότητα και η ορεινότητα είναι ευχή, ενώ θα έπρεπε να είναι ρήτρα συνταγματικής περιωπής και ως τέτοια να τη βλέπει η κεντρική διοίκηση και ο κοινός νομοθέτης. Μόνο έτσι θα μπορέσουμε να ανακόψουμε τη δημογραφική κατάρρευση της χώρας. Μόνο έτσι, αν κοιτάξουμε την περιφέρεια, τα νησιά μας, τα χωριά μας, τους αγρότες μας, τον πρωτογενή τομέα.
Κλείνω, κυρία Πρόεδρε, κυρίες και συνάδελφοι, με το 101Α΄. Υψίστης σημασίας τα ζητήματα που αφορούν τις Ανεξάρτητες Αρχές. Δεν μπορεί να αφήνονται στον κοινό νομοθέτη ούτε ο τρόπος λειτουργίας και σύνθεσης του προτεινομένου Συμβουλίου Εμπειρογνωμόνων να μην προσδιορίζεται λεπτομερώς. Προφανώς, υπάρχει ανάγκη να αποσαφηνιστεί το εύρος της εξουσίας αυτής της κοινοβουλευτικής επιτροπής, διότι πολύ απλά τότε μπορεί ο κοινός νομοθέτης να την αλλάζει όποτε θέλει και να υπάρχει πάντοτε μια λειτουργία του Συμβουλίου από την εκάστοτε κυβέρνηση, ώστε να προωθούνται οι υποψήφιοι της αρεσκείας της.
Δεν μπορούμε, προφανώς, επίσης, να δεχτούμε την αντικατάσταση της Διάσκεψης των Προέδρων από οποιαδήποτε κοινοβουλευτική επιτροπή που οι όροι συγκρότησης και λειτουργίας της δεν προσδιορίζονται. Δεν ρυθμίζεται καν ποια επιτροπή θα είναι αυτή που θα λαμβάνει τις αποφάσεις και με ποια πλειοψηφία. Η Νέα Δημοκρατία δεν φαίνεται να εστιάζει στην αντιμετώπιση των αδιεξόδων που θα δημιουργούνται, όταν δεν επιτυγχάνεται η απαιτούμενη κοινοβουλευτική πλειοψηφία. Δεν υπάρχει ένας μηχανισμός άρσης των αδιεξόδων. 
Και αναρωτιόμαστε, τελικά, πώς, από ποιον και σε ποιο Κοινοβούλιο κάνουμε αυτήν τη συζήτηση. Διότι εδώ μιλάμε για μια Πλειοψηφία που έχει προσβάλει συστηματικά την ανεξαρτησία των Ανεξαρτήτων Αρχών και έχει επιτεθεί στους επικεφαλής της, στην Αρχή Προστασίας Δεδομένων Προσωπικού Χαρακτήρα, στην Αρχή Διασφάλισης Απορρήτου Επικοινωνιών για τις υποκλοπές, στον Συνήγορο του Πολίτη για τη διερεύνηση του ναυαγίου στην Πύλο και του μεταναστευτικού ζητήματος. Μια Νέα Δημοκρατία που δεν δίστασε να καταφύγει και σε δημιουργική λογιστική, για να συμπληρώσει την πλειοψηφία στη Διάσκεψη των Προέδρων για την αλλαγή της σύνθεσης της ΑΔΑΕ, παραμονή κρίσιμης συνεδρίασης, με επιβολή προστίμου στην ΕΥΠ για τις υποκλοπές. Μια Νέα Δημοκρατία που, ακόμη και αυτές τις ημέρες, τώρα πρόσφατα, εργαλειοποίησε τη διαδικασία επιλογής επικεφαλής αρχών κρίσιμων για τη δημοκρατία για το δικό της μικροκομματικό παιχνίδι, για να δείξει το ΠΑΣΟΚ και την Αντιπολίτευση ως φταίχτη για τη μη ύπαρξη συναινέσεων.
Κόντρα σε αυτήν τη λογική και σε αυτό το πνεύμα, εμείς ως ΠΑΣΟΚ έχουμε την πρότασή μας για την αναθεώρηση του άρθρου 101Α΄ χωρίς αόριστες προτάσεις. Θεωρούμε ότι στην πρώτη παράγραφο πρέπει να μπει οπωσδήποτε η φράση «ή στον νόμο». Και στο Σύνταγμα να προβλέπονται οι Ανεξάρτητες Αρχές και στον νόμο να προβλέπονται οι Ανεξάρτητες Αρχές. Οπωσδήποτε τα μέλη τους πρέπει να έχουν προσωπική και λειτουργική ανεξαρτησία. 
Το ΠΑΣΟΚ έχει ολοκληρωμένη άποψη και για τις τροποποιήσεις που θα μπορούσαν να αναβαθμίσουν τον τρόπο επιλογής των προσώπων που στελεχώνουν τις Ανεξάρτητες Αρχές, πάντα μέσα στο πνεύμα της διαδικασίας που θεμελιώθηκε με την πρόταση του Προέδρου του ΠΑΣΟΚ για αξιοκρατική επιλογή ύστερα από συγκέντρωση αιτημάτων και βιογραφικών, μακριά από παζάρια, ανταλλαγές και συζητήσεις σε κλειστές αίθουσες. Μια πρόταση που έχει αποδειχθεί ότι έχει ενισχύσει τη διαφάνεια, την αξιοκρατία και τη δυνατότητα πρόσβασης προσώπων με τα απαιτούμενα προσόντα στη διαδικασία επιλογής. Είναι μια διαδικασία που δεν χρειάζεται αναθεώρηση. Μπορεί και τώρα και πρέπει από τώρα να εφαρμόζεται.
(Στο σημείο αυτό την Έδρα της Επιτροπής καταλαμβάνει ο Πρόεδρος αυτής κ. ΜΑΥΡΟΥΔΗΣ ΒΟΡΙΔΗΣ)
Όμως, η προστιθέμενη αξία της πρότασής μας είναι ακριβώς ο μηχανισμός άρσης των αδιεξόδων. Αν δεν επιτευχθούν τα τρία πέμπτα (3/5) στη Διάσκεψη των Προέδρων σε τρεις διαδοχικές ψηφοφορίες, εμείς προτείνουμε την ανάθεση σε ειδική επιτροπή, με τη σύνθεση που εξηγήθηκε και από τον Γενικό Εισηγητή μας, με τον Πρόεδρο της Βουλής, εννέα Βουλευτές, ανάλογα με τη δύναμη των Κοινοβουλευτικών Ομάδων και των ανεξαρτήτων συναδέλφων, τους αμέσως προηγούμενους επικεφαλής των συνταγματικά κατοχυρωμένων Ανεξάρτητων Αρχών, τρεις πρυτάνεις δημοσίων πανεπιστημίων της χώρας, με κλήρωση, και τον Πρόεδρο της Ολομέλειας των Προέδρων των Δικηγορικών Συλλόγων, ένα μικτό όργανο, για να αίρει τις αμφισβητήσεις και τα αδιέξοδα, όταν δεν υπάρχει ακριβώς η επίτευξη των τριών πέμπτων. Η ειδική αυτή επιτροπή φρονούμε ότι συνδυάζει στοιχεία δημοκρατικής νομιμοποίησης και εξειδικευμένης θεσμικής και επιστημονικής εμπειρίας, εξασφαλίζοντας συγχρόνως την αποτελεσματικότητα και τη λυσιτέλεια της όλης διαδικασίας. 
Κύριε Πρόεδρε, κλείνω με την τελευταία μου παράγραφο. Εμείς πιστεύουμε στις Ανεξάρτητες Αρχές, ιδίως στις συνταγματικά προβλεπόμενες, με πραγματική αποστολή και πολιτειακή λειτουργία, όχι Ανεξάρτητες Αρχές οι οποίες ιδρύονται ως πρόσχημα νομιμότητας κάθε φορά από μια κυβέρνηση που δεν σέβεται τους θεσμούς, που δεν θέλει να κάνει πράξη την αποστολή της και απλώς συστήνει αρχές. Δεν είναι αυτό το μοντέλο το οποίο εμείς θέλουμε. Εμείς θέλουμε αρχές, είτε από το Σύνταγμα κατοχυρωμένες είτε από τον νόμο ιδρυόμενες, οι οποίες θα είναι πραγματικά ανεξάρτητες, με προσωπική και λειτουργική ανεξαρτησία των μελών τους, που θα λειτουργούν ελέγχοντας την εκτελεστική εξουσία, εξισορροπώντας την πολιτική της εξουσία και συμπληρώνοντας ένα κράτος το οποίο δεν επιτρέπεται να υποβιβάζεται σε λάφυρο ενός κόμματος ή μιας κυβέρνησης. Αυτή είναι μια πολιτική συζήτηση που προφανώς υπερβαίνει κατά πολύ τη σημερινή διαδικασία, όμως σίγουρα οφείλει να διαπνέει τις προτάσεις μας και να θέτει και τον στόχο μας, αλλά και το μέτρο αξιολόγησής μας από εδώ και στο εξής. 
Σας ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Μάντζο.
Τον λόγο έχει η Αντιπρόεδρος της Επιτροπής μας από το ΠΑΣΟΚ-Κίνημα Αλλαγής, η κ. Ευαγγελία Λιακούλη. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστώ, κύριε Πρόεδρε.
Κυρίες και κύριοι συνάδελφοι, υπάρχει ένα σοβαρό πρόβλημα στη χώρα και το πρόβλημα είναι ότι τα πάντα τείνουν να γίνουν κανονικά και εμείς να ζούμε στην επίφαση μιας κανονικότητας. Στην Αίθουσα της Γερουσίας συζητάμε σήμερα πράγματι δύο σημαντικά άρθρα, τα άρθρα 101 και 101Α του Συντάγματος, προτάσεις, προκειμένου να τα βελτιώσουμε και παρ’ όλα αυτά έξω από αυτήν την Αίθουσα έχουν συμβεί τουλάχιστον δύο γεγονότα τα τελευταία εικοσιτετράωρα που σηματοδοτούν την ανάγκη να αλλάξουν τα πράγματα και μάλιστα γρήγορα. 
Έχει δημιουργηθεί στη διάρκεια της διακυβέρνησης της Νέας Δημοκρατίας, στην επταετία της Νέας Δημοκρατίας, ένα κύμα πολιτικού μιθριδατισμού, όπου τα πάντα έχουν γίνει μια συνήθεια και όλα μπορούν να λέγονται και να ακούγονται. Διάβασα την ανάρτηση του διακεκριμένου κοινωνικού ανθρωπολόγου, του πανεπιστημιακού κ. Ρακόπουλου, ο οποίος ερευνά εδώ και είκοσι περίπου χρόνια, από το 2005, την πορεία, την εξέλιξη και τις ιδιαιτερότητες της μαφίας.
Μάλιστα, έχει κάνει και μία μονογραφία, δήλωσε ο καθηγητής. Σε αυτές τις δηλώσεις του και στις αναρτήσεις του, αντιλαμβανόμαστε ότι εδώ υπάρχει και κάτι πολύ σοβαρό, που μας το λέει κάποιος άλλος, κάποιος τρίτος το τονίζει για την ανατριχιαστική και πρωτοφανή εικόνα της συνέντευξης του κ. Δημητριάδη, για την οποία δεν μιλάει κανείς, σαν να πρόκειται για κάτι φυσιολογικό. 
Ανεβαίνουμε και κατεβαίνουμε στο Βήμα που συζητάμε για το Σύνταγμα, δηλαδή για τον υπέρτατο νόμο του κράτους, δηλαδή για το «ευαγγέλιο» της δημοκρατίας, δηλαδή γι’ αυτό που -τουλάχιστον σε ό,τι αφορά το πολίτευμά μας- έχει αυστηρές ασφαλιστικές δικλίδες για την τήρησή του. 
Είναι κανονικό, αναρωτιέμαι, κυρίες και κύριοι συνάδελφοι, να λέει κανείς -πολιτικό πρόσωπο είναι, υπηρέτησε σε ανώτατο αξίωμα- ότι «έφαγα μία σφαίρα για να μείνει πάνω το αφεντικό»; Είναι κανονικό αυτό; Δηλαδή, ακούγεται στα αυτιά μας κανονικό; Είναι κανονικό να αντιμετωπίζεται σαν μία ιδιαιτερότητα ενός ανθρώπου να εκφράζεται κατά αυτόν τον τρόπο; Και εδώ ανάμεσά μας είναι έγκριτοι συνταγματολόγοι, άνθρωποι που ερευνούν τον νόμο, το δίκαιο και το προσεγγίζουν μέσα από τη ματιά της τήρησης της νομιμότητας ως βασικού πυλώνα της δημοκρατίας. 
Ή μήπως είναι φυσιολογικό και νορμάλ ένας δήμαρχος να κάνει ανάρτηση και να λέει: «Πού το άφησες το παιδί το αυτιστικό ελεύθερο στον δρόμο; Εσύ, μάνα, φταις και αδίκως προφυλακίστηκαν οι δύο αστυνομικοί; Δεν καταλαβαίνω για ποιον λόγο προφυλακίστηκαν, εν πάση περιπτώσει.»; 
Ζούμε, λοιπόν, σε πράγματα και σε περιβάλλοντα μη κανονικά. Και αυτήν τη μη κανονικότητα έχουμε χρέος -σε αυτήν τουλάχιστον την επιτροπή και μέχρι αύριο που θα ολοκληρώσει τις εργασίες της- αν μη τι άλλο να τα φέρουμε στο φως και να τα συζητάμε, να τα αναδεικνύουμε και να μην τα βάζουμε κάτω από το χαλί σαν να είναι σκουπίδια, ακόμη και αν είναι σκουπίδια. Θα πρέπει, σε κάθε περίπτωση, να αντιλαμβανόμαστε το βάρος της ευθύνης που έχουμε απέναντι στον δημόσιο βίο και, κυρίως, στην κουλτούρα που δημιουργείται σε σχέση με την πολιτική, σε σχέση με τη νομιμότητα, σε σχέση με τη δημοκρατία. 
Τώρα, σε ό,τι αφορά τα σημερινά, τόσο ο Εισηγητής μας κ. Δουδωνής, ο έγκριτος συνταγματολόγος, όσο και ο Κοινοβουλευτικός μας Εκπρόσωπος, ο κ. Μάντζος, ανέδειξαν πολλές και σημαντικές πτυχές. Εγώ θα ήθελα να σταματήσω σε κάποιες επισημάνσεις περισσότερο για το θέμα. 
Κοιτάξτε, με αυτά τα δύο άρθρα, η Νέα Δημοκρατία αποδεικνύει την επιμονή της στον συγκεντρωτισμό του κράτους -δεν μπορείτε να ξεφύγετε από αυτό- και στην προσπάθεια πλήρους ελέγχου της διοίκησης και του ευρύτερου δημόσιου τομέα. Αυτό θέλετε να κάνετε! Όταν τα γράφατε αυτά τα πράγματα, αυτό θέλατε να κάνετε. 
Σε αντίθεση με κάθε σύγχρονη προσέγγιση, υπονομεύοντας το δημοκρατικό κεκτημένο στη χώρα μας, η Κυβέρνηση αντιμετωπίζει την αυτοδιοίκηση και την αποκέντρωση ως περιφερειακά παραρτήματα των Υπουργείων. Εκεί τα έχετε βάλει στο μυαλό σας, αυτά κάνετε. Δεν επιτρέπετε στις Ανεξάρτητες Αρχές ταυτόχρονα να επιτελούν το έργο τους και χρησιμοποιείτε την ανάδειξη της ηγεσίας τους ως πεδίο χειραγώγησης και ελέγχου, όπως κάνατε και στην ΕΑΔ, στην  Ανεξάρτητη Αρχή. 
Στο άρθρο 101, διαβάζοντας την πρότασή σας, ερχόμαστε αντιμέτωποι με μία ευθεία θεσμική οπισθοχώρηση, η οποία πλήττει κατ’ αρχήν ευθέως τις αρχές του κράτους δικαίου. Η προτεινόμενη κατάργηση του τεκμηρίου αρμοδιότητας υπέρ των αποκεντρωμένων διοικήσεων μεταβάλλει ριζικά την ίδια τη φιλοσοφία του άρθρου 101. 
Το τεκμήριο αποτελεί τη συνταγματική εγγύηση ότι οι διοικητικές αποφάσεις πρέπει να λαμβάνονται στο εγγύτερο των πολιτών. Η κατάργηση λύνει τα χέρια του κοινού νομοθέτη, να επανασυγκεντρώσει αρμοδιότητες στο κεντρικό κράτος, οδηγώντας σε ένα άκρατα συγκεντρωτικό μοντέλο. Αυτό θέλετε να κάνετε! Push back είναι η ιστορία αυτή. 
Όμως, είναι ακριβώς η αρχή της επικουρικότητας που επιβάλλει ότι οι αρμοδιότητες ασκούνται μέσω της αποκέντρωσης, εκτός και αν υπάρχουν λόγοι που επιβάλλουν την άσκηση από κεντρικά όργανα. Ποιοι είναι οι λόγοι που περιγράφετε εσείς στη φιλοσοφία αυτής της αλλαγής; Η Κυβέρνηση σήμερα έρχεται να ακυρώσει αυτήν την πρόβλεψη. 
Για την επίτευξη της αποκέντρωσης μέσω των Υπουργείων, το ελάχιστο που μπορώ να πω και να επισημάνω είναι ότι πρόκειται για μία ψευδεπίγραφη εξαγγελία. Σας έζησα πολύ καλά και σαν Τομεάρχης Εσωτερικών πριν αναλάβω τον τομέα της Δικαιοσύνης. Και έζησα και όλα τα στάδια που έχετε περάσει με το «μπρος πίσω» για τη, δήθεν, πραγματική αποκέντρωση, η οποία επιβάλλει μεταβίβαση αποφασιστικών αρμοδιοτήτων με λειτουργική αυτοτέλεια και όχι τοπικά γραφεία των Υπουργείων. Το έχουμε πει χιλιάδες φορές, το έχουμε κάνει σχήμα, το έχουμε ζωγραφίσει στον τοίχο, το έχουμε λαλήσει στο Κοινοβούλιο, το έχουμε πει στα μικρόφωνα: Δεν μπορείτε να αντιληφθείτε αυτήν τη φιλοσοφία της σύγχρονης διοίκησης και αυτοδιοίκησης. 
Η σύγχυση που προσπαθεί να δημιουργήσει η Νέα Δημοκρατία, λέγοντας ότι «θα καταργήσουμε τις αποκεντρωμένες υπηρεσίες, αλλά θα αποκεντρώσουμε υπηρεσίες των Υπουργείων», είναι εμπαιγμός για τους πολίτες, τους αυτοδιοικητικούς, για την ίδια τη δημοκρατία. 
Ας δούμε και τα υπόλοιπα επικοινωνιακά πυροτεχνήματα που έχετε προτείνει. Μιλάτε για θεσμοθέτηση της κρατικής μέριμνας για τον πρωτογενή τομέα και την περιφέρεια. Τώρα εδώ, επειδή το έχετε παρακάνει και επειδή προέρχομαι από μία περιοχή που είναι, κυρίως, αγροτική και κτηνοτροφική, η επί τούτου αναφορά σας στον πρωτογενή τομέα -ο εμπαιγμός σας, δηλαδή-, που δεν συνοδεύεται από καμία συγκεκριμένη πρόταση και σχέδιο, υπηρετεί άλλες σκοπιμότητες. Η Κυβέρνηση άργησε πάρα πολύ να θυμηθεί τους αγρότες, τους κτηνοτρόφους και, βεβαίως, τον σχεδιασμό, την ώρα, μάλιστα, που απομυζούσαν άλλοι τους κοινοτικούς πόρους, όπως με το μεγάλο σκάνδαλο του ΟΠΕΚΕΠΕ, που είναι ακόμα ζωντανό. Οι αγρότες δεν ξεχνούν, μπροστά σε προγραμματικές διακηρύξεις χωρίς κανένα πρακτικό αντίκρισμα, τι ακριβώς αυτό σημαίνει.
Όμως, ούτε ο ελληνικός λαός ξεχνάει τον τρόπο με τον οποίο η Κυβέρνηση μεταχειρίζεται το κράτος και τη διοίκηση. Τα σκάνδαλά σας διαδέχονται το ένα το άλλο και η Κυβέρνηση, οργανωμένα και μεθοδικά, αποτρέπει κάθε έρευνα και κάθε απόδοση ευθύνης. Για ποια χρηστή διοίκηση μας μιλάτε στον αντίποδα αυτού του πράγματος;
Τι θα κάνετε διαφορετικό αν η κουλτούρα σας, η φιλοσοφία σας είναι να τα συγκαλύπτετε όλα και να τα βάζετε κάτω από το χαλί! Για να μη θυμηθούμε το πώς διαχειριστήκατε τις Ανεξάρτητες Αρχές, την Αρχή Διαφάνειας. 
Η θέση του ΠΑΣΟΚ ήταν θεσμική. Αναλυτικά την έχουμε καταθέσει. Η Αρχή αυτή πρέπει να κατοχυρωθεί συνταγματικά, όπως προτείνουμε στο νέο άρθρο 29Α΄. Η ΕΑΔ πρέπει να αποκτήσει αυξημένες αρμοδιότητες ελέγχου των οικονομικών των κομμάτων, των εκλογικών δαπανών, του «πόθεν έσχες» των Βουλευτών. 
Πώς συμβιβάζονται οι αρχές αυτές με την κατάχρηση που έχετε κάνει εσείς στη σύσταση αυτής της επιτροπής, στη διοίκησή της; Κρατούσατε τρία χρόνια τη διοικήτρια, προσαρμόσατε τα προσόντα στον  άνθρωπο  και όχι τον άνθρωπο στα προσόντα , για να πείτε τελικά ότι «και μία ψυχολόγος καλή είναι στη θέση ενός οικονομολόγου ή ενός πολιτικού επιστήμονα». Οι τακτικές σας έρχονται και διαψεύδουν τις προθέσεις σας, τα λόγια σας, αυτά που γράφετε στο χαρτί και ποτέ στην πράξη δεν τα πραγματοποιείτε. 
Εμείς, λοιπόν, απέναντι στην τακτική την οποία εφαρμόζετε, λέμε ότι θέλουμε διαφανείς διαδικασίες, διαδικασίες που τη μέχρι τώρα τακτική της Κυβέρνησης για τις Ανεξάρτητες Αρχές θα πρέπει να τη βάλουν στο περιθώριο. 
Η λογική σας, στην πρόταση της Πλειοψηφίας για την αναθεώρηση του 101Α΄, να προτείνονται οι υποψήφιοι από ένα συμβούλιο εμπειρογνώμων αφήνει εκτός Συντάγματος πολλές και βασικές λεπτομέρειες. Μιλάτε για ένα συμβούλιο στο οποίο θα συμμετέχουν ex officio ο Διοικητής της ΕΑΔ, ο Πρόεδρος του Ανώτατου Συμβουλίου Επιλογής Προσωπικού, ο Διοικητής της Τράπεζας της Ελλάδας, ο Πρόεδρος Συλλογικών Οργάνων Εκπροσώπησης των Πανεπιστημίων, ο Επικεφαλής του Συλλογικού Οργάνου Εκπροσώπησης Οργανισμών. Κανένας, όμως, δεν γνωρίζει πώς! 
Δεν μας είπατε πώς θα λειτουργεί η επιτροπή αυτή. Πώς θα προχωρήσει η διαδικασία; Ποιος θα είναι ο τελικός αριθμός των μελών του συμβουλίου; Πώς θα συγκροτείται; Πώς θα συνεδριάζει; Ποιος θα αποφασίζει; Πώς θα αποφασίζει αν διαφωνεί; Θα ακολουθεί υποχρεωτικά τη γνώμη, δεσμευτικά, ή θα είναι γνωμοδοτικό μόνο όργανο; Δεν τα λέτε αυτά. Γιατί; Γιατί τα αφήνετε στον κοινό νομοθέτη.
Ο κοινός νομοθέτης, λοιπόν, άρα ένα εύρος τεράστιο, η εκάστοτε κυβερνητική πλειοψηφία -φαντάζεστε πάντοτε, βέβαια, τη δική σας- θα μπορεί να αλλάζει τους κανόνες του παιχνιδιού κατά το δοκούν και να επιβάλλει τους δικούς της εκλεκτούς. 
Η αρμοδιότητα της Διάσκεψης των Προέδρων, που εκ του προορισμού της στόχευε σε συναινέσεις, στην πραγματικότητα καταργείται, αντικαθίσταται από μία αόριστη κοινοβουλευτική επιτροπή απλής πλειοψηφίας, που δεν ξέρουμε πώς θα λειτουργεί. Δεν μας λέτε το μυστικό. Το κρατάτε για εσάς. Για τον κοινό νομοθέτη. Να το φτιάξει εκείνος, να το βάλει στα μέτρα σας, να το κόψει, να το ράψει και να πάρετε αποφάσεις για αυτές τις τόσο ενοχλητικές Ανεξάρτητες Αρχές, όπως έχετε αποδείξει με την ίδια την πρακτική σας. 
Απέναντι, λοιπόν, στη λογική της Νέας Δημοκρατίας, το ΠΑΣΟΚ απαντά με πρόταση που ενισχύει τις Ανεξάρτητες Αρχές, με διεύρυνση των εγγυήσεων προσωπικής και λειτουργικής ανεξαρτησίας των μελών και με πρόβλεψη επίλυσης των αδιεξόδων με την απαιτούμενη πλειοψηφία, που, αν δεν επιτευχθεί, τότε η εκλογή θα ανατίθεται σε ειδική επιτροπή, όπως ακριβώς την προτείνουμε, με τον Πρόεδρο της Βουλής να προΐσταται, Βουλευτές με διακομματική συμμετοχή, ανεξάρτητους Βουλευτές και όλους, καταλήγοντας ότι ο συγκεντρωτισμός και η κομματική χειραγώγηση δεν αρμόζουν σε ένα κράτος δικαίου. 
Γι’ αυτόν τον λόγο και εμείς δεν μπορούμε να εγκρίνουμε την πρότασή σας και, κυρίως, τη φιλοσοφία της πρότασής σας. 
Ευχαριστώ.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κυρία Αντιπρόεδρε. 
Τον λόγο έχει ο Βουλευτής της Νέας Δημοκρατίας κ. Ιωάννης Κεφαλογιάννης.
ΙΩΑΝΝΗΣ ΚΕΦΑΛΟΓΙΑΝΝΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, θα ήταν, νομίζω, λάθος να προσεγγίσουμε την αναθεώρηση των άρθρων 101 και 101Α΄ ως ένα τεχνικό ζήτημα που περιορίζεται ή εξαντλείται σε οργανωτικά σχήματα, ανακατανομή διοικητικών αρμοδιοτήτων μεταξύ κεντρικών και αποκεντρωμένων υπηρεσιών ή ακόμα και στον τρόπο συγκρότησης των Ανεξάρτητων Αρχών. 
Νομίζω ότι θα πρέπει να συμφωνήσουμε ότι οι πολίτες δεν κρίνουν το κράτος από τις οργανωτικές του δομές. Το κρίνουν, αντίθετα, από την καθημερινή του λειτουργία, στο αν οι αποφάσεις λαμβάνονται έγκαιρα, αν οι υπηρεσίες συνεργάζονται μεταξύ τους, από το αν υπάρχει διαφάνεια, αν οι αρμοδιότητες είναι σαφείς και από το αν οι θεσμοί εμπνέουν εμπιστοσύνη. Με άλλα λόγια, η μεγάλη πρόκληση σήμερα είναι η ποιότητα της δημόσιας διοίκησης, όχι το μέγεθός της, όχι η οργανωτική της διάρθρωση. 
Το άρθρο 101 αποτελεί μία από τις σημαντικότερες οργανωτικές διατάξεις του Συντάγματος. Εκφράζει την αρχή της διοικητικής αποκέντρωσης, η οποία υπήρξε διαχρονικά το πιο σημαντικό αντίβαρο στον διοικητικό συγκεντρωτισμό του ελληνικού κράτους. Η αρχή αυτή προφανώς και παραμένει απολύτως επίκαιρη. Εκείνο που έχει αλλάξει είναι ο τρόπος με τον οποίο λειτουργεί σήμερα η δημόσια διοίκηση. 
Όταν θεσπίστηκε του Σύνταγμα του 1975, η διοίκηση ήταν οργανωμένη σε αυστηρά ιεραρχικούς όρους. Οι διοικητικές δομές ήταν σαφώς διακριτές, οι δημόσιες υπηρεσίες λειτουργούσαν σχεδόν αποκλειστικά με φυσική παρουσία, οι αρμοδιότητες ήταν στατικές και η επικοινωνία μεταξύ των υπηρεσιών ήταν πολύ περιορισμένη. 
Σήμερα τίποτα από αυτά δεν ισχύει. Η διοίκηση του 21ου αιώνα δεν καλείται μόνο να εφαρμόζει τον νόμο. Καλείται να διαχειρίζεται πολύπλοκες κρίσεις, να συντονίζει πολλαπλά επίπεδα διακυβέρνησης και να συνεργάζεται με φορείς της Ευρωπαϊκής Ένωσης, την Τοπική Αυτοδιοίκηση, τις Ανεξάρτητες Αρχές, την Κοινωνία των Πολιτών. 
Και επιτρέψτε μου κάτι από την προσωπική μου εμπειρία ως Υπουργός Πολιτικής Προστασίας και Κλιματικής Κρίσης. Οι μεγάλες κρίσεις των τελευταίων ετών μάς απέδειξαν ότι καμία κρίση δεν μπορεί να αντιμετωπιστεί μέσα από τη στενή λογική μιας μόνο διοικητικής αρμοδιότητας. Οι δασικές πυρκαγιές, οι πλημμύρες, η λειψυδρία, οι επιπτώσεις της κλιματικής αλλαγής, οι πανδημίες απαιτούν ταυτόχρονα κινητοποίηση της κεντρικής διοίκησης, των αποκεντρωμένων υπηρεσιών, της αυτοδιοίκησης, της επιστημονικής κοινότητας και των ίδιων των τοπικών κοινωνιών. Η αποτελεσματικότητα δεν προκύπτει μέσα από μία γραφειοκρατική περιχαράκωση των αρμοδιοτήτων. Προκύπτει μέσα από τον συντονισμό, τη συνεργασία, την ευελιξία και, τελικά, από την ικανότητα του κράτους να λειτουργεί ως ένα ενιαίο σύστημα. 
Αυτή η νέα πραγματικότητα είναι που καθιστά αναγκαία μία περισσότερο ευέλικτη συνταγματική θεώρηση της αποκέντρωσης. Το λάθος που κάνουμε σήμερα είναι ότι ταυτίζουμε τη συνταγματική κατοχύρωση της αποκέντρωσης με τη συνταγματική κατοχύρωση ενός συγκεκριμένου διοικητικού σχήματος. Το Σύνταγμα, όμως, κατοχυρώνει μόνο αρχές. Δεν παγιώνει οργανογράμματα. Το ζητούμενο σήμερα δεν είναι ποιος διαθέτει εκ προοιμίου μία αρμοδιότητα, αλλά ποιος μπορεί να την ασκήσει αποτελεσματικότερα, ταχύτερα και με μεγαλύτερη λογοδοσία. Και αυτό αποτελεί μια βασική κοινή τάση στον σύγχρονο ευρωπαϊκό συνταγματισμό. 
Στη Γαλλία, την Ιταλία, τη Γερμανία και την Ισπανία, αλλά και σε άλλες ευρωπαϊκές χώρες, οι οργανωτικές μορφές της διοίκησης έχουν μεταβληθεί πολλές φορές, χωρίς να απαιτείται κάθε φορά Συνταγματική Αναθεώρηση. Συνεπώς, έχουμε μια πολύ μεγάλη ευκαιρία να εφαρμόσουμε και εμείς την ίδια αρχή, οι συνταγματικές διατάξεις να ορίζουν το πλαίσιο και ο κοινός νομοθέτης να επιλέγει την καταλληλότερη οργανωτική μορφή, ανάλογα με τις ανάγκες της εποχής. 
Υπάρχει, όμως, κυρίες και κύριοι συνάδελφοι, και μια δεύτερη, εξίσου σημαντική, πτυχή της προτεινόμενης αναθεώρησης του άρθρου 101. Η πρόταση να κατοχυρωθεί ρητά η υποχρέωση της πολιτείας να μεριμνά για την ανάπτυξη της ελληνικής περιφέρειας και για τη στήριξη του πρωτογενούς τομέα. 
Για πολλά χρόνια αντιμετωπίζαμε τη γεωγραφία ως ένα ουδέτερο δεδομένο. Θεωρούσαμε ότι η νησιωτικότητα, η ορεινότητα, η απόσταση από τα μεγάλα διοικητικά κέντρα αποτελούν φυσικές συνθήκες, τις οποίες η πολιτεία όφειλε απλώς να λαμβάνει υπ’ όψιν κατά τον σχεδιασμό των πολιτικών της. Σήμερα, όμως, αυτή η προσέγγιση δεν αρκεί. Η σύγχρονη ευρωπαϊκή συνταγματική σκέψη αναγνωρίζει ότι η γεωγραφία δεν είναι ποτέ ουδέτερη. Η γεωγραφία παράγει συνέπειες, παράγει αυξημένο κόστος πρόσβασης στις δημόσιες υπηρεσίες, παράγει αναπτυξιακές αποκλίσεις, παράγει δημογραφικές πιέσεις. Και, τελικά, παράγει πραγματικές ανισότητες στην άσκηση των ίδιων των συνταγματικών δικαιωμάτων. Γι’ αυτό και η έννοια της εδαφικής συνοχής έχει αναδειχθεί σήμερα σε αυτοτελή συνταγματική αξία. 
Δεν είναι τυχαίο ότι η ίδια η Ευρωπαϊκή Ένωση στο άρθρο 174 της Συνθήκης για τη Λειτουργία της Ευρωπαϊκής Ένωσης αναγνωρίζει πλέον δίπλα στην οικονομική και κοινωνική συνοχή και την εδαφική συνοχή ως θεμελιώδη επιδίωξη της ευρωπαϊκής ολοκλήρωσης. Η εξέλιξη αυτή σηματοδοτεί μια βαθιά μεταβολή της συνταγματικής σκέψης, γιατί το κράτος δεν αρκεί πλέον να απέχει από τις διακρίσεις. Οφείλει να αναλαμβάνει θετικές υποχρεώσεις, ώστε η γεωγραφία να μη μετατρέπεται σε παράγοντα αποκλεισμού. Δεν αρκεί να αναγνωρίζει ίσα δικαιώματα. Οφείλει να δημιουργεί και τις πραγματικές προϋποθέσεις για την ισότιμη άσκησή τους. Και αυτό, κατά τη γνώμη μου, είναι το πραγματικό περιεχόμενο της έννοιας της εδαφικής συνοχής. 
Θα αναρωτιέται τώρα κάποιος, μα πώς γίνεται το Σύνταγμα να αλλάξει τη γεωγραφία της χώρας; Η απάντηση είναι ότι δεν πρόκειται να αλλάξει τη γεωγραφία. Μπορεί, όμως, να επιβάλλει στην πολιτεία την υποχρέωση να μην επιτρέπει στη γεωγραφία να καθορίζει τις δυνατότητες ζωής των πολιτών. Και εδώ βρίσκεται, πιστεύω, η βαθύτερη συνταγματική σημασία της προτεινόμενης αναθεώρησης. Δεν πρόκειται μόνο για ζητήματα ισότητας. Πρόκειται για ζητήματα δημοκρατίας. 
Η δημοκρατία δεν ασκείται αφηρημένα πάνω στον χάρτη της επικράτειας. Ασκείται μέσα στις τοπικές κοινωνίες, εκεί που οι πολίτες κατοικούν, εργάζονται, παράγουν, συμμετέχουν και διαμορφώνουν τον κοινό τους βίο. Εάν ολόκληρες περιοχές της χώρας αποδυναμώνονται δημογραφικά, ερημώνουν παραγωγικά και στερούνται πραγματικών προοπτικών ανάπτυξης, τότε δεν διακυβεύεται μόνο η οικονομική τους πορεία. Διακυβεύεται η ίδια η ουσιαστική συμμετοχή τους στη συλλογική ζωή της δημοκρατίας. 
Η εδαφική συνοχή, επομένως, δεν αποτελεί μόνο κοινωνικό ή αναπτυξιακό στόχο. Αποτελεί προϋπόθεση της δημοκρατικής συνοχής της πολιτείας. Και μέσα σε αυτό ακριβώς το συνταγματικό πλαίσιο αποκτά το πραγματικό της νόημα και ειδική μέριμνα για τον πρωτογενή τομέα. Ο πρωτογενής τομέας δεν αποτελεί απλώς έναν παραγωγικό κλάδο της οικονομίας. Αποτελεί την παραγωγική βάση της ελληνικής περιφέρειας. Αποτελεί τον βασικό παράγοντα που συγκρατεί τον πληθυσμό στην ύπαιθρο, συντηρεί τον παραγωγικό ιστό της χώρας και καθιστά πραγματικά την ίδια την αρχή της εδαφικής συνοχής. Και αυτό που συνταγματοποιούμε -αν μου επιτρέπετε- δεν είναι μια συγκεκριμένη αγροτική πολιτική. 
Συνταγματοποιούμε την ευθύνη της πολιτείας να προστατεύει τις προϋποθέσεις πάνω στις οποίες οικοδομούνται η συνοχή της επικράτειας, η ουσιαστική ισότητα των πολιτών και η διαχρονική βιωσιμότητα της ελληνικής περιφέρειας.
Έρχομαι στο άρθρο 101Α΄ και εδώ, κατά τη γνώμη μου, η συζήτησή μας δεν πρέπει να περιοριστεί στη διαδικασία. Το πραγματικό συνταγματικό ερώτημα είναι βαθύτερο: Πώς διασφαλίζεται ότι οι θεσμοί οι οποίοι καλούνται να λειτουργούν με ανεξαρτησία από την εκάστοτε κυβερνητική πλειοψηφία, διαθέτουν ταυτόχρονα ισχυρή δημοκρατική νομιμοποίηση, αλλά και τα αναγκαία εχέγγυα επιστημονικής επάρκειας, αξιοκρατίας και θεσμικού κύρους; Ή, για να το πω τελείως καθαρά, η ανεξαρτησία των Ανεξάρτητων Αρχών δεν εξαρτάται μόνο από τις αρμοδιότητές τους, αλλά εξαρτάται και από τον τρόπο με τον οποίο επιλέγονται τα πρόσωπα που τις στελεχώνουν.
Και αυτό ακριβώς οφείλει να υπηρετήσει η προτεινόμενη αναθεώρηση. Η τελική επιλογή εξακολουθεί να βρίσκεται στη Βουλή. Και ορθώς. Οι Ανεξάρτητες Αρχές, όσο ανεξάρτητες και αν είναι κατά την άσκηση των αρμοδιοτήτων τους, δεν παύουν να ασκούν δημόσια εξουσία. Η δημοκρατική νομιμοποίηση, επομένως, δεν μπορεί να απουσιάζει.
Ταυτόχρονα, όμως, η σύγχρονη συνταγματική δημοκρατία απαιτεί και κάτι ακόμα. Οι επικεφαλής των Ανεξάρτητων Αρχών πρέπει να επιλέγονται μέσα από διαδικασίες που διασφαλίζουν τη διαφάνεια, την αξιοκρατία και την αναζήτηση των κατάλληλων προσώπων. Γι’ αυτό προτείνεται να προηγείται δημόσια πρόσκληση εκδήλωσης ενδιαφέροντος και αξιολόγησης των υποψηφίων από ένα συμβούλιο εμπειρογνωμόνων, το οποίο συγκροτείται από πρόσωπα που, λόγω της θεσμικής τους ιδιότητας, διαθέτουν εγνωσμένο κύρος και ανεξαρτησία.
Το συμβούλιο αυτό δεν αποφασίζει, δεν διορίζει και δεν πρόκειται να υποκαθιστά τη Βουλή. Εγγυάται, όμως, ότι η κοινοβουλευτική επιλογή θα πραγματοποιείται μεταξύ προσώπων που πληρούν αντικειμενικά κριτήρια επιστημονικής επάρκειας, εμπειρίας και θεσμικής καταλληλότητας.
Η πρόταση, επομένως, της Νέας Δημοκρατίας έρχεται να ενισχύσει τη δημοκρατική νομιμοποίηση της επιλογής των επικεφαλής των Ανεξαρτήτων Αρχών, γιατί συνδυάζει τη δημοκρατική απόφαση της Βουλής των Ελλήνων με μια ανοικτή, αξιοκρατική και διαφανή διαδικασία προεπιλογής.
Ευχαριστώ πολύ.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Κεφαλογιάννη.
Τον λόγο έχει εκ των ανεξαρτήτων Βουλευτών η κ. Θεοδώρα Τζάκρη.
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, στο άρθρο 101 παράγραφοι 3 και 5 του Συντάγματος διαπιστώνουμε και πάλι την εμμονή της Κυβέρνησης της Νέας Δημοκρατίας να συνταγματοποιήσει την κουλτούρα του επιτελικού κράτους διά της αποκέντρωσης του μοντέλου αυτού σε κάθε περιφέρεια της χώρας.
Από τη μια, δηλαδή, έρχεστε και προτείνετε την κατάργηση του τεκμηρίου της αρμοδιότητας υπέρ της αποκεντρωμένης διοίκησης και, από την άλλη, έρχεστε και προτείνετε να επιτρέπει το Σύνταγμα την αποκέντρωση των Υπουργείων, δίνοντας το δικαίωμα να ιδρύονται περιφερειακές δομές, που η καθεμία, προφανώς, θα έχει έναν συντονιστή γραμματέα ή διοικητή. Δηλαδή, στην πράξη δημιουργείτε άλλον έναν μηχανισμό διορισμών και προαγωγών, αλλά και «ημετέρων» γύρω από την εκάστοτε εξουσία ιδιωτών, που θα προσλαμβάνονται ως τεχνικοί σύμβουλοι, για να συνεπικουρούν αυτές τις δεκάδες νέων περιφερειακών δομών των Υπουργείων.
Στην πράξη, θέλετε, δηλαδή, να καταργήσετε τον έναν και μοναδικό γραμματέα της αποκεντρωμένης διοίκησης, τον διοικητή, δηλαδή, της αποκεντρωμένης διοίκησης, με πολλούς, ανά θεματικό αντικείμενο Υπουργείου. Και όλους αυτούς ποιος θα τους συντονίζει; Υποθέτω ότι θα αναθέτετε στον κοινό νομοθέτη το έργο να νομοθετεί τον μηχανισμό του συντονισμού αυτών των δεκάδων νέων δομών, οπότε θα στεγανοποιήσετε πλήρως τις αναφερόμενες στα Υπουργεία αρμοδιότητες και θα αφήσετε την περιφερειακή αυτοδιοίκηση χωρίς κάποια ουσιαστική αρμοδιότητα, καθιστώντας την και πάλι απολύτως εξαρτημένη από το προσωπικό των αποκεντρωμένων υπουργικών δομών.
Το τι θέλετε να πετύχετε με αυτό είναι προφανές. Όπου η Κυβέρνηση δεν έχει φίλα προσκείμενο περιφερειάρχη, να τον οδηγείτε αναγκαστικά σε υπακοή προς τους περιφερειακούς τομεάρχες του κράτους. Αν αυτό, δε, το συνδυάσουμε και με τα μέχρι σήμερα δείγματα γραφής σας στον τομέα της εξασφάλισης της καθολικής πρόσβασης στα δημόσια αγαθά, όπου στην κυριολεξία δεν έχετε αφήσει κάτι που να μην το έχετε δώσει στους ιδιώτες, αντιλαμβανόμαστε όλοι πώς θα πάει και αυτό. Ή θα υποτάσσεται η αυτοδιοίκηση στην κεντρική διοίκηση ή δεν θα μπορεί να υλοποιήσει τίποτα απολύτως.
Ακόμη χειρότερα, δε, αν συνδυάσουμε όλα αυτά που συζητάμε σήμερα με το άρθρο 102 του Συντάγματος, η πρόταση για την αναθεώρηση του οποίου θα συζητηθεί στην αυριανή επιτροπή, τότε αντιλαμβανόμαστε όλοι ότι οι σκοποί σας είναι ακόμη πολύ χειρότεροι. Δηλαδή, στην πρότασή σας για την αναθεώρηση του άρθρου 102 προτείνετε να αφεθεί στον κοινό νομοθέτη ο προσδιορισμός των βαθμών της τοπικής αυτοδιοίκησης και στο Σύνταγμα να προστεθεί η πολύ πονηρή διατύπωση ότι οι βαθμοί της τοπικής αυτοδιοίκησης θα είναι έως δύο. Δηλαδή, ανάλογα με τις ορέξεις μιας κυβέρνησης θα μπορούν να γίνουν και ένας.
Υποπτεύομαι ότι θέλετε να καταργήσετε την περιφερειακή αυτοδιοίκηση, διότι, ούτως ή άλλως, της παίρνετε όλες τις αρμοδιότητες και όλες τις υπηρεσίες και όλο το προσωπικό. Και αυτό πάτε, σύμφωνα με την πρότασή σας, στις αποκεντρωμένες δομές των Υπουργείων. Αύριο-μεθαύριο, δηλαδή, μπορεί να δούμε ότι η Ελλάδα θα είναι η πρώτη και μία χώρα στην Ευρώπη όπου θα εκπροσωπείται στην Επιτροπή Περιφερειών από τους διορισμένους εκπροσώπους των αποκεντρωμένων δομών των Υπουργείων.
Αυτό, όπως αντιλαμβάνεστε, δεν πρόκειται να περάσει, διότι αλλοιώνει τον χαρακτήρα του ευρωπαϊκού περιφερειακού προγραμματισμού και τον υπαγάγει κατά τρόπο άμεσο και άκομψο στο κράτος, μετατρέποντας τα Περιφερειακά Επιχειρησιακά Προγράμματα και τους ευρωπαϊκούς πόρους σε τομεακά προγράμματα των Υπουργείων. Άρα, οι δήμαρχοι πρέπει να συνεννοούνται απευθείας με τον κομματικό εντεταλμένο του εκάστοτε Υπουργού.
Πρόκειται για έναν διοικητικό και αυτοδιοικητικό μεσαίωνα, στον οποίον δεν υπάρχει καμία απολύτως έννοια αποκέντρωσης και ενίσχυσης της αποκεντρωμένης δημοκρατίας.
Η δική μου άποψη είναι ότι πρέπει να συμβεί το αντίστροφο, δηλαδή να καταργηθούν πλήρως οι αποκεντρωμένες διοικήσεις και όλες οι αρμοδιότητες των διοικήσεων αυτών να περιέλθουν στα αιρετά όργανα του περιφερειακού δημοκρατικού προγραμματισμού και στους δήμους, με τη συμπαρασυρόμενη, βέβαια, βελτίωση της στελέχωσής τους και τη μεταφορά οικονομικών πόρων στους ΟΤΑ α΄ και β΄ βαθμού.
Κυρίες και κύριοι συνάδελφοι, στο άρθρο δε 101Α, ως Πλειοψηφία, προτείνετε μια πλήρη εκτροπή. Στην ουσία, καταργείτε τις Ανεξάρτητες Αρχές και τις μετατρέπετε σε κομματικά παραρτήματα, καθώς προέδρους και μέλη των Ανεξαρτήτων Αρχών θα επιλεγεί συμβούλιο στο οποίο θα συμμετάσχουν άσχετα πρόσωπα, πολλά από τα οποία έχουν και σύγκρουση συμφερόντων έναντι των ελεγκτικών Ανεξαρτήτων Αρχών, καθώς προτείνετε να συμμετέχουν στο συμβούλιο επιλογής ο Διοικητής της Τράπεζας της Ελλάδος ή ο Πρόεδρος του Συλλογικού Οργάνου των Δημοσίων Πανεπιστημίων της χώρας.
Δηλαδή, ουσιαστικά, για να σας το πω όπως θα λειτουργήσει στην πράξη, η Επιτροπή Ανταγωνισμού, ο Συνήγορος του Πολίτη, η Αρχή Διασφάλισης του Απορρήτου των Επικοινωνιών θα επιλέγονται από επιτροπή εκπροσώπων τα πρόσωπα της οποίας θα μπορούσε να είναι εν δυνάμει και ελεγκτές των πράξεών τους.
Δηλαδή, για παράδειγμα, ο κ. Στουρνάρας θα επιλέξει αύριο-μεθαύριο, αν περάσει η πρότασή σας παρ’ ελπίδα, τον Πρόεδρο και τα μέλη της Επιτροπής Ανταγωνισμού ή της Ανεξάρτητης Αρχής Διασφάλισης του Απορρήτου των Επικοινωνιών.
Σήμερα, που τα προσωπικά δεδομένα αγοραπωλούνται, κυρίες και κύριοι συνάδελφοι, από τις τράπεζες και τα funds προς κάθε ενδιαφερόμενο και, γενικά, φτάνετε σε τέτοιον βαθμό χειραγώγησης των πάντων, που συνταγματοποιείτε την εκχώρηση της κρατικής επιμελητείας των θεσμών, εκχωρώντας το δικαίωμα ελέγχου τους στους ελεγχόμενους. Αυτό, πραγματικά, δεν βγάζει νόημα και δεν περνάει.
Και στο κάτω-κάτω της γραφής, πρέπει να καταλάβετε ότι το Σύνταγμα της χώρας δεν μπορεί να ευτελιστεί σε βαθμό τέτοιο, που να καθιστά και συγκυβερνήτες διά της χειραγώγησης των Ανεξαρτήτων Αρχών ανθρώπους που δεν εκλέγονται από τον λαό και δεν λογοδοτούν, παρά μόνο σε αυτούς που τους διόρισαν, που τους εξέλεξαν. Το Σύνταγμα πρέπει να προσδιορίζει το πλαίσιο και όχι να μετατρέπεται σε μηχανισμό νομιμοποίησης του επιτελικού κράτους σε όλα τα επίπεδα της διοίκησης.
Οι Ανεξάρτητες Αρχές πρέπει να εκλέγονται με αυξημένη πλειοψηφία από την Ολομέλεια της Βουλής και όχι από τη Διάσκεψη των Προέδρων, αν θέλουμε να έχουμε πραγματικά Ανεξάρτητες Αρχές και όχι εντολοδόχους του εκάστοτε Μεγάρου Μαξίμου.
Ένα γενικό συμπέρασμα, κυρίες και κύριοι συνάδελφοι, επειδή ολοκληρώνεται στην επόμενη συνεδρίαση η fast track διαδικασία της συζήτησης στην επιτροπή, ουσιαστικά των προτάσεων της Προτείνουσας Βουλής είναι ότι θέλετε να καταστήσετε προέκταση του επιτελικού κράτους όλους τους θεσμούς της χώρας, συμπεριλαμβανομένης και της αυτοδιοίκησης. Θέλετε να χειραγωγήσετε τη δικαιοσύνη. Θέλετε να ιδιωτικοποιήσετε τα πάντα και θέλετε να υποτάξετε κάθε όργανο δημοκρατικού προγραμματισμού που μπορεί να σας ελέγξει ή που μπορεί να διοικήσει αποτελεσματικά και να εγκαταστήσετε ένα μοντέλο κομματοκρατίας, για να μετατρέψετε τα πάντα σε μια βιομηχανία ρουσφετιών, διορισμών και συγκαλύψεων.
Ευτυχώς που υπάρχει και η Αναθεωρητική Βουλή, που θα αναδιατυπώσει εκεί τις προβλέψεις του Συντάγματος και δεν θα σας επιτρέψει να πραγματοποιήσετε αυτήν την εκτροπή που σχεδιάζετε.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Ολοκληρώνεται η συνεδρίασή μας για σήμερα. Για την αυριανή μας συνεδρίαση σας έχει ήδη αποσταλεί ανατύπωση πρόσκλησης ως προς στο θέμα. Ωστόσο, υπενθυμίζω ότι ξεκινάμε αύριο στις 10.00΄ με θέματα ημερησίας διατάξεως: Α. Συζήτηση επί των άρθρων 102 και 103 του Συντάγματος και Β. Ψηφοφορία επί των προτεινομένων προς αναθεώρηση διατάξεων του Συντάγματος. 
Ευχαριστώ.
Λύεται η συνεδρίασις.
Ώρα λήξης: 18.40΄.

